
Pratarmė 


Vaižgantas, vienas naujosios lietuvių literatūros kūrėjų, 
beletristas, literatūros istorikas ir kritikas, yra ir vienas lietu- 
viškos publicistikos kūrėjų. Dešimčių laikraščių bei žurnalų 
bendradarbis ir kelių jų redaktorius, jis šiai raštijos rūšiai 
atidavė daug jėgų, ne kartą net sakėsi ją, o ne grožinę kūrybą 
laikąs savo pašaukimu. Turtinga laiko realijų, minčių, idėjų ir 
žodžio raiškos formų, pažymėta ryškiu autoriaus individualy- 
bės ženklu, Vaižganto publicistika yra gyvas lietuvių tautos 
atbudimo, valstybės atkūrimo, jos puoselėjimo ir tautos pilie- 
tinio ugdymo dešimtmečių liudijimas. Kaip tautinės minties, 
grindžiamos krikščioniškos etikos nuostatomis, pasireiškimas, 
ji turi įvairiopos pažintinės vertės, be jos neįmanoma jokia es- 
mingesnė Vaižganto raštų, visuomeninių darbų ir asmenybės 
samprata. 

Studija „Vaižganto publicistikos literatūrinė raiška“ yra 
pirmas platesnis monografinis šios temos tyrinėjimas. Juo sie- 
kiama: išryškinti Vaižganto publicistikos tekstų literatūrinių 
lygmenų (žanro, pasakojimo, kalbos ir stiliaus) svarbiausius 
bruožus; duoti visuminę šios publicistikos charakteristiką; 
nusakyti jos tipologiją ir vietą lietuvių literatūrinės kultūros 
raidoje. 

Vaižganto publicistinės kūrybos literatūrinė raiška stu- 
dijoje kvalifikuojama ir apibūdinama laikantis grožinių tekstų 
poetikos analizės principų. Įvairiopam tos raiškos identifika- 
vimui taip pat panaudojamas komparatyvistinis jos gretini- 
mas su rašytojo beletristinės kūrybos poetika. 


Negalima sakyti, kad literatūros tyrinėtojai Vaižgantui ne- 
buvo dėmesingi. Per aštuonetą paskutiniųjų dešimtmečių jo 
gyvenimo ir kūrybos temomis paskelbta nemažai įvairaus ti- 
po ir vertingumo darbų, tarp kurių yra monografiniai aprašy- 
mai literatūros istorijose, konceptualūs V. Mykolaičio-Puti- 
no, V. Zaborskaitės straipsniai, žinomos A. Merkelio („Juozas 
Tumas Vaižgantas“, 1934), J. Ambrazevičiaus („Vaižgantas“, 
1936), A. Vaitiekūnienės („Vaižganto apysaka „Dėdės ir dėdie- 
nės'“, 1964; „Vaižgantas“, 1982), A. Radzevičiaus („Vaižgantas 
lietuvių prozos kryžkelėse“, 1987) knygos. Tačiau ligtolinė 
vaižgantiana vis dėlto nėra visapusiškas ir išsamus atsilie- 
pimas į tai, ką siūlo ir ko prašosi ar reikalauja jos objektas. 
Nepriklausomybės metais ne viską spėta padaryti, vėliau, 
nelaisvės penkiasdešimtmečiu, ne daug kas daryti galėta. Sis- 
temingiau tebuvo tyrinėjama, aprašoma ir interpretuojama 
svarbiausioji Vaižganto kūrybos dalis — beletristika. Kitų jo 
kultivuotų raštijos rūšių — publicistikos, literatūros istorijos, 
kritikos, epistolografijos - tyrinėjimų rezultatai nepalyginti 
kuklesni. Ypač tai pasakytina apie publicistikos studijas, ku- 
rios yra tepradėtos. Tokią padėtį lėmė istorija. Iš visų Vaižgan- 
to raštų jo publicistika sovietmečiu pasidarė labiausiai „nepri- 
imtina“, nes valstybinei būčiai lietuvių tautą ir visuomenę 
brandinančiomis idėjomis ji reiškė diametralią priešingybę 
tam, ką Lietuvoje vykdė ir ko siekė okupacinis sovietų režimas. 

Specialiai apie Vaižganto publicistiką rašyta ne per daug. Nu- 
rodyti būtų galima vos kelis ryškesnius jai skirtus tarpukario me- 
tais pasirodžiusius darbus — pirmųjų trijų publicistinių Vaižganto 
Raštų tomų A. Jakšto recenziją, J. Kossu-Aleksandravičiaus, 
A. Merkelio, J. Purickio, R. Šaltenio apžvalginius straipsnius. 
Dažniau ji prisimenama platesnio profilio tyrinėjimuose, kur 
juose, aprašant bei apibūdinant visą Vaižganto kūrybą, vienaip 
ar kitaip paliečiama bei vertinama ir publicistika. Neretai šiais 
atvejais jai tenka eksponuotis ir atskleisti savo prasmę bei vertę 
dar vienu būdu - jos tekstus panaudojant kaip šaltinį, teikiantį 
duomenų jų autoriaus ar jo gyventų laikų charakteristikai. 


Iš suminėtosios literatūros išsamus, monografiškas vaizdas, 
žinoma, nesusidaro. Vis dėlto jo kontūrai, esminiai bruožai aiš- 
kėja. Vaižganto publicistika laikoma stipraus instinkto pub- 
licisto ir kartu menininko kūryba. Pabrėžiama jos autoriaus 
pilietinė drąsa, tautinis ir visuomeninis užsiangažavimas, 
pažymimas temperamentingas pasakojimas, impulsyvus, 
vaizdingas, humoru ar ironija paspalvintas, nenušlifuotas, 
šnekamajai kalbai artimas stilius. Tuo pat metu joje buvo pa- 
sigendama tvirtesnio minties ir žodžio fundamentalumo, įžiū- 
rėta nemažai blaškymosi nuo esminių problemų prie smulkių 
dienos aktualijų, tvirtinta net tai, jog, galėdami būti įdomūs 
tik ką parašyti, jos straipsniai neretai greitai virstą tiktai me- 
džiaga kultūros istorijai. Pridurtina, kad sovietmečio litera- 
tūros istoriografijoje Vaižganto publicistiką linkta laikyti nuo 
istorijos arenos „nuėjusios klasės“ ideologiją atspindinčiu 
dokumentu, nors nepaneigta ir jos vertybinė prasmė, atliktas 
tautos bei nacionalinės kultūros ugdymo vaidmuo. 

Šioje studijoje Vaižganto publicistika imama ne tiek kaip 
publicisto, kiek visų pirma kaip menininko kūryba, savo raiš- 
kos pavidalais artėjanti prie grožinio žodžio ar dažnai jam vi- 
siškai artima. Gausūs ir įvairūs jos tekstai aptariami trimis lite- 
ratūriniais aspektais - žanro, pasakojimo ir kalbos bei stiliaus. 
Tie aptarimai sudaro svarbiausias studijos dalis. Įvadinei jos 
daliai, skirtai glaustam Vaižganto publicistikos semantinio 
spektro nusakymui, tenka šalutinis vaidmuo. Ja tesiekiama 
bendriausiais bruožais nužymėti šiai daugiatemei publicis- 
tikai būdingos minties sklaidą, praskleisti turinio lemiamą ar 
diktuojamą pavartotų raiškos formų motyvaciją. 

Identifikuojant ir apibūdinant Vaižganto publicistikos lite- 
ratūrinę raišką, studijoje remiamasi meninių tekstų aprašymo 
bei analizavimo principais. Pabrėžiamas šios raiškos indivi- 
dualumas, vaižgantiškumas, neišleidžiamas iš akių jos ryšys 
su „Pragiedrulių“ ir kitų jų autoriaus grožinių kūrinių poetika. 
Peržvelgiant Vaižganto publicistiką minėtaisiais aspektais, 
ryškinama: žanrinė įvairovė ir beletristinių žanrų vartojimas 


bei publicistinių žanrų transformacijos į beletristinius; pasa- 
kotojo paveikslas, jo pozicija ir vartojamos naracijos formos; 
kalbos šaltiniai, jos leksikos sluoksniai ir stiliaus tipai, žodžio 
metaforizacija bei sakinio retorika. 

Rašyta gerus keturis dešimtmečius, Vaižganto publicistika 
yra išlaikiusi tą patį literatūrinės raiškos modelį. Žymesnių tos 
raiškos pasikeitimų įžiūrėti sunku. Todėl studijoje neteikiama 
reikšmės chronologijai ir į tyrinėjamą objektą žiūrima va- 
dovaujantis tipologinės analizės kriterijais, iš gausios em- 
pirinės medžiagos atsirenkant tai, kas labiausiai reprezen- 
tatyvu ir būdinga. Vaižganto publicistikos literatūrinės raiškos 
tipas bandomas nusakyti baigiamojoje, išvadinėje, studijos 
dalyje. 


Vaižganto publicistika: 


semantikos bruožai 


Gausiais savo publicistikos darbais Vaižgantas atsiliepė į 
esmines tautos ir jos kultūros ugdymo problemas, o jas svars- 
tydamas pasirodė esąs įžvalgus visuomenės gyvenimo ana- 
litikas, mokėjęs rasti universalios vertės sprendimų. 

Vaižgantas brendo dviejų epochų sandūroje. Jis buvo glau- 
džiai suaugęs su XIX a. kultūra, tradicijų reikšmę įgavusiomis 
jos nuostatomis. Šios nuostatos, atremtos į pozityvistinį prak- 
ticizmą ir krikščionišką etiką, veikė jo vertybinę orientaciją — 
skatino visuomeniškumą, demokratizmą, pagarbą žmogaus ir 
tautos teisėms, pratino prie imitacinio meno estetikos. Ne 
menkesni, o gal net tvirtesni ryšiai jį sieja su XX a. kultūra — 
modernėjančiu ir dažnu atveju alternatyviu ankstesniosios 
kultūros tęsiniu. Vaižgantas suvokė permainų tautos dva- 
siniame ir ekonominiame gyvenime būtinybę, priėmė jame 
vykstančius modernėjimo procesus, jiems kiek įstengdamas 
padėjo savo veikla ir raštais. 

Publicistikoje Vaižgantas aktyviai reiškėsi per visus ne- 
trumpus, daugiau kaip ketvertą dėšimtmečių trukusius savo 
kūrybinės veiklos metus. Paskelbė šimtus įvairios apimties ir 
žanro darbų, pradedant nedidelėmis korespondencijomis ir 
baigiant iki knygų išaugusiomis apybraižomis. Rašė dešim- 
tyse katalikiškos ir tautinės orientacijos laikraščių bei žurnalų, 
iš kurių ne vieną pats inicijavo, tvarkė ir redagavo. Su keliais 
periodiniais leidiniais — „Žemaičių ir Lietuvos apžvalga“, 
„Tėvynės sargu“, „Vilniaus žiniomis“, „Viltimi“, „Rygos gar- 
su“, „Lietuvos aidu“, „Nepriklausomąja Lietuva“, „Tauta“, 

„Trimitų“ — siejasi svarbiausi jo publicistikos koncentrai, žy- 
mintys jos tapsmo, brendimo ir dinamikos pakopas. 

Pirmuosius publicistinius bandymus Vaižgantas paskelbė 
1890 m. „Žemaičių ir Lietuvos apžvalgoje“. Tuo metu „Auš- 
ros“ sukeltas tautinis sąjūdis ir gausėjusi lietuviška spauda 
„diferencijavosi į dvi kryptis: pasaulietinę-liberalinę ir katali- 
kiškąją-konservatyviąją“!, o būtent „Žemaičių ir Lietuvos ap- 
žvalga“ ir telkė pastarosios krypties inteligentiją. 

Pirmuosiuose šio laikraščio numeriuose pasirodę Juozapo 
iš Popšutės slapyvardžiu pasirašyti Vaižganto straipsniai yra 
dar nebrandžios minties ir sųvaržyto žodžio derinys, inspi- 
ruotas kunigų seminarijoje suformuotos mąstysenos, bet juose 
suformuluota esminė autoriaus nuostata - katalikybės ir tau- 
tiškumo vienovė, kuri netrukus pasidarė „Tėvynės sarge“ 
skelbtos publicistikos svarbiausiu akcentu. 

Atsiradusią modernaus lietuviškojo klerikalizmo srovę re- 
prezentavęs „Tėvynės sargas“?, 1896 m. pradėtas leisti Vaiž- 
ganto iniciatyva, tapo tribūna plačiai ir kokybiškai naujai jo 
publicistinei raiškai. Laikraštis išėjo smarkiai intensyvėjant 
kovai dėl lietuviškos spaudos ir mokyklos, ir tos kovos skel- 
bimas virto kertiniu visuomeninės jo programos uždaviniu. 
Vykdyti šį uždavinį nuosekliai ėmėsi Vaižgantas, gerai su- 
pratęs gimtąja kalba spausdinto žodžio ir mokyklinio švietimo 
reikšmę Žmogaus ir tautos egzistencijai. Siekimas turėti lietu- 
višką spaudą ir mokyklą yra leitmotyvinė „Tėvynės sarge“ 
pasirodžiusios jo publicistikos tema. Tokį anuomet ypač ak- 
tualų siekimą jis skelbė teigdamas lietuvių teisę į pamatinėmis 
europinio demokratizmo nuostatomis grindžiamą visuome- 
ninį bei kultūrinį gyvenimą ir aštriai smerkdamas imperinės 
rusų valdžios užmačias Lietuvą surusinti. 

Reikalavimas suteikti lietuviams kitų tautų turimas kultū- 
rines teises, o svarbiausia —- panaikinti spaudos draudimą 


1 E. Aleksandravičius, A. Kulakauskas, Carų valdžioje, V., 1996, p. 289. 
2 Žr. ten pat, p. 191-192. 

reiškė ir tuometinę politinę Vaižganto programą. Ji minimali 
ir kompromisiška, nesiekianti Lietuvai valstybinio savaran- 
kiškumo. Pozityvaus ir ramaus darbo idėja, kurią išpažino 
Vaižgantas, savaime neigė politinį radikalizmą. Lietuviai, 
rašė jis 1898 m., — nesvajoją „apie savo tėvynės Lietuvos poli- 
tišką neprigulmystę ir galybę“ (R 5, p. 358). Jei svajoją, tai 
nebent apie ekonominį ir civilizacinį jos išaugimą. O eko- 
nomiškai tvirta Lietuva galinti tapti tik pasiekusi religinę ir 
tautinę laisvę, turėdama laisvą spaudą, suteikdama galimybę 
kiekvienam realizuoti savo gabumus. Tokią laisvę pasiekus, 
lietuviams būsią „vis tiek, į kokią konfederaciją įeis, su ko- 
kiomis tautomis susiriš dėl bendro darbo“ (ten pat). 
„Tėvynės sarge“ skelbtoje Vaižganto publicistikoje išsikris- 
talizavo jo publicistinės minties kryptis ir pobūdis. Būdamas 
„ne kontempliatyvės vienumos, bet socialinės veiklos žmo- 
gus““, Vaižgantas nereflektavo visuomeninių procesų, o ban- 
dė užčiuopti tautos kultūrinės savasties daigus, kelti visų 
visuomenės sluoksnių žmogiškąjį ir tautinį orumą. Žvelg- 
damas iš laiko perspektyvos į „Tėvynės sargo“ metų savo 
publicistinius darbus, jis galėjo konstatuoti jais atlikęs pozi- 
tyvų liaudies sąmonės brandinimo vaidmenį, nors tai daręs 
ne programinėmis proklamacijomis, o „mažmožiais““. 
Spaudą atgavus, Vaižgantas buvo pakviestas į „Vilniaus ži- 
nių“ dienraštį, greitai pasidarė vienu pagrindinių jo publicis- 
tų. Dirbti jam teko pasikeitusiomis sąlygomis. Iki tol spausdi- 
nęsis nelegaliai, nevaržomas cenzūros, dabar jis turėjo taikytis 
prie jos nuostatų, nors neatrodo, jog dėl to būtų sumenkė- 
jęs publicistinių jo raštų įžvalgumas ar susiaurėję teminiai 


* Šaltiniai citatų, imamų iš 1922-1938 m. išėjusio Vaižganto Raštų 


devyniolikatomio ir nuo 1994 m. leidžiamų visų jo Raštų, nuro- 
domi tekste atitinkamais sutrumpinimais VR ir R, pridedant tomo 
numerį bei puslapį. Jeigu citata yra iš periodinio leidinio, jos šal- 
tinio bibliografinis aprašas duodamas išnašoje. 

* A. Merkelis, Juozas Tumas Vaižgantas, V., 1989, p. 309. 

5 Šalin svetimus žodžius! „Lietuvos aidas“, 1932, Nr. 276. 

akiračiai. Vaižgantas atsiliepė į viską, kas buvo aktualiausia, 
ko reikalavo, ką siūlė ir diktavo gyvenimas, 1905 m. revo- 
liucijos sujudintoje Lietuvos visuomenėje prasidėję permainų 
ir atsinaujinimų procesai. „Vilniaus žiniose“ jis rašė tuomet 
ypač aktualiais materialinės pažangos klausimais, kėlė ekono- 
minio atsilikimo priežastis (švietimo trūkumas ūkio daly- 
kuose, suvaržytas gyvenimas sodžiuose, rėžiais suskaldyta 
žemė), skatino kredito įstaigų ir lietuviškos kooperacijos or- 
ganizavimą, svarstė rinkos santykių, rinkimų į Rusijos dūmą 
reikalus ir t.t. Šalia visai jo publicistikai įprasto dėmesio kul- 
tūrai, šiame temų margumyne ryškus pasvirimas į ekonomiką 
ir politiką, jų keliamas problemas. Vaižgantui, kaip reta, bū- 
dingas laiko ir istorijos pulso jutimas. Jis matė ir liudijo gims- 
tančią naujųjų laikų lietuvių visuomenę, politiškai diferen- 
cijuotą, ekonomiškai ir kultūriškai bręstančią savarankiškam 
valstybingumui. Tenkinosi, tiesa, federacine, ribota, jo forma. 
Kad patikėtų Lietuvos nepriklausomybės idėjos realumu, jam 
dar reikėjo geros dešimties metų, vokiečių imperiją sugrio- 
vusio pasaulinio karo ir rusų monarchijos žlugimo. 

Savo profilio nesuradusioms „Vilniaus žinioms“ sustojus, 
Vaižgantas su A. Smetona 1907 m. įsteigė „Viltį“, kurios reikš- 
mę įvertino gerokai vėliau rašytame sukaktuviniame straips- 
nyje: „<...> tokio beveik visuomeninio širdžių pakilimo kaip 
tuomet tarp šimtų inteligentų daugiau nebepasikartojo. Ne- 
nusimanydami, kad tai srovė, kryptis, partija ar sąjunga, apie 
tūkstantis (su bendradarbiais) šviesuolių per šešerius metus 
dirbo tą patį tautišką Lietuvos Rytų vadavimo darbą““. Vaiž- 
gantas buvo šio tautinės ir krikščioniškos orientacijos laikraščio 
vienas redaktorių bei produktyvus bendradarbis, visų pirma 
publicistas. Pažymėtina, kad „Viltyje“ susiklostė ir išryškėjo 
tolesnei ir apskritai visai jo publicistikai būdingas reprezen- 
tacinis lygmuo, buvo pasiektas naujas, profesionaliai brandžios 
publicistinės minties ir literatūrinės jos raiškos etapas. 


„Vilties“ 25 m. sukaktį atminus, „Lietuvos aidas“, 1932, Nr. 217. 

„Vilties“ steigėjai ir ideologai siekė, kad jų laikraštis remtųsi 
ne siaura kurios nors partijos programa, bet orientuotųsi į 
esmines tautos ugdymo bei kultūrinimo problemas. Tautiš- 
kumo ir katalikybės sintezė viltininkams buvo atsvara lietuvių 
slavinimo bangai, visokeriopą tautos progresą stimuliuojantis 
veiksnys. „Bendras pasaulininkų ir dvasininkų darbas turėjo 
nepaprastai didelės įtakos visuomenei: ji brendo aiškia, pa- 
stovia kryptimi“, — vėliau rašė Vaižgantas“. Jis, kaip ir kiti 
„Vilties“ bendradarbiai, krypo į „žemiškuosius lietuvių rei- 
kalus“, siekdamas religiją įtraukti į patį gyvenimą, palaikyda- 
mas profesionalios kultūros sukūrimo viziją. „Aiškus, nusisto- 
vėjęs realistas, blaivios šių dienų politikos tipas“ (R7, p. 300), 
persiėmęs pozityvaus darbo idėja, - taip buvo suprastas tau- 
tos egzistenciją gaivinantis XX a. pradžios inteligentas. Veikla 
krašto ir visuomenės labui Vaižgantui buvo ne tik viena iš 
įmanomų žmogaus reiškimosi formų, bet ir gyvenimo pilnat- 
vės bei prasmės ekvivalentas. 

Vaižganto viltininko publicistika, kaip ir ankstesnioji, įvai- 
riatemė. „Viltyje“ skelbtuose šio žanro jo darbuose svarstoma 
ir sprendžiama daugelio sričių - kultūros, švietimo, ūkio, 
politikos, išeivystės, spaudos bei žurnalizmo etikos, lietuvių 
kalbos teisių ir t.t. - klausimai. Ne vienas jų tradicinis, bet 
esama iki tol nejudintų, kiti iš antraeilių yra pasidarę priorite- 
tiniais. Glaustai nusakant kalbamo etapo Vaižganto publicis- 
tikos idėjinį turinį, konstatuotina, kad jos autorius vykdė pir- 
miausia tris uždavinius: prusino lietuvių politinį mentalitetą, 
mokydamas juos orientuotis daugpartinių parlamentinių rin- 
kimų situacijoje, skiepijo jiems patriotinį prisirišimą prie gim- 
tinės, atgrėsinėdamas nuo sotesnės duonos ieškojimo svetur, 
ir žadino bei stiprino jų tautinį susipratimą, kviesdamas ginti 
lietuvybę Lietuvos žemėje. Imtis šių uždavinių jį paskatino 
Rusijos dūmos rinkimai, prasidėjusi masinė tautiečių emigra- 
cija į Ameriką ir kilusi aštri konfrontacija su lenkų šovinistais 


7? Viltininko Tumo Vilniaus atminimai, „Vairas“, 1931, Nr. 10, p. 162. 

dėl lietuvių kalbos teisių Vilniaus vyskupijos bažnyčiose. Pas- 
kutinioji iš suminėtųjų paskatų buvo, atrodo, paveikiausia. 
Lietuviškumui ir lietuviškam žodžiui ginti skirti publicistiniai 
Vaižganto darbai priklauso ryškiausiai ir reikšmingiausiai 
„Viltyje“ pasirodžiusios jo publicistikos daliai. 

XX a. pradžios Lietuvos gyvenimas buvo dinamiškas ir ku- 
pinas prieštaravimų tarp „senosios lenkiškos aristokratiškos 
kultūros, naujosios lietuviškos demokratiškos kultūros, rusų 
politinio režimo'“. Į valstybingumo siekimų turėjusį lietuvių 
judėjimą vadinamieji lenkų endekai, arba tautiniai demok- 
ratai, svajoję apie valstybę „nuo jūros ligi jūros“, atsakė seniai 
skleistu mitu, esą Lietuva neturinti duomenų jokiam valsty- 
biniam atskirumui, tesanti tamsi ir atsilikusi Lenkijos pro- 
vincija. Paneigti šį šovinistinį mitą buvo galima tik kuriant 
įvairiopą, savitą ir profesionalią tautos kultūrą. Bet kultūros 
augimui ir plėtrai reikėjo sąlygų, visų pirma teisinių. Atgavus 
lietuvišką spaudą, pastarųjų minimumas atsirado, nors jo 
nepakako. Turėjo būti pripažinta tautos teisė į visapusišką 
savo identiteto raišką, kalbos visuomeninį funkcionavimą. 
Gyvas per visą praėjusį šimtmetį, labiausiai jo pabaigą, šios 
teisės siekimas ypač sustiprėjo ir pasidarė programinis pra- 
sidėjus XX amžiui. Jį reikšta įvairiais būdais. Buvo iškelta 
Lietuvos autonomijos idėja, kuriamos lietuviškos draugijos, 
reikalaujama įsileisti lietuvių kalbą į valdines mokyklas, admi- 
nistracines įstaigas, sulenkintas ir lenkinamas Vilniaus bei jo 
krašto bažnyčias. 

Nuolaidų padaryta nedaug, o ir tas pačias varžyta ir atšau- 
kinėta. Simptomiškas buvo sulenkėjusių Lietuvos bajorų, dva- 
sininkų ir polomaniškos bažnytinės vyresnybės priešiškumas. 
Į lietuvių norą turėti elementariausias, civilizuotai visuome- 
nei, atrodytų, įprastas teises atsakyta antilietuviškomis akci- 
jomis bažnyčiose, kunigų „litvomanų“ persekiojimais ir lietu- 
vių tautos, kultūros ir kalbos niekinimu Vilniaus bei Lenkijos 


š J. Ambrazevičius, Vaižgantas, K., 1936, p. 8. 

endekų spaudoje. Šių dažnu atveju drastiškas formas įgauda- 
vusių veiksmų akivaizdoje pasyvūs neliko ir lietuviai. Pra- 
sidėjo aštri laikraštinė polemika, kurios nuošalėje, supran- 
tama, negalėjo stovėti Vaižgantas. Impulsyvus charakteris, 
gyvas visuomeninės ir pilietinės pareigos jausmas jį visada 
vedė ten, kur sprendėsi tautai svarbios ir opios problemos. O 
būtentjoms priklausė lietuvių-lenkų santykiai, ne kartą komp- 
likavęsi praeityje, abiem tautoms gyvenant vienoje valstybėje, 
skaudžia ir abipuse žaizda daręsi XX a. pradžioje. Materialiai 
silpnesni, lietuviai dažnusyk pasiduodavo „aukštesniosios 
kultūros“ diktatui. Lenkinimo pavojus didėjo ir dėl to, kad 
„tautinė lietuvių sąmonė buvo nustelbta religinės“?. Vaiž- 
gantas buvo įsitikinęs, kad tautos vienybę sąlygoja jos kultūra, 
o šios kilimą savo ruožtu lemia kalba, „raktas, kuriuo vėliau 
atsidarai duris į kultūros rūmą“ (R 7, p. 367). Jis ypač sielojosi 
dėl Vilniaus krašto. Čia, skirtingai nei Suvalkų ir Kauno gu- 
bernijose, tautinis ir politinis lietuvių susipratimas buvo men- 
ko lygio, bažnyčios lenkų ar sulenkėjusių tautiečių rankose. 
Situacijai pakeisti Vaižgantas matė tik vieną kelią - nuosaikų 
ir nuolatinį kultūrinį darbą, kuris lietuvišką kultūrą plėstų bei 
gilintų, suteiktų jai europinių dimensijų ir kartu atskleistų 
tautos dvasioje glūdinčias kūrybiškumo potencijas. Jomis 
Vaižgantas neabejojo net ir matydamas savo tautiečius neretai 
pasiduodančius gyvenimo tamsumui ir inercijai. Vedamas šio 
įsitikinimo, jis ne kartą gynė lietuvius nuo lenkų spaudoje 
pasitaikiusių kaltinimų, esą lietuviai žemesnės kultūros, pri- 
mityvūs ir siauraminčiai (R 7, p. 390-391). 

Į lietuvių-lenkų konfliktus Vaižgantas žiūrėjo per kultūros 
prizmę. Labiau nei kiti to laikotarpio publicistai, kultūrą jis 
laikė esminiu tautą konsoliduojančiu veiksniu. Kategoriškai 
nepriimtinas jam buvo gajos nuomonės stereotipas, pagal kurį 
kultūringumą ir išsiauklėjimą tapatinta su lenkiškumu. Vaiž- 
gantas neneigė lenkų laisvės siekimų, pripažino jų kultūros 


* A. Merkelis, Antanas Smetona, New York, 1964, p. 96. 

europinę reikšmę. Stebėdamasis, kaip tauta, okupuota ir skriau- 
džiama trijų grobikų, pati darėsi silpnesnių savo kaimynų 
skriaudėja, jis griežtai smerkė endekų skelbiamas šovinistines 
ir imperinės nuostatas, priešiškumą lietuvių „separatizmui“, 
teisei į savarankišką politinę būtį, šlėktišką jų požiūrį į lietuvių 
kaip į tamsuolių ir atsilikėlių gentį. Polemikai prieš tokias iš 
H. Sienkiewicziaus istorinių romanų einančias lietuvių „recep- 
cijas“, skelbtas Lenkijos ir visų pirma Vilniaus endekinėje spau- 
doje, skirtas ne vienas „Viltyje“ pasirodęs Vaižganto straipsnis 
(pvz.: „Dėl „aukštesniosios kultūros'“, R 7, p. 328-330; „Tylime 
ir nesidoriname“, R 7, p. 347-350). Prisimintini čia ir jo repor- 
tažai iš kelionės į 1910 m. Krokuvoje vykusį Žalgirio mūšio 
500-ųjų metinių minėjimą (žr. „Galicijoje“, R 8, p. 9-44). 

Prie katalikybės ir tautiškumo vienovės realizavimo turėjo 
prisidėti ir dvasininkai. Prabilęs apie „tautinį dvasiškių eunu- 
chizmą“, Vaižgantas kūrė savotišką kunigo kultūrininko mo- 
delį, polemizavo su tais, kurie dvasininką matė už visuo- 
meninio gyvenimo ribų ir bandė jį atpalaiduoti nuo bet kokių 
įsipareigojimų tautai. Suprasdamas, kad tautos dvasinį po- 
tencialą stiprina religija, jis nemenką kultūrinį vaidmenį skyrė 
XX a. pradžioje jau smarkiai sulietuvėjusiai Žemaičių kunigų 
seminarijai, nes tik iš jos turį išeiti tvirtos pilietinės pozicijos 
nestokojantys kunigai (R 7, p. 259). Anot jo, seminarija negali 
būti uždara įstaiga, nes atitraukiant ją „nuo gyvenimo, atsi- 
trauktų ir kunigai nuo jo“ (ten pat, p. 260). Kunigų seminarijos 
mokymo ir ugdymo turinys turėtų būti organizuotas taip, kad 
rengtų idealistinėmis vertybėmis savo veiklą grindžiančius 
dvasininkus. 

Ne kartą pultas „katalikybės šulų“ už pažiūrų į Bažnyčios 
kanonus liberalumą, Vaižgantas atstovavo Žmogiškajai, o ne 
metafizinei katalikybės prasmei, jos kultūriniam vertės aspek- 
tui, lietuvybę kėlė aukščiau už kosmopolitinę krikščionybę. 
Katalikybės sulietuvinimas, siejimas su tautos lemties proble- 
momis buvo vienas iš programinių Vaižganto veiklos uždavi- 
nių. Kunigų laikysenos, jų pilietinės pozicijos temomis jis 

dažnai rašė „Viltyje“, provokuodamas lenkuojančius Vilniaus 
vyskupijos kunigus, pasidžiaugdamas neabejingų kultūrai 
lietuvių dvasininkų pozityviais darbais. Leitmotyvinė jo min- 
tis — naujųjų laikų kunigas neturi būti siauras dogmatikas ir 
asketas. Dvasininkus laikęs dalimi inteligentijos, Vaižgantas 
siekė juos įtraukti į kultūros kūrimo darbą, stengėsi integruoti 
Bažnyčią į tautą, liberalizuoti kunigišką veiklą. Visiems nors 
kiek abejojantiems šios veiklos prasmingumu jis priminė „Že- 
maičių ir Lietuvos apžvalgos“ ir „Tėvynės sargo“ laikus, kai 
minimų leidinių branduolį sudarė pažangiai mąstantys ku- 
nigai, nes „pasauliečiai šviesuoliai buvo pernelyg išsiblaškę 
po Rusijos platybes ir susiskaldę srovėmis“ (VR 19, p. 38). Ku- 
nigai žymia dalimi buvę iniciatoriai visų 1863-1904 m. vyku- 
sių pasipriešinimo akcijų, savo veiksmais jie prisidėję prie 
tautinio atgimimo: „Tai buvo įrodymas aukšto mūsų pilie- 
tiškumo, kuriuo didžiuotis galime, tad ir minėti privalome“"". 
Žvelgdamas į gana judrų ano meto Lietuvos visuomenės gy- 
venimą, Vaižgantas jau matė dvasininkų, kurie, kaip ir jis pats, 
„hebesitenkina vienu bažnytiniu darbų; išeidami iš bažnyčios, 
ima veikti ir draugijose“ (R 7, p. 266). Jis suprato, kad save 
kuriančios tautos kunigas privalo būti tarsi jungtis tarp „kata- 
likiškos ir pasaulietinės kultūros“". Nepripažinęs abejojančio 
ir inertiško dvasininko, jis nepriėmė ir kunigo kosmopolito, 
„kuris nelietuvio širdimi jaučia, ne lietuvio sielavartais sie- 
lojasi“ (R 7, p. 300). Toks dvasininkas buvo svetimas jo propa- 
guotam kunigo pozityvisto, savotiško „proto-naujienos“ tipui. 

Ankstyvajai Vaižganto publicistikai, anot V. Mykolaičio- 
Putino, dar stigo sąmoningai keliamų vedamųjų gyvenimo 
idėjų!?. Toks priekaištas vargu ar būtų pagrįstas karo metų pub- 
licistiniams straipsniams, skelbtiems „Rygos garse“, „Lietuvos 


LŽ Kunigų vargai draudžiamuoju laiku, „Tiesos kelias“, 1929, Nr. 5, p. 293. 


T V. Zaborskaitė, Vaižganto portreto gairės, in Vaižgantas, Raštai, 1, V., 
1994, p. 10. 


BV Mykolaitis-Putinas, Naujoji lietuvių literatūra, K., 1936, p. 391. 

aide“, „Nepriklausomojoje Lietuvoje“. Be įprastinės lietuvių- 
lenkų santykių temos, kultūrinio ir politinio jų konflikto anali- 
zės, žurnalistinės ir spaudos etikos klausimų, minimo laikotar- 
pio straipsniuose Vaižgantas aptarė karo išvargintų, morališkai 
ir fiziškai palaužtų žmonių situaciją, pabėgėlių Rygoje ir Petra- 
pilyje padėtį, nepriklausomos Lietuvos valstybės kūrimo gali- 
mybę ir būtinybę, o vėliau ir nepriklausoma tapusios, keletą 
valdžių išgyvenusios valstybės gyvenimo peripetijas, lietė pil- 
sudskininkų įvykdyto Vilniaus užgrobimo temą. Jis nesiėmė 
traktuoti karo kaip socialinio ar politinio reiškinio, nesiekė 
aiškinti kare dalyvavusių valstybių tikslų ir pinklių. Neabejo- 
jo tik tuo, kad karas galėjo turėti lemiamos reikšmės pavergtų 
tautų, tarp jų ir lietuvių tautos, politiniam likimui. Vaižgantą 
labiau domino moraliniai ir psichologiniai karo aspektai, jo 
poveikis atskiro žmogaus sąmonei ar psichikai. Karas, sutrik- 
dęs natūralią ūkio ir visuomenės raidą, privertęs žmogų žu- 
dyti, nusikalsti krikščioniškoms ir žmogiškoms elgesio nor- 
moms, jo suvokiamas kaip ribinė situacija, kurioje atsidūręs 
individas išgyvena vidinį sukrėtimą, ima naujai vertinti save 
ir savo artimą. Kare jis bandė įžvelgti katarsio arba dvasinės 
„dezinfekcijos“ prasmę. Ši mintis, ypač dažna 1915 m. „Rygos 
garso“ straipsniuose, Vaižganto aktualizuota ir to laikotarpio 
grožiniuose kūriniuose, išleistuose „Karo vaizdų“ knyga. 
Lietuvos valstybingumo idėją Rusijos revoliucijos fone 
svarstė nemažai tuomet veikusių politinių partijų ir grupių. 
Petrapilio Lietuvių seime 1917 m., kur dešinieji buvo už Lie- 
tuvos nepriklausomybės skelbimą, o kairieji tenkinosi jos au- 
tonomija Rusijos sudėtyje, Vaižgantas karštai rėmė pirmuosius 
ir manė respubliką esant „tobuliausia valstybinės organiza- 
cijos forma“. Jis nesiūlė kokio nors socialinės santvarkos tipo, 
viską paliko „nuolatinei visuomenės pažangos evoliucijai“, tik 
siekė, kad būtų garantuotos demokratinės žmogaus teisės ir 
laisvės (R 9, p. 223). Demokratijos garantu jam buvo asmens 
laisvė, apimanti viską nuo politinių, religinių pažiūrų iki tau- 
tinio apsisprendimo teisės. O socialiniams ir ekonominiams 

visuomenės pažangos kriterijams Vaižgantas per daug dė- 
mesio neskyrė, dažnai pasitenkindavo tik emociniu šių klausi- 
mų sprendimu. 

Nepriklausomos Lietuvos idėjai likti abejingas negalėjo nė 
vienas platesnių pažiūrų, politiškai angažuotas žmogus, kuris 
suvokė, kad „valstybės susikūrimas tautai reiškia josios individua- 
lybės išvedimą į objektyvinį syvenimą ir suorganizavimą viešojo 
gyvenimo pavidalais“S. Atkūrus Lietuvos valstybingumą, pra- 
dėta ieškoti būdų, kaip padėti tvirtesnį laisvės pamatą. Vaiž- 
gantas išliko nuoseklus strategas, kuriam tautos kultūrinis in- 
tegralumas buvo tokia pat neginčijama vertybė, kaip ir atskiro 
individo vertė. Siekimas įsilieti į bendrą pasaulio kultūros 
kūrimą, atverti Lietuvą krikščioniškajai Europos kultūrai, vi- 
sokeriopai ugdyti meną buvo vieni iš prioritetinių jaunos 
valstybės uždavinių. Vaižgantas rūpinosi visais jos būties 
reikalais, toleranciją laikydamas ne tik individų bendravimo 
ir susikalbėjimo pamatu, ramaus kultūros darbo gaire, bet ir 
stabilaus valstybės gyvenimo garantu. Kultūrinio kontakto jis 
ieškojo ir su Lietuvos valstybės taryba, ir net su 1919 m. Vil- 
niuje veikusia bolševikine V. Kapsuko valdžia. Ekonominės ir 
socialinės reformos jam nebuvo pirmaeilės svarbos, o valsty- 
bės situacija rūpėjo tiek, kiek tautą skaldantys politinių partijų 
nesutarimai kenkė dvasinei kūrybai. Formuluodamas požiūrį 
į kūrybą kaip į laisvos asmenybės raišką, Vaižgantas savotiš- 
kai perfrazavo Vydūno „sau žmogaus“ gelmenį, teigdamas, 
kad visi tautoje vykstantys susibūrimai turi skatinti lietuvius 
„Šaukti ir skųsties ant tų, kurie mums tame darbe kliudo ir 
stabdo. Sau žmonėmis būti, kai jie pradeda to norėti, niekas 
gyvas neturi doriškos teisės neleisti“ (R 7, p. 367). 

Tautai lemtingų ir reikšmingų pervartų metu ne vieną pilie- 
tinė pareiga vertė įsijungti į laikraštinę veiklą. Tačiau dažnu 
atveju pažemintos tautos autoritetui atkurti buvo griebiamasi 


5 A. Maceina, Kultūros sintezė ir lietuviškoji kultūra, „Židinys“, 1939, 
Nr. 11, p. 508. 

primityvių ir necivilizuotų spausdinto žodžio priemonių. 
Laikraščiai mirgėte mirgėjo kaltinimais, šmeižtais, stigo toleran- 
tiškos polemikos. Ilgai patirtos įvairios represijos prieš lie- 
tuvišką spaudą atsiliepė ir jos profesiniam lygiui. Vaižgantas, 
būdamas ne vieno periodinio leidinio iniciatorius ir redak- 
torius, formulavo ir bendrąją jo poziciją, ir principinius žur- 
nalistinės etikos kriterijus. Objektyvus žinių pateikimo būdas, 
kviečiantis kultūringam polilogui, pilietinė atsakomybė už savo 
teigtą mintį buvo pagrindinės nuostatos, Vaižganto siūlytos 
periodinių leidinių bendradarbiams. O spauda jam buvo visuo- 
menės sąmonės organizatorė, veiksminga šviečiamoji jėga, nes, 
jo teigimu, „bet kuris raštas — tai kultūrinis kvėpavimas“. 
Karo metų publicistika apgina Vaižgantą nuo nepagrįstų 
priekaištų, jog jis tereagavęs į „dienos“ reikalus, rašęs „istoriš- 
kos bei bibliografiškos reikšmės“ teturinčius straipsnius“. 
Būtent šis laikotarpis leidžia kalbėti apie aiškią ir tvirtą ver- 
tybinę Vaižganto orientaciją, kurios pagrindiniai komponentai 
- tauta, kultūra, krikščioniškoji etika - tapo pagrindinėmis jo 
visuomeninių refleksijų kategorijomis. Jis stovi prie pačių 
mūsų lietuvių moderniosios tautinės ideologijos ištakų. Publi- 
cistiniuose straipsniuose Vaižgantas davė tik bendruosius 
minėtų dalykų štrichus, nepakilo iki svarstymų, tokių akivaiz- 
džių grožiniuose kūriniuose, ypač „Pragiedruliuose“. Būtent 
šiame romane kultūra transformuojasi — pereina iš statikos į 
dinamiką, t.y. iš „glūdėjimo“, „rūgimo“ į aktyvios veiklos!“, 
savarankiško ateities kūrimo tarpsnį. Tauta Vaižgantui — didelį 
atsakomybės jausmą išsiugdžiusių, sociališkai, etniškai ir kul- 
tūriškai susietų individų visuma. Didžiausiu žmogaus są- 
moningumu jis laikė pareigos savo kraštui supratimą ir vyk- 


4 J. Tumo paskaitos, Moterys lietuvių literatūroje, VU, BR, F 1, F 470, 
p. 19. 


5 A. Jakštas, Mūsų naujoji prozos literatūra (1904-1923), II, K., 1923, 
p. 46; J. Keliuotis, A. a. kan. J. Tumas-Vaižgantas, „Naujoji romuva“, 
1933, Nr. 123, p. 434. 


6 G. Viliūnas, Vaižganto gelmės, „Mokykla“, 1995, Nr. 7-8, p. 38. 

dymą. Šis sąmoningumas buvo būdingas daugeliui XIX a. 
pab.-XX a. pr. į tautinį judėjimą įsitraukusių lietuvių kultū- 
rininkų, savo veiklą grindusių ne tik vidinėmis nuostatomis, 
betirįsitikinimu, kad „visuomenė suteikia žmonėms transcen- 
dencijos iliuziją, nes, individams žūstant, ji išlieka“. Vaižgan- 
tas, kaip ir V. Kudirka, kuris jam buvo „pirmutinis šviesos ir 
susipratimo šaltinis, primus movens į kultūros darbą ir tautos 
organizavimą“““, individo pareigos savo kraštui suvokimą 
siejo su nepriklausomos tėvynės idėja ir kultūriniu darbu. O 
žmogaus sąmoningumas, jo apsisprendimas atsidėti tokio 
darbo keliamiems uždaviniams Vaižgantui buvo tautos laisvės 
ir tobulesnio gyvenimo siekimui bręstančio individo požymis. 

XX a. pirmųjų dešimtmečių raštijos žmonės, pamiršdami 
kultūros estetinės prasmės aspektą, dažnai būdavo priversti 
imtis socialinių užduočių. Kultūra kaip „būties refleksija, kaip 
dieviškosios ir žmogiškosios ontologijos šerdis“? to meto ap- 
linkoje dar nebuvo prigijusi, ir toks jos supratimas dar nebuvo 
pakankamai įsitvirtinęs. Vaižgantas buvo požiūrio į kultūrą 
kaip į visuomenės gebėjimą savo dvasine būtimi realizuoti 
svarbiausias kūrybines potencijas šalininkas. Jis norėjo įjungti 
lietuvių kultūrą į XX a. pradžioje suintensyvėjusios indivi- 
dualizmo raiškos ir kūrybinio protrūkio dinamišką erdvę, 
kurioje lietuviai kurdami būtų „naudingi ir įdomūs sau ir 
svetimiems“, siektų išryškinti giluminį individualumą ir origi- 
nalumą. Piliečių politinę, moralinę ir kultūrinę brandą Vaiž- 
gantas kėlė aukščiau už visas revoliucijas, kurių esmė — „ne 
protavimas, tik veikimas ir nugalėjimas pajėga“ (R 10, p. 140). 
Jis neneigė socialinio teisingumo ir radikalių visuomenės po- 
kyčių idėjos. Tačiau atspirties brutaliai jėgai ir sumaiščiai 
ieškojo tradiciškai susiklosčiusio tautos charakterio ypatu- 
muose, kūrė tam tikrą jo modelį, kuriuo buvo ypač susidomėta 


V J. Grinius, Veidai ir problemos lietuvių literatūroje, 2, Roma, 1977, p. 16. 
S Doc. J. Tumas, Vincas Kudirka-Vincas Kapsas, K., 1924, p. 11. 
5 R. Karmalavičius, Sofija Kymantaitė-Čiurlionienė, V., 1992, p. 43. 

XX a. pradžioje (S. Kymantaitė, J. Lindė-Dobilas, V. Krėvė). 
Lietuvis Vaižgantui atrodė ne pragmatikas, o pasiilgimo, me- 
ditacijos, veržimosi į laisvę žmogus. Iš protėvių paveldėtą 
lietuvių būdą suvokė kaip kintantį, dinamišką, nuolat pasipil- 
dantį naujais „savumais“. Pastovumas ir kaita buvo dvi nuola- 
tinės Vaižganto veiklos dimensijos. Prigimtinis „būdo švelnu- 
mas ir širdies gerumas“ jam buvo natūrali duotybė, pagrindas 
aukštesnėms kultūros formoms kurti. Vaižgantas akcentavo tai, 
ką vėliau J. Girnius studijoje „Lietuviškojo charakterio prob- 
lema“ teigė: „<...> lietuviškojo žmoniškumo pagrindas yra ne 
utilitarinis apskaičiavimas ar racionalinis paklusimas iš viršaus 
įsakomai pareigai, o visų pirma prigimtinis širdies gerumas“. 

Lietuviams, „daugiau romantikams neg praktikams“ (R 8, 
p. 426), buvo būdingas pastovumas ir romumas. Vaižgantas 
užčiuopė pamatinį lietuvių charakterio bruožą, siejo jį su tra- 
dicinių vertybių teigimu ir išsaugojimu. Toms vertybėms at- 
stovavo tvirta šeima, kurioje centrinę vietą užėmė moteris. 
Pakėlęs moterį iki tautinio sąmoningumo, Vaižgantas siejo ją 
su vaikų auklėjimu. Tik motina, pati būdama lietuvė, gali 
įkvėpti vaikams tautiškumo supratimą: „Jei motina nebus 
krikščionintoja, nebus ir pilietintoja“?'. Išryškėjo saugančios, 
globojančios, reprezentuojančios pastoviąsias vertybes mo- 
ters-motinos vaizdas. Moters esmę turėjo atskleisti natūrali 
prigimtis, įkūnijusi vitališkąsias žmogaus ir tautos galias. 
Moterys jo publicistikoje, kaip ir visoje kūryboje, ypač gro- 
žinėje, reiškėsi kaip istorinės atminties saugotojos ir kultūrinės 
tradicijos tęsėjos. 

Savo veikla ir „nepriklausomu temperamentu“ (V. Kavolis)? 
Vaižgantas teigė romantiškąjį idealizmą — individualizmo, 


2 J. Girnius, Raštai, 3, V., 1995, p. 383. 

2 Motina - savo šeimos vidurkis, „Bangos“, 1932, Nr. 18, p. 538. 

2 V. Kavolio mintį prasmingai pagrindžia Vaižganto eksplikacijos 
(žr. „Darbai ir dienos“, 1995, Nr. 1(10), p. 201-211), iš kurių aiškėja, 
kad nepriklausomo žmogaus garbė buvo iškeliama virš visų so- 
cialinės tvarkos sistemų. 

tautiškumo ir universalumo sintezę. Jo pastangos buvo nu- 
kreiptos į „Lietuvos žodžio“ - savito tautinio kultūros mode- 
lio - paieškas, siekimą lietuvių kultūrą papildyti Europos 
kultūros vertybėmis. Dėl pasirinkimo Vaižgantas net nesu- 
abejojo: „<...> kas lietuvis — tai europietis, ne rusas — azijietis“ 
(R 10, p. 95). Idealųjį tautos charakterį jis projektavo į Euro- 
pos-Azijos priešpriešą, kuri nebuvo išplėtota, o tik egzistavo 
kaip negatyvaus vertinimo ženklas, pabrėžiant europietišku- 
mą: „Lietuviai, tikrai nusimanydami esą Vakarų, ne Rytų kul- 
tūros, tuo didžiuojasi, tai labai vertina <...>“ (R 10, p. 120). 
Rytus suvokęs kaip despotizmą, vergiškumą, Vaižgantas euro- 
pietiškumą traktavo pačia bendriausia prasme, t.y. kaip dva- 
sinę kultūrą, kurią ištobulino katalikiškoji Vakarų Europos 
dvasia". Konkretesnę tos minties sklaidą jis siejo su apibrėžta 
erdve - Lietuvos sostine, „europeizmo Vilniumi“, „pirmųjų 
Europos sostapilių sėbru“. Šis miestas Vaižgantui reiškė ne tik 
stipriausių intelektualinių jėgų susivienijimą, bet ir tą vietą, 
iš kur „tegalime ir vėl plėstis politiškai ir kultūriškai“ (R 12, 
p. 436). Jis apgailestavo, jog kažkada buvęs garbingos praeities 
liudytojas, didžių mokslo vyrų buveinė, turėjusi elitinės kul- 
tūros oazę — universitetą, Vilnius tapo „raudonųjų“ ir „pil- 
sudskininkų“ nuosavybe, „etnografine medžiaga kitai tautai 
padauginti“ (R 10, p. 172). 

Senų valstybinių ir kultūrinių lietuvių ryšių su lenkais pa- 
grindu Lietuvoje susidarė stiprus sulenkėjusių dvarininkų 
sluoksnis. Tai buvo tvirčiausia atrama sumanymams tų lenkų, 
kurie siekė atkurti savo valstybę senosios Lenkijos-Lietuvos 
respublikos ribose. Tokiems ketinimams pritarti ir jų nekriti- 
kuoti Vaižgantas negalėjo. Dvarininkai, kurių tautinis lietuviš- 
kas instinktas „žuvęs ar giliai lenkybe apraustas“(R 11, p. 133), 
savo siekiais buvo artimi prolenkiškai nusiteikusiems dva- 
sininkams. Kompromiso su jais Vaižgantas nepripažino, išly- 
gų tedarė kalbėdamas apie mokslą kaip apie galimą lietuvių ir 
lenkų bendradarbiavimo sritį. 


3 V. Zaborskaitė, op. cit., p. 8. 

Daugpartinė sistema, išryškėjusi jau valstybės kūrimo pra- 
džioje, sustiprėjo pirmaisiais nepriklausomybės metais, ypač 
rengiantis Steigiamojo seimo rinkimams. Politinių partijų vai- 
dai ir nesutarimai ne tik kad neauklėjo visuomenės, bet, prie- 
šingai, ją demoralizavo ir skaldė. Kova dėl laisvės įtvirtinimo 
virto grumtynėmis dėl valdžios, kurios vieni siekė norėdami 
tautai pažangos, o kiti - asmeninės gerovės. „Tauta“ buvo 
bene paskutinis laikraštis, kuriame Vaižgantas dar aktyviai 
agitavo už partijų sutarimą tautos laisvės ir pažangos labui. 
„Tėvynės sarge“ prabilęs apie „luomų vienybę“, jis nesiliovė 
tikėjęs visų partijų ir grupių bendro darbo vaisingumu. Tačiau 
idealizmo ir tikėjimo pasirodė esą per maža („Pilna tautiška 
lietuvių vienybė — tai tik svajonė“, R 6, p. 187-188). Anksčiau 
ne kartą pultas, kritikuotas savųjų ir svetimųjų, Vaižgantas 
taip ir nepajėgė „savo sieloj sutaikinti galingą meno kūrėją su 
politiniu pastumdėliu“**. Nusivylimą politika dar paaštrino ir 
bendras vidinis Vaižganto nusiteikimas. Jis išgyveno dvasinę 
vienatvę, pajutęs, kad gyvenimo dinamizmas, arogantiška 
jaunosios kartos literatų pozicija, įtempti santykiai su baž- 
nytine vyresnybe stūmė jį į periferiją. Publicistikoje tiesioginių 
tokios jausenos atspindžių reta, gal tik vienas kitas straipsnis 
(pvz., „Ar aš be politikas?“, R 11, p. 306-310), tačiau tai pa- 
kankamai aiškiai liudija jo laiškai. Visi Vaižgantą matė pakilų, 
energingą, šmaikštų, tuo tarpu vidiniame jo gyvenime nestigo 
vidinio dramatizmo. Šiuo aspektu bene prasmingiausiai apie 
Vaižgantą yra pasakęs V. Mykolaitis-Putinas: „Tragikomišką 
atspalvį turi daugelis jo sukurtų vaizdų. Jei tas žodis nebūtų 
suprastas vulgariškai, tragikomiška išdrįstume pavadinti ir jo 
paties buitį. Komiškąją savo gyvenimo pusę jis pats dažnai 
mum parodydavo, bet tragiškąją - kiek jam teko iškentėti ir 
blogybių pakelti darant kitiem gera —jis slėpė savy ir nusinešė 
amžinybėn. Ir čia jis buvo gal didžiausias sintetikas: stoišku ir 
krikščionišku vaisingo veiklaus gyvenimo principu jis mokėjo 


* B. Sruoga, Keli žodžiai, „Skaitymai“, XVII, 1922, p. 81. 

suderinti savy šviesiąsias ir tamsiąsias žmoniškosios buities 
atošvaistas“*. 

Nors paskutinį dešimtmetį savo straipsnius Vaižgantas skel- 
bė daugiau kaip dvidešimtyje periodinių leidinių, pradedant 
solidžiais meno ir kūrybos problemas nagrinėjančiais žur- 
nalais ir laikraščiais („Naujoji romuva“, „Vairas“, „Tiesos ke- 
lias“) ir baigiant spauda jaunimui („Šviesos keliai“ ir kt.), 
tačiau tai nebuvo kokybiškai intensyvus ir produktyvus jo 
publicistinės veiklos etapas. Publicistiką užgožė paskaitos 
universitete, recenzijos kone apie visas naujai pasirodžiusias 
knygas, dailės parodas, kuriose visad buvo ieškoma „dei- 
mančiukų“. Vos ne dėl estetine kategorija tapusio posakio 
Vaižgantui teko ne kartą nusiskųsti: „Dėl diemenčiukų termi- 
no iš manęs juokias, vadina tai romantika“. 

Paskutiniųjų metų straipsniuose nėra tiesioginių sąsajų su 
politinėmis aktualijomis, jo mėgtos polemikos ir intrigos, po- 
litinė arena užleidžia vietą etinėms ir dorovinėms proble- 
moms. Be pamėgto žanro - nekrologų, žymių žmonių jubiliejų 
bei sukakčių paminėjimo, daugybės organizacijų ir draugijų ap- 
rašymų bei ataskaitų, Vaižganto domėjimosi centre atsirado 
žmogaus dorovinio ir pilietinio auklėjimo problemos, jaunimo 
ir mokyklos reikalai, religijos ir tikėjimo dalykai. Piliečio ug- 
dymas ir kultūra čia taip pat laikomi svarbiausiais tautos atei- 
ties veiksniais, pabrėžiama kultūrinių tradicijų perimamumas 
bei tęstinumas ir kartu akcentuojama teisė į individualią raiš- 
ką. Kalbėdamas apie auklėjimo ir mokymo rūpesčius, Vaiž- 
gantas reziumavo tai, kas anksčiau buvo užgožta politikos, kam 
nebuvo pakankamai skirta dėmesio. Formuojant mokymo ir 
ugdymo koncepciją, jis siūlė orientuotis į Vakarus, kur jau funk- 
cionavo mokyklų strategija, mokymo pagrindu laikiusi ne po- 
litiką, o „Žmogaus ypatiškumą“. Be abejo, tautinis savitumas 
turėjo lemti kūrybišką kitų kraštų patirties transtormavimą. 


* V. Mykolaitis-Putinas, Raštai: Estetika, V., 1989, p. 266. 
o Apie estetiškąjį auklėjimą, „Naujoji romuva“, 1931, Nr. 5, p. 112. 

Aklas kūrybinių formų perimamumas Vaižgantui asocijavosi 
su nusigręžimu nuo savosios tautinės kultūros. 

Lietuvai atgavus nepriklausomybę, dvasinis jos visuome- 
nės gyvenimas pradžioje kiek apmirė, nebeteko to įkarščio, 
kurį kadaise inspiravo priešiškumas rusų valdžios vykdomai 
tautinei ir kultūrinei diskriminacijai. Puoselėti tiesos ir doros 
idealai dažnai prasilenkė su realia kasdienybe. Vaižgantas 
nuogąstavo dėl visur įsigalinčio pragmatizmo ir pilietinio 
sąmoningumo stygiaus, apie tai daug rašė, nors auklėjamasis 
aspektas jo straipsniuose liko be platesnio kultūrinio kon- 
teksto ir teorinių apibendrinimų. 

Viešai pareiškęs pasitraukiąs iš politinės veiklos (minėtasis 
1922 m. str. „Ar ašbe politikas?“), Vaižgantas neprarado gyvos 
politinės sąmonės ir politinio intereso. Jo požiūris į vadina- 
mosios seimokratijos laikus griežtokai kritiškas. Lietuvos ne- 
priklausomybės proga apie šiuos laikus jis rašė: „Despera- 
tiškai besimuisdami, dar supančiotomis rankomis ir kojomis, 
mes nepasijutome, kaip patekome į dar žiauresnę nelaisvę 
savo gi pačių nebrendusių partijų ir gaišome ordinariškose 
peštynėse, nebe riterių kovose. Pasiskelbėme laisvi — tarp 
savęs peštis“ (R 12, p. 457). 1926 m. gruodžio perversmą Vaiž- 
gantas priėmė su saikingu optimizmu, tikėdamasis politiškai 
stabilesnio gyvenimo, be kurio, kaip manė, negalima kultū- 
rinė plėtra. Likęs su savo „makrovisuomene“ šalia A. Sme- 
tonos „makrodiktatorybės“, jis ir toliau neatsisakė minties, 
kad „ramiuoju valstybingumu einant tiesiau yra į gerovę neg 
viską griaunančios revoliucijos keliu“ (ten pat, p. 458—459). 
Jau „Tėvynės sarge“ prabilęs apie toleranciją, Vaižgantas ir 
dabartinei politiškai angažuotai visuomenei siūlė šią išeitį: 
„Taikai palaikyti viena tėra radikali priemonė - neatstumti 
nuo savęs priešininko, nematyti, jog jis daro tik bloga savo 
valia, nestatytis dirbtinių tarpsienių“7. Jo viso gyvenimo fi- 
losofijos pagrindas, anot V. Trumpos, buvo „priešingumų 


7 Vienybės medį sodinant, „Naujoji romuva“, 1931, Nr. 22, p. 514. 

derinimas, o ne vieno priešingumo bandymas užmušti kitą 
priešingumą“??. 

Paskaitos universitete, ramesnis ir uždaresnis paskutinių- 
jų metų gyvenimo būdas suteikė Vaižgantui progos retro- 
spekcijai, kuri leidžia ir į jį pati žvelgti kiek kitaip. Ar jis tik 
didysis visuomenininkas, ramiai ir nuosaikiai vykdęs kultū- 
rinę misiją? „Man niekados neimponavo masė. Dėl to aš toks 
gerbėjas ano lietuvių būrelio, ano drąsiojo akademiko Bara- 
nausko, kuris drįso atvirai sušukti: „Neįveiksi, sūnau šiau- 
rės!“ Ano būrelio, kurs ėmė pūsti prieš vėją“, — teigė Vaiž- 
gantas vienoje iš savo paskaitų?. Tautos kultūrinės raidos 
etapai, solidesnis pačių istorinių faktų ir savo kaip publicisto 
bei visuomenininko pozicijos vertinimas - apybraižos „Lietu- 
vių kultūros centrai“, straipsnių „Vilties fonai“, „Vilties 25 m. 
sukaktį atminus“, „Viltininkai“ konceptualinis pagrindas. 
Juose kultūriniai aspektai įgijo naują laiko dimensiją, pras- 
mingai orientuotą į praeities ir dabarties koreliaciją. Apta- 
riamąjį laikotarpį Vaižgantas vertino kultūros ir tautinio 
susipratimo aspektu, siekė įteigti mintį, kad reikšmingų 
tautos istorijos faktų ir reiškinių žinojimas bei suvokimas yra 
tautos ir žmonių dvasinės potencijos garantas. Ypač plačiai 
jis aptarė dviejų periodinių leidinių - „Vilniaus žinių“ ir 
„Vilties“ — specitiką, jų skirtumus, nusakė jų vietą ir reikšmę 
lietuvių kultūros istorijoje. Retrospektyviai žvelgdamas į 
trumpą „Vilniaus žinių“ ėjimo laikotarpį, Vaižgantas paste- 
bėjo, kad šis laikraštis sužlugo ne tik dėl įvairių idėjinių 
srovių bei skirtingo profesinio lygio bendradarbių, bet ir dėl 
paties P. Vileišio būdo bruožų: „Galvojo vis vienas, su nieku 
nesitarė“; „Su inž. Petru Vileišiu iš viso nebuvo piga ką nors 
daryti; tekdavo jo klausyti arba savaimingai dirbti, kai jis 


3 V. Trumpa, J. Tumas-Vaižgantas- gyvenimo kritikas, „Metmenys“, 
1971, Nr. 21, p. 91. 


* Doc. p- e. J. Tumas, Lietuvių literatūros paskaitos. Aušrininkų grupė, 
K., 1924, p. 134. 

nesikišo““?. Vaižgantas atstovavo moderniajai mąstysenai, 


suprato, kad neužtenka tik priklausyti tai pačiai tautai norint 
leisti dienraštį, kaip, pavyzdžiui, manė P. Vileišis, reikėjo 
bendros idėjos, bendro veiksmų plano, kurio, anot jo, trūko 
„Vilniaus žinioms“ ir jų leidėjui: „Pats gi leidėjas, pasisavi- 
nęs ir vyriausiojo redaktoriaus titulą, redaguoti ir krypties 
nustatyti visai nesugebėjo. Jis težinojo viena: jei yra tauta, 
apsisprendusi, atskira, tai privalo dienraščio; ir tas dienraštis 
privalo būti labai geras. Kas tai yra geras, taip pat buvo 
neaišku“?!, 

Vaižgantas daug rašė supažindindamas skaitytojus su 
1930 m. vykusio penkių šimtų metų Vytauto Didžiojo mirties 
minėjimo renginiais: „Bažnytinio komiteto Vytauto jubiliejui 
švęsti trečias pareiškimas“, „Vytauto Didžiojo tilto pašventini- 
mo proga“, „Iš bažnytinio Vytautui D. komiteto“, „Kaip Vy- 
tautą D. minėjo Pinske“, „Vytauto Didžiojo muziejus Kaune“, 
„Vytauto Didžiojo mirties sukaktuvių minėjimas Kauno bū- 
ry“. Emocinių ir politinių prieštaravimų nestokojusiai Lie- 
tuvos visuomenei, suvokusiai bendrų demokratinių idealų 
utopiškumą, jis pristatinėjo Vytautą kaip sektiną gyvenimo 
pavyzdį, iškėlė jo toleranciją įvairių tautų ir religijų žmonėms, 
akcentavo jo vaidmenį sudarant palankesnes sąlygas krašto 
socialinei ir ekonominei raidai bei kultūros plėtotei??. 

Kultūriniai tautos interesai ir šiuo laikotarpiu neišnyko iš 
Vaižganto akiračio. Anksčiau akcentavęs tautinės kultūros 
kūrimo būtinybę, o individo atsidavimą jai laikęs esminiu jo 
visuomeninės brandos įrodymu, dabar pirmiausia kėlė savo- 
sios kultūros pažinimo svarbą, nes esą tik pažinę mumyse ir 


3 Viltininko Tumo Vilniaus atminimai, „Vairas“, 1931, Nr. 10, p. 166- 
167. 

3 Ten pat, p. 168. 

32 Iš Vytauto Didžiojo kelionės po Lietuvą, „Lietuvos aidas“, 1930, Nr. 
163; Vytauto Didžiojo tradicija, „Lietuvos aidas“, 1930, Nr. 248; 
Pamokslas Vytauto Didžiojo myrio dienai, „Tiesos kelias“, 1930, Nr. 10, 
p. 376-381. 

aplink mus esančius lobius galėsime pasitarnauti bendrajai 
Europos kultūrai (VR 19, p. 79). Visuomenei šviesti bei pru- 
sinti, jos estetiniam skoniui lavinti skirti Vaižganto straipsniai 
„Šv. Kazimieras karalaitis“, „Pažaislio vienuolynas“, „Pažais- 
lio Dievo motinos paveikslas - Rubenso darbas“ ir kt. 

V. Mykolaitis-Putinas rašė, jog Vaižganto nebūtų galima 
sieti „nei su draudžiamuoju, nei su porevoliuciniu, nei su po- 
kariniu mūsų kultūros laikotarpiu“. Jis sugebėjęs „suvokti vi- 
sų tų epochų reikalus ir savo kūryboj duoti jų visų sintezę“ “?. Į 
jo publicistinius darbus žiūrėtina kaip į XIX a. pabaigos-XX a. 
pirmojo trečdalio visuomeninio ir kultūrinio gyvenimo įvairių 
sričių apžvalgas, pasauliečių ir dvasininkų veiklos vertinimą 
ir kaip į paties Vaižganto kultūrologinių interesų, publicistinės 
ir beletristinės minties sąsajų susumavimą. Siekimas universa- 
lumo, bandymas „sintetiškai jungti visa tai, ką modernizacija 
jau yra išskyrusi“*, buvo vienas iš Vaižganto veiklos ir kūry- 
bos veiksnių. „Integralinis realistas“, kaip jį pavadino J. Gri- 
nius, propagavęs būties pilnatvę ir gyvenimo „šakotumą“, jis 
tapo naujos epochos, modernios visuomenės, kuri buvo ug- 
doma Lietuvos nepriklausomybės laikais, žmogumi. 

Vaižganto publicistika apima plačią kelių pereito ir šio am- 
žiaus dešimtmečių Lietuvos visuomeninių ir politinių įvykių 
panoramą: kovą dėl spaudos ir lietuviškų mokyklų, 1905m. 
revoliuciją, emigraciją, Pirmąjį pasaulinį karą, pilietinės visuo- 
menės brendimą, valstybės atkūrimą, rinkimus į Steigiamąjį 
seimą, demokratijos plėtrą, jos stabdžius ir t.t. Publicisto rea- 
gavimas ar atsiliepimas į visuomenei svarbias, ją jaudinusias 
ir skaudinusias problemas bei aktualijas Vaižgantui reiškė 
kasdienę pareigą, kaip pats sakė, „pareiginį laipsnį“. Šiai pa- 
reigai jis teikė prioritetą ir neretai net grožinės kūrybos sąs- 
kaita, nors nesvetima jam buvo ir abejonė, vertusi 1915 m. 


8 V. Mykolaitis-Putinas, Literatūros etiudai, K., 1937, p. 54. 


* V. Kavolis, Įvaizdžiai ir problemos šiandieninei kultūrai aptarti, „Baltos 
lankos“, 1995, Nr. 6, p. 224. 

pasakyti: „Kaip lingė vandens iš debesų, trokštų, kad kas 
paliuosuotų ir mane nuo kasdienio darbo publicistikoje, nuo 
to perleidimo per protą ir širdį visų dienos mažmožių. Tame 
darbe gimdai tu daug, o apgėlų niekas neatneša, tavo darbai, 
ištisomis dienomis ir naktimis atsidėjus, mažai ar bent kiek 
didesnei daliai visuomenės - tik vienas kvapo patraukimas į 
vystančius plaučius“ (R9, p. 196). 

Polemiką provokuoja Vaižganto publicistikai mesti prie- 
kaištai esą ji neturėjusi aiškiai išreikšto vertės kriterijaus — 
tikslingumo, ja buvo atsiliepiama tik į einamuosius reikalus, 
šokinėta nuo temos prie temos, neakcentuojant esminių tautos 
kultūrinę ir politinę lemtį liudijusių pokyčių. Į tuos priekaištus 
būtų galima replikuoti A. Šveicerio žodžiais, kad „vertę mums 
turi tik tai, ką galime susieti su dabartiniais mūsų planais ir 
jausmais, su šiandieninėmis mūsų aistromis ir estetinėmis 
nuotaikomis“. Iš tiesų, Vaižgantas nebuvo teoretizuotojas, 
nereflektavo visuomenėje vykstančių procesų, neieškojo juos 
sukėlusių priežasčių, neformulavo politinių ir kultūrinių defi- 
nicijų, veikiau, A. Nykos žodžiais tariant, atliko visuomenės 
guodėjo, linksmintojo ir jos procesų katalizatoriaus rolę“. 
Dažnai emociškai reagavęs į gyvenimo aktualijas, jis kūrė 
originalius tekstus, publicistiniams savo darbams suteikda- 
mas sinkretiškais, įvairiais žodžio raiškos būdais pagrįstas 
formas, vertintojams ne Visada duodamas progos įžiūrėti jo 
publicistikoje ryškėjančias strategines linijas. Vaižganto pub- 
licistika reprezentavo esminius lietuvių tautos interesus, tapo 
tautinės savimonės, XX a. pirmųjų dešimtmečių lietuvių men- 
taliteto liudytoja. Politinius ir socialinius reikalus subordina- 
vęs tautiškumo ir pilietinio sąmonėjimo reikalams, Vaižgantas 
kūrė publicistiką, kurios pagrindinė dominantė buvo tautos ir 
individo pilietinis, moralinis ir kultūrinis ugdymas. Šis sieki- 


5 A. Šveiceris, Kultūra ir etika, V., 1989, p. 60. 
*“ A. Nyka-Niliūnas, Temos ir variacijos, V., 1996, p. 10. 


32 


mas, dominuojantis visoje jo publicistikoje, atskirais istoriniais 
laikotarpiais pasireiškė skirtingu intensyvumu ir būdu. Savo 
straipsniais Vaižgantas ne tik kalbėjo apie politinės ir kultūri- 
nės laisvės prasmę, Lietuvos valstybingumo būtinybę ir jo 
stiprinimą, bet ir ugdė individualią žmonių mąstyseną, for- 
mavo demokratišką gyvenimo atmosferą, kvietė tolerantiškai 
polemikai. Iš V. Kudirkos perimtą nacionalinės laisvės ir socia- 
linio teisingumo idėją Vaižgantas praplėtė ir papildė kultūri- 
nėmis digresijomis, pabrėždamas kultūros kaip tautą vienijan- 
čio veiksnio svarbą visuose jos dvasinės ir materialinės būties 
lygmenyse. Jo įsitikinimu, politinės piliečių aspiracijos gali 
būti įgyvendintos keliant bendrąjį krašto kultūros ir švietimo 
lygi, gerinant ekonomiką, telkiant lietuvius savo tėvynėje. 

Vaižganto publicistika duoda progos rekonstruoti tautos 
istorinį patyrimą, pulsuoja minties polisemiškumu, joje įtai- 
giai skleidžiasi tokios mąstymo dimensijos kaip tauta, tautinis 
charakteris, kultūra. 

Ne vienas tyrinėtojas, ryškindamas Vaižganto gyvenimo ir 
kūrybos kaip vieningos visumos sampratą, laikė jį sintetiku??. 
O ir jis pats dažnai pabrėždavo, kad bet kokiame didesnės 
apimties tekste stengėsi derinti išmonę ir tikrovės realijas, tai, 
ką J. Purickis pavadino mokslo medžiaga ir meno forma“. 
Minties polėkį ir laisvumą pristabdydamas kudirkišku pozi- 
tyvistinės galvosenos blaivumu, Vaižgantas kūrė beletrizuotą 
publicistiką, atrodžiusią naujoviškai ir originaliai šalia J. Biliū- 
no, G. Petkevičaitės-Bitės, A. Smetonos, J. Kubiliaus publicis- 
tinių darbų. Tekstų kiekiu, jų teminiu ir probleminių universa- 
lumu, literatūrinių formų įvairove Jis toli pralenkė ryškiausius 
savo laikų publicistus. Svarbiausios Vaižganto publicistikos 


3 2 2 i : : a Ia 
7 Tarsi oponuodamas jiems, Vaižgantas apie „Pragiedrulių“ vertinimą 


laiške P. Klimui 1926 m. rašė: „<...> aš joks sintetikas <...> rašiau, ką 
tikra iš savo pergyvenimų atmindamas, gabalais, ne vienu užsi- 
mojimu“ (žr. Vaižgantas, Laiškai Klimams, V., 1998, p. 101). 


i Purickis, Tumas kaip publicistas, „Akademikas“, 1934, Nr. 8, p. 165. 

semantiką nusakančios temos ir idėjos ryškios visoje jo kūry- 
boje, visų pirma grožinėje. Būtent čia, „Pragiedruliuose“, apy- 
sakose, vaizduose, siekimas apibendrinti nacionalinio judėji- 
mo, kultūros ir tautinės savimonės apraiškas bei poslinkius 
įtaigiausias. Publicistinės ir beletristinės minties sąveika bei 
dermė Vaižganto kūryboje yra vyraujanti teksto modeliavimo 
ir komponavimo forma, kuri lemia ir jo publicistikos litera- 
tūrinę raišką. 


Zanrinė įvairovė 


Žanras - mąstymo proceso universalija, pasaulio regos bū- 
das, kolektyvios orientacijos sistema. Kiekvienas žanras su- 
sijęs su atskira realybės sfera arba žvelgia jon kokiu nors 
kampu!. Žanruose glūdi žmonijos meninė kūrybinė atmintis". 
Žanro prigimtį apibrėžia jį lemiančių požymių visuma. Kiek- 
viename konkrečiame žanre „turėtų būti sukaupta ypatybių 
kombinacija, nesikartojanti kitame žanre, kur svarbios būtų 
visos ypatybės - tiek išorinės, tiek vidinės <...>“?. 

Tačiau žanro kategorija jau nėra nekintanti vertybė. Ran- 
dasi vis daugiau kūrinių, kurių negalima įsprausti į vieno 
konkretaus žanro rėmus. Žanrai persigrupuoja, kartais įgau- 
na naujas struktūras. Jie imami suvokti „kaip dinaminė slink- 
tis ir transformacijų grandinė, priklausanti nuo bendrųjų 
žmogaus psichikos ir istorijos kitimų“*. Žanrinių atmainų 
įvairavimą lemia žmogaus kultūrinės veiklos formos. Griež- 
tas žanrų skyrimas ir žanrinių ribų nusitrynimas — procesas, 
susijęs su visos kultūros, jos reiškinių įvairumu: menas ap- 
ima naujas kultūros sferas, kurdamas naujus žanrus. Žan- 
rinių struktūrų variafikaciją lemia kūrėjo vidinė būtinybė 


Literatūros teorijos apybraiža, V., 1982, p. 185-186. 

M. BaxTuH, Jcmemuka cao6echo20 meopuecmea, M., 1979, p. 239-241. 
* A. Zalatorius, Lietuvių apsakymo raida ir poetika, V., 1971, p. 26. 
V. Kubilius, Žanrų kaita ir sintezė, V., 1986, p. 52. 

skverbtis į gyvenimo reiškinių esmę, atspindėti komplikuotą 
žmogaus būties sandarą". 

Publicistikos žanrinė sklaida ne mažiau ar bent ne kuo 
mažiau plati negu kitų literatūros rūšių. Jos tekstai randasi ir 
funkcionuoja tiek rūšiai savitų, tiek grožinės literatūros bei 
kritikos savasčiai priklausančių žanrų pavidalais. Nelengva 
būtų nurodyti tikslesnį publicistikoje vartojamų žanrų ir žan- 
rinių formų skaičių, tačiau manytina jį artėjant prie poros de- 
šimčių. Tokiam skaičiui pagrindą teikia vien lietuvių publicis- 
tų darbų žanrinė įvairovė, o ji neabejotinai pasirodytų esanti 
dar didesnė pasidairius po kitas platesnes ir gilesnių tradicijų 
bei kultūrų tos rūšies raštijas. Žanrų gausumu publicistika, ko 
gero, ne per daugiausia atsilieka nuo „žanriškiausios“ litera- 
tūros rūšies - poezijos, net imant ne vien naujųjų laikų, o visą 
jos istoriją, t.y. ir senuosius, ikiromantinius, laikus, kuriais 
poezijos žanrinės formos buvo itin išsiskleidusios. 

Dažniausiai publicistika tapatinama su žurnalistika, dalijan- 
čia žanrus į dvi skirtingas grupes - informacinius ir analitinius. 
Informaciniai žanrai (žinutė, interviu, apžvalga, ataskaita) yra 
tik papildoma medžiaga „tikriesiems“ publicistikos žanrams“. 
Tai apybraiža, reportažas, straipsnis, pamfletas, feljetonas, esė. 
Tačiau žanrinė publicistinių kūrinių tipologija, jų skirstymas į 
atskiras grupes yra sąlyginis, nes akivaizdi didėjanti skirtingų 
žanrų sąveika, formuojasi nauji hibridiniai žanrai, jungiantys 
keleto žanrų ar net ištisų žanrinių grupių elementus. 

Sunkiai pranokstama produktyvumu ir juo labiau teminių 
akiračių platumu, Vaižganto publicistika nelengvai prilygs- 
tama žanriniu universalumu. Iš žanrų, kuriais naudojasi pub- 
licistai, joje būtų galima pasigesti turbūt nedaug ko. Publicis- 


5 A. BachnbeB, Xanp kak Adnenue xyd0eCMBeKKod KynbmMypo!, in Hc- 


KYCCM60 6 CucmeMe Kynbmypei, M., 1987, p. 167-175; A. Jlyx<anoBCKHA, 
XKauposas cnejudbuka paccka3a, in Hpunyuno akaausa Aumepamyp- 
H020 npou3eedeKnua, M., 1984, p. 137. 


* K. Jaeger, Von der Zeitungskunde zur publizistischen Wissenschaft, 
Jena, 1926, p. 14. 

tinėje lietuvių raštijoje iki šiol nepralenkta tekstų gausa, ji 
vargu ar pralenkiama ir pavartotų žanrų kiekiu. Peržiūrėjus 
jos visumą, aiškėja, jog tam kiekiui nusakyti reikėtų dviženklio 
skaičiaus, artėjančio prie trijų dešimčių. Jo sklaidą išreiškus 
literatūrologijos terminais, susidaro ilgokas sąrašas, kuriame 
būtų tokie alfabetine tvarka išvardyti žanrai: alegorija, apy- 
braiža, aprašymas, apžvalga, atsišaukimas, atviras laiškas, 
eilėraštis, esė, feljetonas, impresija, informacija, interviu, ko- 
respondencija, nekrologas, pamfletas, pamokslas, pasakoji- 
mas, paskaita, pastaba, portretas, prakalba, pranešimas, prie- 
rašas, replika, reportažas, straipsnis, vaizdas, vaizdelis. 

Išvardyti terminai nėra besąlygiški. Visa Vaižganto kūry- 
ba taip pat, žinoma, ir publicistika? - nelengvai, o dažnai sun- 
kiai pasiduoda rūšiniam bei žanriniam kvalifikavimui. Nors 
ir pakankamai susipažinęs su literatūros kanonais, jos autorius 
pirmenybę teikė ne tų kanonų reikalavimams, o impulsyvios 
savo asmenybės emocinių ir meninių galių pasireiškimui. Tad 
kūrė į griežtesnės žanrų struktūras nepretenduojančius teks- 
tus, kuriuos pats dažniausiai įvardinėjo daugiau pasakojimo 
negu žanro kategorijai skirtinu vaizdo terminu, savo kūrinių 
žanrinio apibrėžimo rūpesčius palikdamas jų analitikams, 
aiškintojams ir aprašinėtojams. Problemiškas ir Vaižganto 
publicistikos žanrų identifikavimas, lyginant su kitomis jo 
kūrybos rūšimis, keliantis dar daugiau keblumų. Neretai sun- 
koka nužymėti aiškią ribą, skiriančią šio rašytojo publicis- 
tinius darbus nuo jo beletristikos, kritikos, istoriografijos, 
pagaliau epistolografijos, juolab ne visada įmanomas vie- 
nareikšmis pačių tų darbų žanrinis nusakymas. Tai lemia ir jų 
gausa, ir, svarbiausia, formų įvairovė. 

Imantbendrais bruožais, būtų galima konstatuoti, kad Vaiž- 
ganto publicistikos žanrinę tipologiją nusako ketvertas tos 
rūšies raštijai specifiškų ir būdingiausių žanrų: straipsnis, 


* Žr. R. Šaltenis, Vaižganto publicistika, „Naujoji romuva“, 1936, Nr. 19, 


p. 426. 

apybraiža, korespondencija, reportažas. Jie čia surašyti pavar- 
tojimo dažnio eile, tarp jų aiškiai vyrauja straipsnis. Tačiau toli 
gražu ne visada savo publicistiniams straipsniams, apybrai- 
žoms, korespondencijoms ir reportažams Vaižgantas suteikė 
„grynus“ žanrinius pavidalus. Priešingai - tokio grynumo jis 
visiškai nesiekė ir nepaisė, šiuos pavidalus įvairiai modifi- 
kavo. Tad šalia tipiškiems publicistikos žanrams priklausančių 
darbų kalbamos rūšies Vaižganto raštuose apstu hibridiškų, 
publicistinį ir beletristinį kalbėjimą jungiančių ar į pastarojo 
pusę aiškiai pakrypusių kūrinių. Nors ir neišeidami iš savo 
rūšinių rėmų, jie artėja prie grožinės literatūros ar bent jau 
darosi tuo, ką būtų galima pavadinti menine publicistika. 
Kad ir kokių žanrų negrožinius kūrinius būtų rašęs, Vaiž- 
gantas neatsiribojo nuo beletristikos, o gal ir negalėjo ar ne- 
mokėjo nuo jos atsiriboti. Meninei raiškai būdingų elementų 
nestokoja visi jo publicistikos kūrinių lygmenys - kalba, sti- 
lius, teksto komponavimas, siužetika. Savaime suprantama, 
šie elementai nėra bereikšmiai tų kūrinių žanrinei formai. Dėl 
plačiai vartojamų grožinei prozai įprastų leksinių bei sintak- 
sinių poetinės raiškos priemonių Vaižganto straipsniai, kores- 
pondencijos, apybraižos, reportažai kartu darėsi ir vaizdais, 
portretais, vaizdeliais, esė, impresijomis, feljetonais. Šitokių 
žanrinio susidvejinimo atvejų jo publicistikoje esama pakan- 
kamai. Ne ką mažiau negu kalbinis ir stilistinis publicistinių 
tekstų vaizdumas Vaižgantui buvo svarbus jų siužetiškumas. 
Iš tikrųjų siužetiška žymi jo publicistikos dalis — didžiuma 
apybraižų bei reportažų, nemaža korespondencijų ir straips- 
nių. Galima būtų pasakyti, jog publicistiniuose savo kūri- 
niuose, nors ir ne taip ryškiai kaip beletristiniuose, Vaižgantas 
pasakojo apie įvykius ir žmones, jiems suteikdamas veiksmų 
ir veikėjų prasmę, dažnai ir pats prisiimdamas veikėjo, o ne 
vien pasakotojo vaidmenį. Jo publicistika yra laiko dokumen- 
tas, viskas, kas joje aprašoma, istoriškai tikra, realu, buvo ir 
egzistavo. Tai natūralu, nes fiksuoti ir liudyti istorijos vyks- 
mą - svarbiausia tos rūšies raštijos pareiga. Tiktai Vaižganto 

publicistika, nors ir išlaikydama bendruosius šios raštijos 
bruožus, lieka ryškiai savita, vaižgantiška. Apie įvykius ir 
žmones jos tekstuose kalbama daugiau menui, ne metraščiui 
ar dokumentikai įprasta kalba. O kaip menininkas įvykiams ir 
žmonėms Vaižgantas savo publicistinėje kūryboje duoda daug 
savaiminio dinamizmo ir gyvumo. Istorinė tikrovė čia virsta 
ir menine tikrove, įvykiai darosi siužetais, žmonės - persona- 
žais. Tokio pobūdžio transformacijų, ryškokų ar ne taip ryškių, 
Vaižganto publicistikoje nereta. Darydamiesi siužetiški, jos 
tekstai įgauna prozos žanrams charakteringų bruožų, straips- 
niai, korespondencijos ima panašėti į apsakymus, kelionių 
apybraižos, reportažai — į apysakas. 

Kūrinio priklausymas vienam ar kitam žanrui nenulemia 
estetinės jo vertės, tačiau žanras įpareigoja autorių konkrečiai 
meninei raiškai. Rašytoją jis įtraukia į literatūrinių tradicijų 
srautą, o talentingas kūrėjas jame įspaudžia savo individua- 
lybės pėdsaką, palieka savo stiliaus žymę ir tuo pačiu jį dau- 
giau ar mažiau transformuoja“. 

Vaižgantas savo publicistinius kūrinius vadino įvairiais 
žanriniais terminais, tuo tarsi realizuodamas paties ne kartą 
pasakytą mintį, kad kūrėjams būtina laisvė išreikšti pačius 
save, o ne saugoti literatūrinius kanonus (VR 19, p. 93). Ypač 
jo pamėgtas buvo vaizdo ir vaizdelio terminas, apėmęs ne vie- 
ną žanrinę atmainą. Vaizdas Vaižgantui reiškė, anot A. Vaitie- 
kūnienės, kompoziciškai išbaigtą pasakojimą, kuris turi pra- 
džią ir pabaigą, temą ir idėją?, o J. Ambrazevičius vaižgantiš- 
kąjį vaizdą siejo su minties erdve, kurioje rašytojas išgyvenęs 
evoliuciją iš pamokančios literatūros į estetinę'?. V. Mykolaitis- 
Putinas, prabilęs apie vaizdo kategoriją, ją siejo su Vaižganto 
sintetišku kūrybos pobūdžiu: „Vaizdų forma tiko ir pačiam 
Vaižganto būdui, gyvam, judriam, visu kuo besidominčiam, į 


* Žr. J. Girdzijauskas, Lietuvių eilėdara, V., 1979, p. 257. 
* A. Vaitiekūnienė, Vaižgantas, V., 1982, p. 268. 
“ J. Ambrazevičius, Vaižgantas, K., 1936, p. 32. 

viską tiesiogiai reaguojančiam. Jo vaizdai tad ir estetiniu at- 
žvilgiu turi tą svarbią savybę, kad juose nėra sustingimo, 
dirbtinumo, amato, o plazda gyva mintis, gyvas jausmas ir 
tiesiogiai patirta nemeluota tikrovė“"!. Nesistengęs paklusti 
kurių nors žanrų kanonams, pripažinęs, kad nelengva atskirti 
kūrėjus beletristus nuo publicistų, nes ir „poetai kartais atstoja 
publicistą“, Vaižgantas originaliai eksploatavo įvairių žan- 
rinių formų elementus. 

Pagrindiniu, galima sakyti universaliu, Vaižganto pub- 
licistikos žanru tapo straipsnis. Jis prisiėme ne tik ataskaitos, 
replikos, apžvalgos ir kitų žanrinių formų bruožus, bet ir 
grožinės literatūros raiškos modifikacijas - jų autorius iš pro- 
zos skolinosi leksines ir sintaksines stiliaus priemones, kom- 
ponavimo būdus, siužeto kontūrus, charakterio pradmenis. 
Straipsnius konstruodamas pagal schemą - tezė, argumentai, 
išvados, Vaižgantas ne visada išlaiko loginės jų struktūros 
rėmus. Bet fakto ir literatūrinės išmonės koreliaciją jis pasiekia 
ne mechaniškai. Jo straipsniai, bent jau daugelis jų — tai grei- 
čiau originalios, neįprastos transformacijos ar gal savotiškos 
publicistinių ir meninių žanro formų kontaminacijos, kurių 
buvimą viename kūrinyje lėmė specifinė autoriaus mąstysena, 
leidusi išskirti kelis pasaulio modeliavimo klodus. Ne be reikš- 
mės čia buvo ekspresyvus Vaižganto kalbėjimas, virstantis sie- 
kimu suteikti kūriniui aiškių autoriaus individualumo ženk- 
lų, - siekimu, ypač pastebimu apskritai publicistinių žanrų 
tekstuose!?. Rašydamas publicistikos straipsnius, Vaižgantas 
„negalėjo atsipalaiduoti nuo vaizdo“, o grožinėje kūrybo- 
je „neišvengė deduktyvinio mąstymo, dažnai pajungdamas 
vaizdą išankstinei idėjai“. Šio ryšio pavyzdžių jo kūryboje 
apstu. Antai alegorinis vaizdelis „Pelėsiai“ yra išsirutuliojęs iš 


"| V. Mykolaitis-Putinas, Raštai: Estetika, V., 1989, p. 263-264. 


2 M. Szulczewski, Publicystyka: problemų teorii i praktyki, Warszawa, 
1976, p. 38. 


B A.Vaitiekūnienė, op. cit., p.127. 

publicistinio straipsnio „Lenkiški pelėsiai ant Lietuvos“, į 
apysaką „Dėdės ir dėdienės“ perkelta ne vienas straipsnio 
„Kas lietuvius iš tėvynės varo“ pasažas, o vaizdelis „Šventa- 
dienis karčemoje“ laikytinas ankstyvuoju publicistikos perio- 
du parašyto straipsnio „Ką gera gali padaryti valsčiaus sūdas“ 
parafraze. Nebetektų jau kalbėti apie „Pragiedrulius“, ku- 
riuose nesunku rasti interviu, reportažą, diskusiją, feljetoną, 
groteską ar pagal jų modelius kuriamą tekstą“. Dedikuoda- 
mas „Gondingos kraštą“ savo kultūrinės veiklos dvidešimt- 
mečiui, Vaižgantas ne veltui ragino „Pragiedrulių“ vaizdus 
sieti su visuomenine XIX a. pab.-XX a. pr. situacija. Taip jis 
akcentavo savo atkurtos epochos dokumentavimo prasmę ir 
svarbą“. Istorinį faktografiškumą V. Mykolaitis-Putinas laikė 
viena dominančių, nusakančių visos Vaižganto kūrybos cha- 
rakterį, pastebėdamas, jog ten, kur autorius „nutolsta nuo 
realaus observacijos pagrindo ir kuria vadovaudamasis vien 
savo fantazija ir intuicija, jo kūriniai nebetenka gyvybės, nesi- 
derina į visą jo pasaulėvaizdį ir nepajėgia mus įtikinti“"“. 
Gyvenimas įvairiose Lietuvos vietose davė progos Vaiž- 
gantui meniškai įprasminti asmeninę patirtį. Etnografinės ir 
istorinės medžiagos implikacijos, apibendrinti ir susintetinti 
vaizdai sugulė į publicistinius etnografinius jo aprašymus, 
kurių nemažai buvo paskelbta amžiaus pradžioje „Vilniaus 
žiniose“ ir „Viltyje“. Papročių, interesų ir poelgių mozaika, su- 
darydama tų kūrinių pagrindą, pateikiama derinant istorines 
žinias su lakoniškomis ar labiau išplėstomis autoriaus charak- 
teristikomis, įvairiaspalvės kaimo minios aprašinėjimu, kuria- 
me plačiau iškyla vienas kitas su lengva ironija nupieštas tipas. 
Vaižgantas čia daugiau referuoja, o ne vaizduoja. Pamoko- 
mosios situacijos įsismelkusios į dažną jo tekstų pastraipą. 


“4 0 Tata , S į Lei 
S. Vaitiekus, Publicistika „Pragiedruliuose“, „Literatūra ir menas“, 


1979, Nr. 39. 


S J. Saulėnienė, Rašytojo autoportretas Vaižganto „Pragiedruliuose“, 
„Literatūra“, 1986, XXVIII(1), p. 35. 


PW Mykolaitis, Juozas Tumas-Vaižgantas, „Židinys“, 1928, Nr. 2, p. 127. 

Fragmentiška kompozicija, publicistinėmis remarkomis, mo- 
ralizuojančiu pradu tie tekstai priartėja prie XX a. pradžioje 
lietuvių literatūroje gausiai kurtų etnografinių apybraižų. 
Vaižgantas rinkosi tokias žanrines formas, kurios turi publi- 
cistinių straipsnių betarpiškumą, ryškų subjektyvumą ir kartu 
dokumentinį pamatą, kuriose yra erdvės veikėjams atsirasti ir 
galima vartoti beletristinio vaizdavimo priemones, leidžian- 
čias daug laisviau interpretuoti faktus. Jo publicistikos žanrinį 
savitumą nulėmė emocionalumas, introspekcija, autoanalizė, 
kuri pynėsi su publicistikai būdingu idėjų deklaravimu". 

Žanrines Vaižganto publicistikos formas diktavo laiko si- 
tuacija bei įvairios varžančios aplinkybės. Cenzūros varžtai, 
gal ir paties luominė padėtis vertė jį imtis alegorijų žanro. Joms 
priklauso tokie paprastai straipsniais laikomi publicistiniai jo 
kūriniai, kaip „Gimdyvės troboje“ arjau minėtas „Lenkiški pe- 
lėsiai ant Lietuvos“, kurio prologas gali eiti ir kaip savarankiš- 
kas vaizdelis. Šios ir panašios abstrahuotą mintį akumuliuo- 
jančios ir po konkrečiu vaizdu ją slepiančios politinės prasmės 
Vaižganto alegorijos meniniu svoriu neprilygsta „Pragied- 
rulių“ alegorijoms-metaforoms. Bet ir čia alegorinis vaizdas 
(romano „Įžangos vaizdas“ ar epilogas „Alaušo varpas“) yra 
ne vien savarankiška estetinė vertybė ar kompozicinė jungtis, 
o ir autoriaus idėjų bei teiginių iliustracija. 

Kaip tam tikrą straipsnio atmainą Vaižgantas dažnokai 
vartojo feljetoną. Šį žanrą, išsirutuliojusį iš aktualias visuo- 
menės problemas aptariančio straipsnio ir nutolusį nuo savo 
pirminės reikšmės“, jis vartojo nevienareikšmiškai. Feljetonas 
Vaižgantui nebuvo tik žanrinė nuoroda, greičiau tai savotiškas 
jo mąstymo būdas ar net vienas iš jo kūryboje vykusios žanro 
evoliucijos komponentų. Per feljetoną, pasak V. Mykolaičio- 
Putino, nuo publicistikos Vaižgantas atėjo į beletristiką. Tačiau 


"7 A. Vaitiekūnienė, op. cit., p. 127. 


18 J.A. Cuddon, The Penguin dictionary of Literary Terms and Literary 
Theory, England, 1992, p. 342. 

tokį kelią lėmė ne tiek organiška ir savaiminė jo kūrybos slink- 
tis, kiek laiko dvasia, reikalavusi ne meniškos formos, o gyvo 
žodžio ir diskusijos". 

Rašydamas feljetonus, Vaižgantas nevengė diskursų, pa- 
remtų autentiškų patyrimu. Kartais jų vietoje (dažniausiai 
kūrinio pradžioje) atsirasdavo anekdotas ar anekdotinis vaiz- 
delis, daręsis plėtojamos minties pagrindu ir atlikęs daugiau 
iliustracinę, kompozicinę funkciją (str. „Ne kalavijo kovomis“, 
„Delikatnumas gyvenime ir politikoje“). Vaižganto feljeto- 
nams, „subeletristintai publicistikai“ (V. Mykolaitis), artimi ir 
kai kurie dabar jau grožinei kūrybai priskiriami vaizdeliai 
(pvz., „Pirmasis mano laikrodis“), tapę svarbia medžiaga pla- 
tesnės apimties kūriniams. Tačiau biografiniams vaizdeliams 
artimuose feljetonuose Vaižgantas dar nepajėgė atsipalaiduo- 
ti nuo elementaraus ir monotoniško epizodų konstravimo, 
juose vyraujanti „statinė portretinė charakteristika“ buvo „nu- 
spalvinta simpatijų ar antipatijų“?. Vaižganto pasirinktas fel- 
jetoninis rašymas, nors ir paremtas beletristikos elementu — 
anekdotu, „neleido jam sukonstruoti vieningos kūrinio archi- 
tektonikos, apmesti planingos fabulos ir išvidiniu nuosakumu 
išrutulioti vieną nenutraukiamą veiksmų virtinę —- sukurti 
visumą“*!. Kiek ryškesnis, beletrizuotą pasakojimą imituo- 
jantis dramine forma parašytas feljetonas „Galia-spektakliai“, 
kuriame išjuokiamos partijų rietenos. Šalia individualizuotų 
figūrų čia veikia simboliniai personažai (oratoriai, teisėjai). 
Realias gyvenimo aplinkybes (kairiųjų ir dešiniųjų konfron- 
taciją svarstant Lietuvos valstybingumo perspektyvą Petra- 
pilio Lietuvių seime 1917 m.) Vaižgantas perkėlė į sąlyginę 
plotmę ir karikatūriškai jas hipertrofavo. Lietuvos nepriklau- 
somybės idėjos skelbimo fone partijų nesutarimai parodomi 
istorinio laiko ir socialinės aplinkos rėmuose. Remiantis realių 


* V. Mykolaitis-Putinas, Raštai: Estetika, p. 263. 
“ A. Zalatorius, op. cit., p. 65. 
PV Mykolaitis-Putinas, Naujoji lietuvių literatūra, K., 1936, p. 393. 

žmonių poelgiais ir veiksmais, sukuriama savotiška mito, 
istorijos ir kartu konkrečių aplinkybių nulemto žmogaus patir- 
ties schema. Įvedamos scenos ir dialogai, kurie kartais nutolsta 
nuo pagrindinės istorijos (pasakojimai apie penkias svarbiau- 
sias lietuvių dorybes). Tai epiniai, kandžiai surašyti epizodai, 
kuriais buvo siekiama paryškinti partijų ginčus. Vaižganto 
groteskiškas žvilgsnis ir vertinimas glūdi daugiau feljetono 
potekstėje, jis neafišuojamas. 

Žanrinių varijavimų laisve Vaižgantas plačiai naudojosi 
ėmęsis reportažų ir apybraižų? Šiuos publicistikos žanrus jis 
pasitelkė aprašydamas savo keliones po Ameriką, artimus bei 
tolimesnius Europos kraštus ir Lietuvą. Pasakojimus, ką sve- 
tur pamatė, išgirdo, patyrė, pats vadino kelionių vaizdais. 
Pavadinimas ne be pagrindo, nors per bendras. Vaižganto 
reportažų ir apybraižų žanrinė struktūra nėra vienalytė. Jų 
tekstai greičiau primena mozaikas, sudėstytas iš fragmentų, 
kurie savo ruožtu gali panašėti į vaizdelį, pasakojimą, škicą, 
straipsnį. Antra vertus, siejami „kelioninių“ siužetų ir beletri- 
zuoto kalbėjimo, tie fragmentai sudaro visumą, įgaunančią ap- 
sakymo („Į saulę, į saulę!“) ar apysakos („Amerikoje“) bruožų. 

Du ryškiausius Vaižganto reportažus — „Žalgirio mūšio 500 
metų sukaktis“ ir „J.E. valstybės prezidentas Žemaičiuose“ - 
skiria vos ne dvi dešimtys metų ir kitokios parašymo sąlygos 
bei aplinkybės. Abiejų reportažų pagrindas - įvykis, kurio 
liudytojas buvo Vaižgantas. Abiejuose svarbi autoriaus po- 
zicija ir jo kaip dalyvio bei veikiančiojo asmens betarpiški 
įspūdžiai. Sustiprintas vaizdinis ir emocinis elementas. Repor- 
tažuose vaizduojama kelionės eiga, su ja susiję įvykiai, regist- 
ruojamos dinamiškai kintančios aplinkos detalės, o žmonių 
portretai nubrėžiami probėgomis, vienu kitu štrichu, t.y. tik 
tiek, kiek padeda apibūdinti politinę krašto atmosferą. Vaiž- 


2 Vaižganto publicistiką aptarusiam J. Kossu-Aleksandravičiui ji 
visa atrodo artima reportažui: „Tai yra kažkas tarp beletristikos ir 
publicistikos“ (J. Kossu-Aleksandravičius, Vaižganto publicistika, 
„Šviesos keliai“, 1933, Nr. 5, p. 275-276). 

ganto reportažai peržengia įprastinio laikraštinio reportažo 
ribas. Jų autorius kartais rašo straipsnio maniera, tarpais grie- 
biasi ataskaitos žanro, retsykiais įveda beletrizuoto pasakoji- 
mo elementų, išryškėjančių groteskiškai, su lengva ironija 
vertinant patirtus įspūdžius, dialogais atkuriant situacijas. 

Nors Vaižganto reportažuose iš esmės vyrauja referuoja- 
masis medžiagos pateikimo būdas, tačiau juose neįstringama 
skaičių ir faktų virtinėje. Iš po paviršinio, detaliai ir logiškai 
sukonstruoto minčių klodo čia veriasi nelauktų asociacijų, 
netikėčiausių nuorodų ir metaforų laukas. Vaižganto kūrybo- 
je, anot V. Zaborskaitės, tai įvyksta tada, kai tikrovės medžiaga 
darosi estetine vertybe, jai suteikiamas subjektyvus, iš auto- 
riaus asmenybės plaukiantis interpretavimas?. Publicistinių jo 
kūrinių siužetai tuomet įgauna naujų gelmių, o vaizduojamoji 
situacija apmąstoma ne tik kaip rezultatas, modelis, bet ir kaip 
tam tikras procesas. Virš informacinės ir dokumentinės funk- 
cijos dominuojant refleksijai, įspūdžių asociacijoms ir rašan- 
čiojo išgyvenimams, galima kalbėti apie atskirą reportažo tipą, 
artimą literatūrinei apybraižai?. 

Dėl atviros kūrinio formos būdamas vienas iš judriausių 
publicistikos žanrų? reportažas dažnai siejamas su apybraiža. 
Manoma, kad kelionė kaip pasakojimo objektas jau savaime 
verčia rašyti reportažiškai. Tačiau reportažiškas rašymas ir re- 
portažas — neadekvatūs dalykai: vienu atveju tik pasinaudo- 
jama literatūros priemonių arsenalu, kitu - atitinkamą pavida- 
lą įgyja visa kūrinio struktūra. Atsižvelgiant į kelionės pobūdį, 
į individualius kūrybinius autoriaus gebėjimus, pasakojimo 
pagrindu gali tapti kelionėje sutiktų žmonių portretai, matytos 
aplinkos vaizdai, o pati kelionė gali būti aprašoma kaip tam 


3 V. Zaborskaitė, Vaižgantas, in Vaižgantas, Rinktiniai raštai, 1, V., 
1957, p. 14. 

tikri laiko ir vietos rėmai, tarp kurių driekiasi stebimasis pa- 
saulis. Kartais į pasakojimo centrą iškeliamas ir pats keliavi- 
mas - dinamiška aplinkos kaita, tiesioginis autoriaus kontak- 
tas su žmonėmis. Paprastai tuo pagrindu ir išskiriami šie du 
žanrai, dažniausiai realizuojami sinkretine forma. 
Beletrizuotos publicistikos žanruose (jiems taip pat priklau- 
so apybraiža) ypač ryškus subjektyvumo aspektas. Autorius 
dažnai nesitenkina loginiu ar emociniu objekto vertinimu, bet 
imasi deklaruoti savas koncepcijas, nesibijo realizuoti savojo 
„aš“. Tokiu būdu apybraižoje iškyla dar vienas veikėjas. Nors 
šio žanro kanonai verčia publicisto saviraišką subordinuoti 
visapusiškam ir gilesniam vaizduojamojo objekto suvokimui, 
tačiau dažnai autoriaus digresijos ir palyginimai nutrina tų 
kanonų ribas. Dokumentiškumas ir faktologija apybraižoje 
neneigia nei psichologinio traktavimo, nei vaizdingos stilisti- 
kos, nei metaforinio kalbėjimo“. Pasiekiamas naujas tikrovės 
modeliavimo lygis: greta loginės argumentacijos iškyla emo- 
cinė (intuicija, simpatija ar antipatija). Apybraižą rašančiam 
atsiveria daugiau laisvės tipizavimui, išgalvojimui, net tam 
tikram aprašinėjamų įvykių perkėlimui laiko atžvilgiu. 
Kelionių apybraižos siužeto pamatas - kelionė, tampanti 
aprašymo objektu. Atsižvelgiant į autoriaus tikslus, šis apra- 
šymas gali būti įvairus, tačiau bet kuriuo atveju jį galima 
laikyti jungiamuoju turinio elementu. Paprastai kelionė nebū- 
na savitikslė: joje atsiskleidžia autoriui, o ir adresatui nepa- 
žinta aplinka. Įvykių, veikėjų aprašymo raiškingumas, meni- 
nio vaizdavimo ir išraiškos priemonės, siužeto komponavimo 
principai artina Vaižganto kelionių apybraižas prie apysakos, 
ypač priklausančios šio žanro raidos lietuvių literatūroje pra- 
diniam tarpsniui, kai radosi nefabuliniai, laisvos kompozici- 
jos, nesuvaržyti jokiais meniniais kanonais pasakojimai, at- 
spindintys kasdieninius buities vaizdelius, kaimo ir miesto 


3 JI. Kaūna, 3;gbekmusnocmo ny6augucmuvecKozo mekcma, M., 1989 
p. 129. 

gyvenimo scenas <..>7. Ir tik tikslus apybraižos faktinės me- 
džiagos eksponavimas bei dokumentiškumas skiria ją nuo 
apysakos. 

Vaižganto kelionių aprašymuose atsiveria plati tikrovės 
stebėjimo panorama. Bet tai nėra tie kūriniai, kuriuose kelio- 
nė suvokiama kaip žmogaus gyvenimo kelio metafora. Ji čia 
traktuojama kaip judėjimas erdvėje, išoriškai. Tačiau kelio- 
nė dinamiška pačia savo prigimtimi. Perteikdamas kelionės 
įspūdžius, Vaižgantas sutelkė dėmesį į išorinius tikrovės reiš- 
kinius, į sutiktų žmonių veiksmus, poelgius, gyvenamąją ap- 
linką. Kurdamas objektyvios tikrovės fikciją, jis stengėsi ne- 
nukrypti nuo to, ką matė, patyrė ar girdėjo. Siekimas perduoti 
matytos aplinkos visuminį vaizdą suponavo pasakojimo tiks- 
lumo paradigmą: 

Kad turėtumei teisės prabilti apie svetimus kraštus, reikia jie 
patyrinėti vietoje ir to darbo imtis kiek tiek pasirengus, bent vieną 
veikalą paskaičius apie lankomą kraštą (R 8, p. 386). 

Vyrauja sudaiktintas ir empirinis pasakojimas. Tai atitiko 
kelionių apybraižai keliamus reikalavimus ir kartu buvo arti- 
ma XX a. pradžioje vyravusiam realistiniam vaizdų kūrimo 
principui, kai kiekvieną reiškinį buvo stengtasi suvokti per 
konkretaus laiko ir vietos prizmę. 

Visoje Vaižganto publicistikoje iškylantis pasaulis daik- 
tiškas, konkretus, istoriškai ir etnografiškai tikras, autentiškas. 
Jo vaizdas - tarsi metraštininko plunksna aprašyta ar atkurta 
realybė. Ypač tai ryšku kelionių apybraižose, kur ši realybė 
labiausiai „materializuota“, įgavusi įvairiais informaciniais 
bei vaizdiniais duomenimis grindžiamus pavidalus. Šalia pla- 
čiau minėtųjų apybraižų („Galicijoje“, „Amerikoje“, „Į saulę, į 
saulę!“), čia taip pat prisimintini Vaižganto kelionių į Estiją, 
Latviją, Prancūziją, Italiją, pagaliau iškylų po Lietuvą (pa- 
Nemunes, Kuršių neriją) aprašymai, kuriuose faktų kalba itin 
stipri, dažnai net vyraujanti. Tačiau publicistinių tekstų 


" J. Sprindytė, Lietuvių apysaka, V. 1996, p. 30. 

faktografiškumas, jų įvykių ir žmonių realumas bei faktogra- 
fiškas fiksavimas Vaižgantui nekliudė tuos tekstus beletristinti 
ir vaizdinti. Leistis į grožinę raišką jam buvo paprasčiausia 
pasakojimo ir kalbos bei stiliaus lygmenyse. Čia Vaižgantas 
publicistas ryškiausiai išsidavė esąs menininkas, rašytojas 
prozininkas. Bet ne vien čia. Beletristikos link dažną publicis- 
tinį savo tekstą jis yra pakreipęs jame bent punktyriškai žy- 
mėdamas veiksmo liniją ir veikėjų paveikslų kontūrus. 
Kalbant apie publicistinius žanrus, neišvengiamai tenka 
susidurti su beletristiniams žanrams savaimingų elementų - 
fabulos ir siužeto - buvimu. Vaižganto atveju tai ypač aktualu. 
Apie jo publicistikos darbų siužetiškumą jau buvo užsiminta. 
Šalia straipsnių, atsiliepiančių į laiko aktualijas, jas svarstan- 
čių, aptariančių, čia nestinga ir tokių, kurių centre esanti kas- 
dienio gyvenimo situacija ar buities scena atrodo perkelta iš 
pereito šimtmečio pabaigoje ir šio pradžioje gausiai kurtų 
prozos vaizdelių. Štai straipsnis „Lietuvių vakaras Seredžiuje“ 
duoda reportažišką antraštėje minimo vakaro aprašymą. Jame 
viskas realu, fotografiška, o kartu nušviesta observuojančio 
pasakotojo matymo bei interpretavimo šviesos, kuri įvykyje 
dalyvaujantiems žmonėms suteikia portretiškų bruožų, jį patį 
daro siužetišką. Tai būdinga ne vienai apie įvykį, paprastą ar 
ypatingesnį, pranešančiai Vaižganto korespondencijai. Tekstų 
siužetiškumas jas artina prie vaizdo ar apsakymo. 
Įvykiuaaratsitikimu, kaip vienu iš svarbių siužeto elementų, 
būna grindžiama nereta korespondencija. Tad greta gausių 
informacinių ir apžvalginių?š, nestinga ir tokių koresponden- 
cijų, kurios akivaizdžiai parodo publicistinių žanrų trans- 
formaciją į beletristinius, o kalbamuoju Vaižganto atveju - 
korespondencijos virtimą trumpu apsakymu ar vaizdu, kokių 
buvo nemažai sukurta XIX a. pabaigos ir XX a. pradžios lietu- 
vių literatūroje. Savaime aišku, siužetai juose nėra itin ryškūs, 
jie daugiau išoriški, atsiskleidžia per įvykį. Iliustracijai pora 


3 H. Blazas, Interview ir korespondencija, K., 1933, p. 16. 

„Tėvynės sarge“ ir „Vilniaus žiniose“ publikuotų Vaižganto 
korespondencijų, kuriose papasakotos kaimo gyvenimo isto- 
rijos, paremtos aiškiomis fabulomis, be intrigos turinčios ir 
pamokomąją bei kritinę prasmę. 

Korespondencijoje „Žydo šelmystė“ aprašytas atsitikimas 
primena pasakos siužetą: gerai vertęsis žydas prekeivis, vadi- 
namas Aitivaru, verslui sužlugus, sugalvoja „stebuklinguo- 
sius gydyklus“ ir imasi gydyti žmones. Skirtingai nei kitose 
korespondencijose, kurios paprastai remiasi faktu, čia atsi- 
skleidžia tikrovės paveikslas. Nors korespondencijos prasmė 
neprašoka elementarios tezės - apsukrus apgaudinėja už save 
kvailesnius, pasakojimo eiga aktyvina skaitančiojo vaizduotę, 
ir, net išmetus dialogo replikas, šios korespondencijos tekstas 
panašėtų daugiau į beletristinį negu publicistinį tekstą. 

Korespondencijos „Iš Švainikų“ dvaro siužetą Vaižgantas 
perteikia dialogo forma ir pats yra vienas iš veiksmo dalyvių. 
Fabula čia labai paprasta - kunigas lanko šiltine sergančius 
Apsakymo ar vaizdo iliuzija susidaro iš pasakotojo ir veikėjo 
dialogo, sodriai nuštrichuoto veiksmo interjero. 

Vaižganto publicistinių darbų žanrinį laisvumą ir giminystę 
su grožine kūryba dažnai rodo jau jų pradžios. Pavyzdžiui: 

Antra valanda nakties. Pats įmygis. Ore šlapdraba. Sniegas miesto 
gatvėse ištižo ir pavažos ima čirkšti per plikus akmenis („Negerkite 
nunotūrinto spirito!“, R 9, p. 69). 

Tokia dargana, kokios šiemet dar nebuvo buvę šiame šiaurės kraš- 
te. Smulkios snaiguolės, verpetais sukdamosios tarp mūrų, miltais by- 
ta iš viršaus; kitos švirkščia aukštyn iš apačios, lyg kiemas būtų pasi- 
daręs didžiulis kaminas, apačioje būtų kas pasistatęs milžiniškas 
dumples ir visa pajėga stengtųsi sugrąžinti dangui visa tai, ko jis 
neskubėdamas beria („Nepriklausomybės paskelbimo belaukiant“, 
R10, p. 323). 


Tokiomis situacinėmis įžangomis, be abejo, būtų galima 
pradėti apsakymą ar novelę. 

Nemaža dalis grožinės Vaižganto prozos tenka vaizdams. 
Jų gausu ir jo publicistikoje. Palyginamajai iliustracijai toliau 

pateikiamos dvi citatos, pirmoji iš publicistinio straipsnio 
„Mūsų pabėgėliai aplink Rygą“, o kita iš „Karo vaizdų“ ciklo 
vaizdo „Pikčiurnos““. Jos beveik tapačios: 


Gurguolė dvaro kumečių iš Šiaulių apskrities. Jie atvyko dvaro 
arklį nutvėrę, tik kai kokį savo gyvuolėlį prisirišę. Turi po karvę, 
Karvės ganosi atole, duoda pieno. Ale visi neramūs. Vagoris varo 
toliau nuo priešininko, kumečiai visa širdžia traukias atgal į namus. 

- Gi vokietis užeis ir paims... 

- Tai kas? Blogiau nebebus. Bent greičiau namus pasieksime. 

- Ar reikia virtuvės? 

- Ne virtuvės, bet gydytojų ir pastogės duokite. Nusibodo pakrū- 
mėmis ir tuščiose daržinėse it vagims ritinėtis... 

Toliau vėl gurguolė. Bet jau turtingų žagariškių. Jiems tik namai 
rūpi. 

Dar toliau pikeliškiai. Ateina visas būrys prašytis į Komiteto prie- 
glaudas (R 9, p.119-120). 

Nebedunda vežimai. Užtat dunksi patrankos. Dar toli, bet vis 
arčiau. Oras šąla, naktys darosi drėgnos. Emė lyti dieną, antrą, trečią. 

- Pons, susimildami, priimkit į komitetą... 

- Kad mūsų putra vienoda, o jūs turite karvių, pieną kareiviams 
parduodate... 

- Pravalgėm karves. 

- Kareiviams drapanas paskalbiate... 

— Nebėra kareivių <...>. 

Tas būrys išėjo, kitas atėjo (R 1, p. 91-92). 

Neretai Vaižganto publicistiniai darbai yra grožinės prozos 
kūriniams būdingos struktūros. Jie grindžiami įvykiu, dialo- 
gizuotomis scenomis, kuriose dalyvaujantys žmonės darosi 
veikėjais. Kaip charakteringą pavyzdį čia būtų galima nu- 
rodyti anksčiau cituotą didaktinės intencijos straipsnį („Ne- 
gerkite nunotūrinto spirito!“), kuris virsta reljefiška natū- 
ralistine „fiziologija“ ar scenos vaizdeliu. Šio straipsnio fabula 
nėra tokia ryški, galima gal net sakyti, kad atotrūkis tarp fa- 
bulos ir siužeto gana akivaizdus. Iš pirmo žvilgsnio rimtai at- 
rodanti situacija perteikiama ironiškais pastebėjimais, kurie 
visiškai neatitinka pateiktos temos traktuotės. Išeities taškas 
čia taip pat egzistuoja - kunigas atvyksta suteikti paskutinio 
patepimo spiritu apsinuodijusiam žmogui. Pasakojimo nuo- 

taiką sukuria nefabuliniai elementai: ironiški žmogaus fizio- 
logijos apibūdinimai, pasakotojo būsenų fiksavimas, jo minčių 
nuotrupos („Nejaugi tokia visados bus priverčiamoji blai- 
vybė?“; „Kame tada viltis išganymo?“). Analogiško pobūdžio 
straipsnių Vaižgantas yra parašęs nemažai, ypač karo metais 
ir su juo susijusiomis temomis. 

Apibendrintai konstatuojant Vaižganto publicistikos žan- 
rinių formų įvairovę, daugelio jų atvirumą ir hibridiškumą, 
pasakytina, jog tarp šių formų vyrauja straipsnis. Reiškiasi jis 
ir grynu, ir transformuotu pavidalu. Judrų XIX a. pabaigos ir 
XX a. pirmųjų dešimtmečių politinį, visuomeninį, kultūrinį 
Lietuvos gyvenimą aptarusių Vaižganto straipsnių specifiniai 
kontūrai nusitrynė, kai autorius savo požiūrio tašką nuo em- 
pirinio aprašinėjimo, kasdienybės ir buities realijų bei išorinės 
faktūros fiksavimo nukreipė į momento įspūdį, į asociatyvų 
minties šuolį. Taip radosi nauja posūkio kryptis — ėjimas nuo 
straipsnio prie beletrizuoto vaizdo ar apsakymo. 

Daugiausia galimybių literatūrinei analizei ir interpretacijai 
teikia Vaižganto kelionių apybraižos. Jos savo struktūra ir 
apimtimi, klasikiniu epiniu modeliu, siužetiškumu ir veikėjais 
priartėja prie apysakos. Vaizdo asociatyvumas ir šakotumas, 
retorinio diskurso sumažėjimas, metaforų klodas prislopina 
gyvenimo aktualijų sugestiją ir leidžia tokiems tekstams išsi- 
veržti tik iš jų žanrui privalomų kanonų. 


Pasakotojas ir pasakojimas 


Specifinės ir pamatinės epinės kūrybos kategorijos - pasa- 
kotojas ir pasakojimas, arba, tarptautine terminologija, narato- 
rius ir naracija, savaimingįi ir publicistikai. Nors juos čia dažnai 
atstoja informuotojas (referuojantis, svarstantis) ir informavi- 
mas, pranešinėjimas, vargu ar surandamas rimtesnio literatū- 
rinio lygmens publicistas, kuris nepasakotų ir nebūtų pasa- 
kotojas. Ypač tai akivaizdu, kai publicistikos imasi meninės 
prigimties žmonės, beletristai ar poetai. Vaižgantas, nežinojes, 
kaip pats sakosi, kas esąs, - publicistas ar beletristas, yra pui- 
kiausia šiuo atveju iliustracija. 

Epiniame kūrinyje pasakojimą galima laikyti esmine me- 
ninės tikrovės priemone, implikuojančia veiksmą, siužetą, 
santykius tarp pasakotojo ir veikėjų, kalbinę raišką. Pasako- 
jimas, pasak A. Krasnovo, - ne substancija (monologas), o 
funkcija, kuri paprastai įkūnijama materialiu pavidalu'. Na- 
racija formuoja bet kokio teksto „giliąją struktūrą“ (A. Grei- 
mas). Publicistiniuose tekstuose ji taip pat grupuoja įvykius, 
įvairius aprašymo komponentus. 

Pasakotojo ir pasakojimo problema, suprantama, labiausiai 
aktuali ir gyva, turint reikalą su grožine, visų pirma epine ir 
beletristine kūryba. Bet svarbi ji ir kitų rūšių bei žanrų raštijos 
pažinimui. Ypač tai pasakytina apie publicistiką, kurią su be- 


! A. Krasnovas, Vidinio monologo proza, V., 1983, p. 84-86. 
2 K. Nastopka, Lietuvių eilėraščio poetika, V., 1985, p. 142. 

letristika sieja bene artimiausia giminystė, glaudžiausi ge- 
netiniai bei tipologiniai ryšiai. O Vaižganto publicistinė kūry- 
ba, kaip jau sakyta ir seniai aksiomiškai žinoma, itin akivaiz- 
dus, gal net klasikinis šių ryšių faktas. Tad ją analizuojant ar 
kvalifikuojant, pasakotojo ir pasakojimo problemų svarstymas 
būtinas ir prasmingas nė kiek ne mažiau, negu tyrinėjant jos 
autoriaus grožinius kūrinius. Vaižganto publicistikos, kaip ir 
visos kitos jo kūrybos, pasakotojas yra ryškiai originalus, 
nepakartojamas pasakotojas, o pasakojimas ekspresyvus ir 
daugialypis, kuriame gausu šiam literatūrinio teksto kūrimo 
menui įprastų būdų bei formų. 


Pasakotojo autoportreto bruožai 


Pasakodamas, kitaip tariant, kurdamas literatūrinį tekstą ir 
atkurdamas vienokią ar kitokią tikrovę, pasakotojas kuria ir 
savo paveikslą. Nors čia galimi sąmoningo „portretavimosi“ 
atvejai, šios savikūros aktas iš esmės yra savaiminis. Aksioma 
laikant žinomą XVII a. prancūzų filosofo ir gamtininko G. Buf- 
fono pasakymą, kad stilius — tai žmogus, pagrįsta būtų ir jo 
parafrazė, jog pasakotojas - tai pasakojimas. Pastaroji, ko gero, 
pamatuota dar labiau, nes, būdamas platesnės negu stilius 
reikšmės, pasakojimas teikia pasakotojui pretekstų ir galimu- 
mų reikštis ryškiau ir atviriau. 

Pasakotojas dažnu atveju yra sąlyginė figūra, anot vokiečių 
literatūros teoretiko W. Kayserio, „rolė, kurią autorius suku- 
ria ir kurioje įsikūnija“?. Pasakyti būtų galima ir taip: iš kiek- 
vieno didesnio literatūrinio teksto atsišviečia jį sukūrusiojo 
paveikslas, ir jis būna tuo aiškesnis, kuo tame tekste gausiau 
pasakojimo bei poetinės raiškos formų. Vaižganto kūrybai, ne- 
išskiriant ir publicistikos, šių formų turtingumo bei įvairovės 


s Ww. Kayser, Wer erzūhlt den Roman, in Zur Poetik des Romans, Darm- 


stadt, 1965, p. 206-207. 

pakanka su kaupu. Pasakotojas joje pasireiškia kaip „atvira 
meninė struktūra, kuri susiklosto ne tik iš žodinių konst- 
rukcijų, bet ir iš vaizdinių, autobiografinių realijų, nukreiptų 
ir į užtekstines sugestijas“*. 

Vaižganto publicistikos pasakotojas savo fizinio portreto 
nekuria. Bet jo bruožai pažįstami apriori, iš pašalinių —- gausių 
literatūrinių ir ikonografinių - šaltinių. Tai visiškai natūralu ir 
suprantama: Vaižganto publicistinės kūrybos, kaip ir daugelio 
kitų jo raštų, pasakotojas yra pats autorius, t.y. tikrąja pavarde, 
Vaižgantu ar kitokiais slapyvardžiais pasirašinėjęs kunigas 
Juozas Tumas - pirmuoju XX a. trisdešimtmečiu Lietuvoje bene 
žinomiausias visuomenininkas, kultūrininkas ir populiariau- 
sias žmogus. Apie Vaižganto asmenybinį įsikūnijimą savo kūri- 
niuose V. Mykolaitis-Putinas rašė: „Kuone kiekviename jo raštų 
sakiny ir kiekviename vaizduojamam tipe jauti autorių, bet ne 
kaip jo pačio savęs multiplikaciją ir ne jo įsijautimą į svetimą 
sielą, bet tik jo savotišką nuotaiką <...>“. Tai pasakyta turint 
galvoje visų pirma Vaižganto beletristiką, nors teiginys tinka 
visų žanrų jo kūrybai, o publicistikai bene labiausiai. Tiksliai ir 
pagrįstai Vaižganto kūrinių pasakotoją apibūdino ir vėlesni 
literatūros tyrinėtojai. J. Sprindytė, aptardama „Dėdes ir dė- 
dienes“ ir polemizuodama su iki šiol vyravusiais šios apysa- 
kos vertinimais, rašo: „<...> pasakojimas smarkiai subjekty- 
vinamas — originalus požiūris, netrafaretinis apibūdinimas, 
energingas, nebanalus reiškinių vertinimas visiškai pakeičia re- 
feratyvinį pasakojimo tipą, iki tol vyravusi lietuvių apysakoje““. 

Su autoriumi Vaižgantu ar Juozu Tumu susitapatinęs jo 
publicistinių apybraižų, straipsnių, reportažų ir t.t. pasako- 
tojas susikuria, svarbiausia, vidinį savo portretą. Susikuria, 
žinoma, neturėdamas tikslo portretuotis. Tai pasidaro savai- 


* A. Vaitiekūnienė, Vaižgantas, V., 1982, p. 279. 


5 V. Mykolaitis, Juozas Tumas-Vaižgantas, „Židinys“, 1928, Nr. 2, 
p. 126-127. 


“ J. Sprindytė, Lietuvių apysaka, V., 1996, p. 153. 

mingai. Kaip ir iš kiekvieno į vaizdiškumą gravituojančio 
teksto, pasakotojo autoportretas čia ryškėja iš jo pasakomų 
žodžių ir spalvų, kalbėjimo tono ir stiliaus. Atsirandantis iš 
daugelio variantiškų tekstų, šis autoportretas irgi variantiškas, 
nevienodo išsamumo, skiriasi vyraujančiais aspektais. Jis, be 
to, „judantis“, dinamiškas, pajungtas kelių dešimtmečių laiko 
ir istorijos tėkmei, atspindi pasakotojo individualybės ūgį, 
intelekto brendimą, pažiūrų evoliuciją. Tačiau jo variantiš- 
kumą ir išsiskaidymą sieja aiškios bendrumo gijos. Vaižganto 
publicistikos pasakotojo bruožai, tekstuose dažnai atrodantys 
palaidi ir pavieniai, skaitytojo sąmonėje nesunkiai klostosi į 
pakankamai vieningą ir aiškų paveikslą. Taigi tebus paban- 
dyta bent bendrais bruožais nusakyti, koks tas pasakotojas, 
kas būdinga jo susikurtam vidiniam - intelektualiniam ir psi- 
chologiniam - autoportretui. 

Publicistikoje pasakotojo regėjimo taškas paprastai būna 
vienakryptis, sąlygotas tekstų paskirties, jo sprendimų ir ver- 
tinimų pozicija — apibrėžta, o laikysena vaizduojamojo pa- 
saulio atžvilgiu - aksiologinė. Kūrinio semantika formuojama 
pagal konkrečius pasakotojo vertybinius orientyrus, jo ir auto- 
riaus subordinacija dažnu atveju adekvati. Kalbama tiesiogiai, 
reiškiant pasakojamos istorijos perteikėjo nuomonę, santykį su 
vaizduojamais dalykais atskleidžiant vertinančiomis charak- 
teristikomis, iliustratyviais apibūdinimais ir samprotavimais. 

Vaižganto publicistikos pasakojimo savitumą lemia atvirai 
eksponuojama pasakotojo asmenybė. Aktyvi ir dinamiška, 
pasakojimui ji suteikia plačią registrų skalę — nuo epiškai 
objektyvaus iki kraštutiniškai subjektyvaus (beje, kaip ir „Pra- 
giedruliuose“). Pasakotojas čia kartais sutampa su veikėjais, į 
viską žvelgia per jų mentaliteto prizmę, kartais su jais nesita- 
patina ir stovi nuošaliai, o neretai pats būna veikėjas. Tokia jo 
pozicija leidžia aprėpti didelę gyvenimo reiškinių įvairovę, o 
skaitytojui suteikia galimybę išgirsti ne tik pasakotojo balsą. 

XIX a. realistinėje prozoje pasakotojas turėjo absoliutaus 
žinojimo galią, buvo neklystantis įvykių ir žmonių vertintojas. 

Bet jis nesistengė motyvuoti savo vertinimų — buvo tiesiog 
visažinis lėmėjas. Šios prozos autorius dalyvavo „pasakojime 
lyg lektorius, demonstruojantis skaidres ar dokumentinį filmą 
ir tai komentuojantis“7. Vaižganto kūrybos pasakotojas taip 
pat atstovauja realistinei prozai būdingam pasakotojui, tačiau 
kartu ir prašoka pastarojo išpažįstamas konvencijas. Savo 
kalbėjimą jis ryškiai subjektyvizuoja, kreipdamasis į skaitantijį 
ar klausantįjį su aiškinimais, komentarais, interpretacijomis ir 
jau ne vien publicisto, o dažnai ir menininko žodžiu. 

Vaižganto publicistinės kūrybos pasakotojas lietuvių publi- 
cistikos kontekste išsiskiria aiškių dorovinių ir krikščioniškų 
imperatyvų manifestavimu. Iš įvairių šaltinių įgytų intelek- 
tualinių žinių ir paties asmeninių patyrimų jis susidaręs aiškią 
veiklos programą. Polivalentiškas santykis su laiku implikuoja 
pagrindines vertybines jo nuostatas. Jis švietėjas, vykdantis 
piliečio dorovinį, intelektualinį, kultūrinį ugdymą, prioritetą 
teikiantis tautos savimonės ir valstybingumo idėjos stipri- 
nimui. 

Kaip reta, Vaižganto publicistikos pasakotojas plataus aki- 
račio. Jį domina viskas - nuo pastebimų ir tiksliai pateiktų bui- 
ties bei sociumo detalių iki gamtos visuotinybės. Jis nestokoja 
intelekto skvarbumo, Lietuvos ir tolesnių kraštų enciklope- 
dinio pažinimo. Į akis krinta kompetentingas jo galėjimas 
kalbėti įvairių mokslo šakų ir visuomenės bei žmogaus sričių 
klausimais, istorijos, sociologijos, ekonomikos, politikos, kul- 
tūros, švietimo, teisės, psichologijos ir t.t. temomis. Pasirodo 
jis kaip intelektualas, turintis platų humanitarinį išprusimą, 
kuris tolokai pralenkė įgyjamą ano meto kunigų seminarijose. 
Vaižganto publicistika, inspiruota gyvenamojo meto realijų, 
susaistyta su įvairiomis idėjinėmis programomis ir dienos ak- 
tualijomis, įdomi ne tiek joje iškylančiais reiškinių vertinimais, 
kiek jos pasakotojo sąmonės turiniu. O pasakotojas čia pasi- 


? R. Wellek and A. Warren, Theory of Literature, New York, 1967, 
p. 212. 

rodo kaip visuomeniškai angažuotas, aiškios ir tvirtos orienta- 
cijos žmogus. Jis tolerantas ir demokratas, nepakantus stipres- 
niojo teise žmogui ar tautai daromoms skriaudoms. Nepaju- 
dinamas jo įsitikinimas, kad prigimtinės žmonių teisės (ne jų 
lygybė) gali būti įgyvendintos ne eksproprijavimais, o kiek- 
vieno teisės į privačią nuosavybę pripažinimu, visų piliečių 
darbu, visuomenės švietimu bei kultūrinimu - priemonėmis, 
kurioms vykdyti tautai būtina sava demokratiškai susitvar- 
kiusi valstybė. 

Visuomeninės raiškos ir veiklos žmogus, Vaižganto publi- 
cistikos pasakotojas - ekstravertiška, kontempliacijoms tolima 
natūra. Veiklumas ir dinamizmas yra ne tik svarbiausia jo 
reiškimosi forma, bet ir gyvenimo apskritai sinonimas. Apie 
viską jis kalba ir reflektuoja suinteresuotai, gyvai, emocingai, 
siekdamas užčiuopti esminius svarstomų dalykų bruožus. 

Visuomeniškos sąmonės ir veiklos žmonėmis paprastai bū- 
na gyvybingos prigimties ir optimistiškos dvasios žmonės. Iš 
tiesų, šviesus, viltingas, tikėjimu ir pasitikėjimu grindžiamas 
pasaulio matymas yra esmiška Vaižganto publicistikos pasa- 
kotojo charakterio žymė. Tam matymui tolimas idiliškumas, 
nėra jame, rodos, ir vaižgantiškų „gyvenimo deimančiukų“ 
ieškojimo, žinoma, neminint vieno atrasto „deimančiuko“ — 
laisvos ir demokratiškos Lietuvos valstybės idėjos. Todėl grei- 
čiau sakytina priešingai: Vaižganto publicistikos pasakotojas 
tikrovę regi nei ją idilindamas, nei poetizuodamas - ji jam labai 
žemiška ir realistiška. Kitaip nė negalėjo būti, nes jis pasakojo 
apie įvykius ir žmones, kuriuos vertino, į kuriuos dažnai žiū- 
tėjo nepalankiai, smerkiamai ar polemiškai, neretai pasiro- 
dydamas mokas pasijuokti ir paironizuoti. Bet ir negatyvaus, 
kritiško nusistatymo atvejais jo matymas nenustojo vaižgan- 
tiškos šviesos, neįgavo pesimistinių tonacijų. Ramiai ir krikš- 
čioniškai pakančiai jis žiūrėjo net oponuodamas rusų ir lenkų 
imperininkams, į kurių panieką bei neapykantą Lietuvai, lie- 
tuviams, jų kalbai ir kultūrai atsakė moralės, žmoniškumo, 
teisingumo argumentais. Tokios pozicijos tegalėjo laikytis 

pozityvizmo laikų idealų ugdytas humanistas, tikėjęs žmo- 
gaus dvasinio tobulėjimo ir visuomenės bei žmonijos demok- 
ratėjimo istorine neišvengiamybe. 

Realizmo laikų prozoje pasakotojo laikyseną žymiu mastų 
veikė skaitančiojo pozicija ir reikmės. Buvo siekiama, kad 
pastarasis viską aiškiai suvoktų, kad tekstas turėtų kuo ma- 
žiau sąlygiškumų. Toks santykis su adresatu pasakotojui dik- 
tavo pasakojimo būdą, vertė jį informaciją pateikti sintagmi- 
niu principu, pagal kurį norima pasakyti mintis turėjo būti 
teksto paviršiuje. Kalbėta daugiausia per daiktus ir persona- 
žus, siekta sudaryti iliuziją, kad pasakotojas savęs nedemonst- 
ruoja, o tik objektyviai viską referuoja, praneša ir aprašo. 

Vaižganto kūryba tuo atžvilgiu nėra iš tipiškiausių tra- 
dicinės realizmo prozos pavyzdžių. Visų jos žanrų, ir visų 
pirma publicistinių, pasakotojas stengiasi bendrauti su skai- 
tytojais, dažnu atveju ir su klausytojais, kuriems kalba tarsi 
stovėdamas prieš jų auditoriją. Jis nesislepia už žodžių ir 
vaizdų, priešingai, eksponuoja savąjį asmenį, patraukdamas 
skaitytoją netrafaretine retorika, netikėta mintimi, skvarbiu 
žvilgsniu. Ne vieną vaizdą ar aprašymą jis palydi komentaru, 
iliustracija iš savo patirties, asociacija ar emociniu reagavimuš. 
Štai, pavyzdžiui, straipsnyje „Delikatnumas gyvenime ir po- 
litikoje“ (R 10, p. 305-308) pasakotojas, pateikęs vaizdelį iš sa- 
vo asmeninės patirties, ieško ir paralelių apskritai žmogaus 
bei visuomenės būtyje. 

Pasakotojas Vaižganto publicistikoje, kaip ir grožinėje kūry- 
boje, išyla savo socialiniu, istoriniu, etniniu ir buitiniu mat- 
meniu. Kiekvienu šių matmenų jis atsiskleidžia kaip abso- 
liučia visuomeninės pareigos jausena apdovanotas žmogus, 
gyvenimo pašaukimą ir buvimo žemėje prasmę sutapatinantis 
su darbu bendruomenei, tautai, valstybei. Dairantis jo para- 
lelių paties Vaižganto kūryboje, žvilgsnis pirmiausia krypsta i 
„Pragiedrulius“, kur, brėžiant tautos ateities vizijos projektą, 


š V. Vanagas, Realizmas lietuvių literatūroje, V., 1978, p. 350. 

yra sukurta tokių žmonių paveikslų — pozityvistinio tipo hu- 
manistinės dvasios vaižgantiškų personažų. 

Vaižganto publicistikos pasakotojo portretinis eskizas būtų 
neišsamus, vienpusiškas ir neautentiškas, išleidus iš akių dar 
vieną, bene akivaizdžiausią, jo dėmenį. Nepamirština, jog šis 
pasakotojas ne tik intelektualas, visuomenininkas, politikas, 
švietėjas, tautos bei piliečių ugdytojas, bet ir menininkas. Tai 
svarbus, esminės reikšmės daug ką nulėmęs dėmuo. Turėda- 
mas beletristo fantazijos ir vaizdaus žodžio dovaną, Vaižganto 
publicistikos pasakotojas vienokiu ar kitokiu mastu lėmė savo 
kurtų tekstų pobūdį, paveikė visus jų literatūrinės raiškos 
lygmenis, pradedant žodynu ir baigiant pasakojimo kompo- 
navimu bei struktūra. 

Šis bendriausiais bruožais nužymėtas, eskiziškas Vaižganto 
publicistikos pasakotojo paveikslas nesunkiai identifikuoja- 
mas. Net turėdamas jį be jokio konteksto, dažnas galėtų pasa- 
kyti, jog tai paties kalbamosios publicistikos autoriaus pa- 
veikslas. Jame randami duomenys iš esmės atitinka Vaižgantą 
kaip kūrybinės, kultūrinės, visuomeninės veiklos žmogų cha- 
rakterizuojančius duomenis, turimus iš šalies. Pagrindiniais 
savo parametrais tie du paveikslai artimi ir panašūs. Tačiau jie 
nėra tolygūs. Visiškas jų sutapimas negalimas, kaip negali 
sutapti objektyvus dagerotipiškai atspindėtas ir subjektyvus 
interpretaciškai atkurtas vaizdas, fotografija ir tapybinis port- 
retas. Tai yra nustatę literatūros teoretikai?. Paprastai autorius 
kūrinyje „nekalba savo balsu, o kuomet jis tiesiogiai kreipiasi į 
skaitytoją, tai jau būna nebe autorius, o viena jo „kaukių“““. Tie- 
sa, pasakotojo paveikslą laikydami ne dokumentine autoriaus 


Žr. B. Koxkuuos, PacckazuuK, in Cn064pb AUMeDAMYDOBEDYLCKUX Mep- 
munos, M., 1974, p. 310-311.; M. BaxTuK, Bonpocb: Aumepamypo: U 
3cmemuxku, M., 1975, p. 110-112.; W. Booth, Rhetoric of Fiction, Chi- 
cago and London, 1975, p. 73. 


A. Krasnovas, Pasakotojas epiniame kūrinyje ir jo santykiai su auto- 
riumi, „Lietuvos TSR Mokslų akademijos darbai“, A serija, 1979, 
t. 3(68), p. 112. 

asmenybės konstrukcija, o jos menine projekcija, jie remiasi 
grožine kūryba, bet šią išvadą patvirtinančių pavyzdžių, nors 
gal ne tokių aiškių, teikia ir publicistika. Užtektinai jų esama 
taip pat tos rūšies Vaižganto raštuose. Ir ne tik - apskritai 
lietuviškoje publicistikoje jie, ko gera, iškalbingiausi. Toliau 
pateiktos dvi citatos gana aiškiai pailiustruoja autoriaus ir 
pasakotojo sutapimą ir nesutapimą. Straipsnyje „Dėl dabar- 
ties mūsų kultūros“, kalbėdamas apie lietuvių kultūros raidos 
etapus, jo autorius rašo: 


Ir Vaižgantas „Tėvynės Sarge“ yra daug tulžies išliejęs. Bet visados 
jautęs lyg širdies skausmą, kai tenka bartis, keiktis, pykti, neapkęsti ir 
kitus vesti į neapykantą, kai širdyje nėra tiek karčios pykos, kad širdis 
juoba linksta mylėti. Ag ir rašęs yra čia pat: leiskite, susimildami, 
ramiai kultūros darbą dirbti - mielu noru liausimės keršiję! (R 9, 
p. 195-196). 


Ir iškart po šios pastabos Vaižgantas pereina į kalbėjimą 
pirmuoju asmeniu: 


Ir aš, lietuvis, principe pripažindamas neišvengiamą luomų kovą, 
vis dėlto manau, kad tikrieji lietuviai patenkinti labai piga (ten pat, 
p. 196). 


Nesutapdamas su autoriumi (rašytojų, ypač poetų, raštų nie- 
kaip negalima identifikuoti su jų siela, VR 4, p. 146), Vaižganto 
publicistikos pasakotojas išlieka jam artimas, vaižgantiškas, o 
kartu skirtingas, turintis savų bruožų. Jis, be to, variantiškas, 
pasakyti būtų galima, nevienaveidis, ir vien tas faktas jau 
kalba apie literatūrinį jo autonomiškumą. Jei ne kiekviename, 
tai ir neretame Vaižganto publicistikos kūrinyje matomas kuo 
nors kitoks pasakotojas. Vienur jis racionalistiškesnis, „sau- 
sesnis“, moksliškesnis, kitur jausmingesnis, ekspresyvesnis ir 
poetiškesnis, vienur objektyvus, bešališkas, kitur užsianga- 
žavęs, pasipiktinęs, ironiškas, keičiasi ir įvairių niuansų įgau- 
na jo charakteris bei temperamentas. Visos šios variacijos 
priklauso nuo kūrinių tekstų reikšmių bei formų, o jų diapa- 
zonas Vaižganto publicistikoje labai platus. 

Pasakojimo formos 


Publicistika yra atvira ir imli visoms epinio bei prozinio 
pasakojimo formoms. Dar daugiau — pats rūšinis jos prigi- 
mimas prašosi tų formų įvairumo. Tai pasakytina apie ją tiek 
įvardijamą epitetu „meninė“, tiek ir imamą specifiniu „kla- 
sikiniu“ pavidalu. 

Kaip jau konstatuota, Vaižganto publicistikoje gausu ne tik 
žanrinių, bet ir naracinių formų. Tai visiškai suprantama. Li- 
teratūros ir apskritai raštijos žanrai yra vieni iš svarbių veiks- 
nių, lemiančių pasakojimo formas, dar daugiau - publicistui, 
kaip ir beletristui, poetui ar dramaturgui, vienokiu ar kitokiu 
mastu diktuojančių kūrinio teksto konstravimo būdus bei jų 
įvairovę. 

Visoje Vaižganto kūryboje, o ypač publicistinėje, dominuoja 
autorinis pasakojimas. Pasakotojas čia yra svarbiausias, o 
dažniausiai ir vienintelis visa ko, kas reiškiama bei sakoma, 
perteikėjas ir pateikėjas. Jis paprastai jau žino dėstomą istoriją, 
perduoda ją kaip matytą, patirtą ar girdėtą, o savo kalbėjimą 
grindžia realistinei prozai įprastais principais: įvykių ir veiks- 
mų chronologija, tiksliu referavimu. Ne ką mažiau negu Vaiž- 
ganto grožinės kūrybos, jo publicistikos pasakojimui būdingas 
polifoniškumas. To pat kūrinio tekste siejasi sausa faktografija 
ir literatūrinė išmonė, objektyvus ir emocingas tonas, inte- 
lektualus ir vaizdinis žodynas. Kaip publicistas Vaižgantas 
vartojo visas pamatines rašytinio pasakojimo formas - infor- 
macinį referavimą, aprašymą, dialogą, monologą. Dažniausiai 
jas vartojo ne atskirai, o pagrečiui, sluoksniuodamas ir kom- 
binuodamas, kūrinių tekstus, ypač didesnės apimties, daryda- 
mas mozaikiškai įvairius, „margus“ ir judrius. Būtų nelengva 
pasakyti, kuriai iš tų formų jis teikė prioritetą, bet aišku, jog 
be monologo, ne visada derančio publicistiniams žanrams, 
kitas eksploatavo plačiai ir produktyviai. 

Tad - apie Vaižganto publicistikoje randamas pasakojimo 
formas, jų žanrinę „geografiją“, reiškimosi būdus ir vaidmenį. 

Didelę dalį Vaižganto publicistinės kūrybos, kaip jau sakyta, 
sudaro straipsniai ir jiems netolimos korespondencijos. Tai 
tradiciniai ir bene specifiškiausi publicistikos žanrai, kuriuos 
plačiai kultivavo žymiausi „Aušros“, „Varpo“, „Vilties“ ir vėles- 
nių laikų lietuvių publicistai. Šiems žanrams būdingas infor- 
macinis pradas ir referuojamasis pasakojimas. Jų tekstuose net 
galne tiek pasakojama, t.y. vienaip ar kitaip vaizduojama, o pra- 
nešama, aiškinama, keliamos ir grindžiamos tezės. Vaižganto 
straipsniuose, taip pat apybraižose gausiai pateikiama žinių, 
duomenų, skaičių, sąrašų, įvairios statistikos - to, kas jų tekstus 
sieja su kalbėjimu, įprastu moksliniams darbams. Čia dažnai 
galima susidurti net su tokiais publicistikai ne itin charakte- 
ringais dalykais, kaip lentelės ar schemos, kurios grafiniam 
teksto vaizdui teikia visiškai mokslišką, „akademišką“ pavi- 
dalą. Informacinio tipo pasakojimui Vaižgantas kartu suteikia 
aksiologinį aspektą, į pirmą vietą iškeldamas ne savaiminę aiš- 
kinamųjų reiškinių prasmę, bet jų projekciją į socialinę, politinę 
ar visuomeninę plotmę. Nesvarbu, kokią tautos ir visuomenės 
gyvenimo problemą būtų sprendęs - ar gvildenęs lietuviškos ko- 
operacijos reikalus, ar gynęs lietuvių kultūrą nuo lenkų jai pri- 
metamo „antrarūšiškumo“, ar svarstęs karo pabėgėlių situaciją, 
jis visada atliko ne tik pasakotojo, bet ir vertintojo vaidmenį. 

Vaižganto publicistikos kūriniams ir pirmiausia visuome- 
ninių aktualijų straipsniams, kuriuose dominuoja informaci- 
nis pasakojimas, būdinga aiški referencija į tikrovę. Pasako- 
tojas jos buvo verčiamas samprotauti, išvedžioti, svarstyti, 
ieškoti įrodančių ar paneigiančių argumentų, pagaliau kalbėti 
racionaliai ir konkrečiai, sąvokine kalba. Žinoma, atstovau- 
damas autoriui menininkui, ir pats jis neiškentė nepasireiškęs 
kaip menininkas, tad savo sociologinės, ekonominės, istorinės, 
politologinės bei kitos mokslo sferai priklausančios proble- 
matikos tekstus nuolat paspalvino beletristinio kalbėjimo štri- 
chais. Tuo šio tipo Vaižganto publicistika ryškokai išsiskiria iš 
kitų ano meto publicistų, sakysim, A. Smetonos, G. Petke- 
vičaitės-Bitės, J. Kubiliaus, darbų. 

Informuojamojo referavimo principas lemia pasakojimo, o 
tuo pačiu ir kūrinio teksto struktūrą. Vaižgantas yra prirašęs 
nemažai korespondencinio tipo straipsnių, kur pasakojimas 
panašėja į protokolavimą, kur pranešama, kas ką pasakė, ką 
nutarė ar kaip ką įvykdė. Bet didžiumos šio žanro jo darbų 
tekstai sukomponuoti klasikinio straipsnio principais: iškelia- 
ma probleminė tezė, po to ieškoma argumentų jai pagrįsti ar 
atmesti. Tezės ar problemos formuluotę Vaižgantas kėlė į ant- 
raštę, mėgo ją retorinti, palydėti ir sustiprinti klaustuku ar 
šauktuku (pvz.: „Ar gali vaisius kitur vežti, savo rinkų neuž- 
ganėdinus?“, „Kodėl mes klaidžiojame?“, „Argi tai krikščio- 
niška?“, „Ar apšvietimas, ar nuplėšimas?“, „Socialistiški iš- 
mislai — viena tik blėdis!“ ir t.t.). Pasak tyrinėtojų, autoriaus 
santykis su gyvenimo tikrove koduojamas įžangoje, epiloge 
ar specialiose teksto vietose, nes šių struktūrinių elementų 
funkcija yra supažindinti skaitytoją su svarbiausiu kūrinio 
klausimu, nukreipti jo dėmesį ir emocijas tam tikra linkme". 

Informuojantis bei referuojantis kalbėjimas yra svarbi Vaiž- 
ganto publicistikoje vartojama pasakojimo forma. Ji susilietusi 
su kitomis jo formomis, ir kažin ar būtų įmanoma tiksliai 
apskaičiuoti, kokią šios publicistikos teksto dalį apima. Aišku 
tik, jog toji dalis nemenka, jai, matyt, tenka apie pusę pub- 
licistinių Vaižganto darbų. Anksčiau aptariant kalbamąją pa- 
sakojimo formą, pabrėžta natūrali jos sąsaja su straipsnio žan- 
ru. Publicistikai charakteringų specifiškumų ryšys tarp jų 
neabejotinas. Čia pridurtina, jog ją Vaižgantas vartojo rašyda- 
mas ne vien į mokslinius darbus gravituojančius straipsnius. 
Jos vartojimo atvejų pakanka ir kitų žanrų jo kūriniuose, ypač 
kelionių apybraižose bei reportažuose, kur informacinio po- 
būdžio pasakojimas sudaro ištisus tekstų fragmentus. Refe- 
ratyvine pasakojimo forma parašytieji Vaižganto publicistikos 
puslapiai ne ką mažiau svarūs negu platūs, nes juose randama 


" M. Jasiūska, Narrator w powiešci, „Zagadnienia rodzajėw literac- 
kich“, t. V, sąs. 1(8), L6dž, 1962, p. 101-120. 

didžiuma faktų, realijų, įvairiausių žinių, teikiančių šiai jo 
kūrybos rūšiai savotiško enciklopedinio žinyno prasmę ir 
vertę („Aplink Baltiją“). 

Kiek skirtingas funkcinis vaidmuo tenka Vaižganto pub- 
licistikoje irgi plačiai vartojamai kitai pasakojimo formai — 
aprašymui. Jis, kaip ir bet koks teksto pavidalą įgaunantis 
kalbėjimas, savaime suprantama, apie ką nors informuoja, bet 
tai ne vienintelė, o juolab ne svarbiausia jo paskirtis. Aprašy- 
mo net neišeitų laikyti publicistikai specifiška pasakojimo for- 
ma. Specifiškesnis jis kur kas beletristikai, ypač realistinei, pra- 
ėjusio ir šio šimtmečio sandūros dešimtmečiais viešpatavusiai 
lietuvių literatūroje ir tvirtai tebesilaikiusiai Europos litera- 
tūrose, lėmusiai Vaižganto išeitos meninės mokyklos progra- 
minį pobūdį. Tačiau aprašymo kaip pasakojimo formos svarba 
ir reikalingumas publicistikoje yra akivaizdūs dalykai. Kiek 
joje imamasi vaizdinio tikrovės interpretavimo, tiek neišven- 
giamai turima pasinaudoti aprašymu. Siekdamas realybės 
vaizdo įtaigumo, jo emocinio ir estetinio paveikumo, pagaliau 
ir kuo didesnio informatyvumo, publicistas negali apsieiti be 
aprašymo, kuriuo šis vaizdas ir sukuriamas, ir pasiekiamas jo 
daromas įspūdis. Funkciniu požiūriu aprašymo paskirtis pub- 
licistikoje panaši kaip ir grožinėje literatūroje - „materializuo- 
ti“ ir kartu charakterizuoti kūrinio tekste iškylantį pasaulį, jo 
realijas. Taigi publicistas, kaip ir beletristas, pasitelkdamas 
aprašymą, kuria ar atkuria siužetinių įvykių istorijas, veiksmo 
vietos interjerus, Žmonių ir veikėjų portretus. 

Aprašymas kaip pasakojimo forma aptinkamas visoje Vaiž- 
ganto publicistikoje. Bet labiausiai jis būdingas didesnės apim- 
ties kūriniams — apybraižoms ir reportažams, kur veiksmo 
įvykius ir aplinką būtina eksponuoti išsamiau ir detaliau. Visų 
pirma tai Vaižganto bene labiausiai mėgtas publicistinis žan- 
ras- kelionių apybraižos, jo paties vadintos kelionių vaizdais. 
Jose aprašoma viskas - lankytų kraštų geografija, gamta, civili- 
zacijos atributai, žmonės ir t.t. Dažnai aprašymai būna įterpti į 
informacinį pasakojimą, o neretai jie atsyja nuo pagrindinės 

minties bei įvykių chronologijos ir tampa savarankiškais pra- 
džią ir pabaigą turinčiais paveikslais. Toks, pavyzdžiui, yra 
angliakasių darbo aprašymas apybraižoje „Amerikoje“. Stebė- 
damas šį darbą, Vaižgantas žvelgia į jį lyg iš „vidaus“ ir tiks- 
liai, fotografiškai fiksuoja netikėčiausius jo momentus. Tarsi 
sulėtintoje kino juostoje ryškėja fizinės jėgos gaivalingumas: 
Griebia naštą, parausta veidas, išspanga akys, ištyška seilės (R 8, p. 
83). Ryškus regimasis vaizdas, atrodytų, negalintis sužadinti 
jokių emocijų, virsta estetiniu išgyvenimu, grožėjimusi dir- 
bančių žmonių galia: 

Pamačiau, nustėrau ir, to darbo užkerėtas, anglių dulkėse prasto- 
vėjau ištisas dvi valandas (R 8, p. 82). 

Čia būtų galima pastebėti, jog šis išgyvenimas reiškia kartu 
ir pasakotojo išėjimą „į viešumą“, objektyvaus jo kalbėjimo 
subjektyvią vertinamąją remarką. Tokios epiškiausius teks- 
to elementus — aprašymus — palydinčios remarkos Vaižgan- 
to publicistikoje dažnos ir įprastos. Antai reportažiškai pa- 
sakodamas apie Žalgirio mūšio 500-ųjų metinių minėjimą 
Krokuvoje ir aprašydamas šia proga atidengtą A. Vivulskio su- 
kurtą paminklą, reportažo autorius neiškentė ironiškai nepa- 
komentavęs: 

Ir Vivulskio lietuvis <...> kailį per pečius persimetęs, basas, be- 
kelnis. Susimildami, ponai lenkai! nors gi kelines lietuviams sugrą- 
žinkite, aplupę jį nuo viso ko! (R 8, p. 28-29) 

Galima teigti, kad Vaižganto publicistikoje informacinį pa- 
sakojimą nustelbia aprašomasis ten, kur kalbama apie kokį 
nors įvykį. Aprašymo reikalaujančiais įvykiais išsiskiria kores- 
pPondencijos. Jų teksto pagrindas - glaustai aprašyta „istorija“, 
paremta konkrečiu atsitikimu. Aprašymas čia kartais artėja 
prie laisvo pašnekesio, kurio informatyvumas ryškėja, kai 
pasakotojas ima apibūdinti sutiktus tipus, ironiškai pasišaipo 
iš jų poelgio. Pvz.: 

„Paskui <...> nuėjo į šiaudus gulti, kaip meitelis užmigo su pypka, 
Ir užsidegė šiaudai ir trobos. Jo žmona, išvydusi ugnį, nubėgo ir 
išvilko kaip pelų maišą bemiegantį<...> (R 6, p. 336). 

Aprašymai Vaižganto publicistikoje informatyvūs ir kartu 
nestokoja meninės žiūros. Faktai juose tampa savotiškais inter- 
pretacijos objektais. Štai charakteringas epizodas iš Laižuvos 
miestelyje kilusio gaisro aprašymo: 

<...> benzinas sprogo didžiu balsu, išstūmė visus kambario langus, 
išvertė mūro sieną ir ja apvertė uošvę. Visus tris benzinas aptaškęs 
uždegė. Atsirado gyvi žmonės - fakelai. Kur tik bėgo, visur benzinas 
nuo jų kibo: į prekes, į sienas, išlipytas poperiais. Emė degti visas 
vidus (R9, p. 14). 

Pacituota scena yra iš korespondencijos, bet ji ir visiškai be- 
letristiška, derėtų prie bet kurio žanro realistinės prozos teks- 
to. Analogiško pobūdžio aprašomųjų scenų, epizodų, frag- 
mentų Vaižganto publicistinėje kūryboje esama apsčiai. 

Publicistiniams aprašymams Vaižgantas stengėsi suteikti 
emocinės ir estetinės įtaigos, juos paversti vaizdais. Ir gal pir- 
miausia pačiame gyvenime, ypač kelionėse, jis ieškojo „vaiz- 
diškų“ aprašymo objektų, iš jų atrinko tuos, kurie „užvaiso 
kūrybinę galią“. Tai buvo nuolatinis jį lydėjęs pojūtis, tapęs 
svarbiu tikrovės medžiagos atrankos kriterijumi. Lietuvių 
išeivių vargus Amerikoje Vaižgantas perteikė fotografiškais 
rūsčios buities aprašymais. Tą nuo emigracijos „už jūrių ma- 
rių“ tėvynainius atgrasančią buitį jis rodė ne tik paties įtaigiai 
kuriamais vaizdais, bet ir pasitelkęs žinomą amerikiečių rašy- 
toją U. Sinclairį, pacituodamas epizodų iš jo romano „Džiung- 
lės“, kur vaizduojama Čikagos skerdykla ir joje dirbantys 
emigrantai lietuviai. 

Publicistinėje kūryboje aprašydamas, arba portretuodamas, 
žmones, Vaižgantas akcentavo tai, kas bendra ir tipiška vieno 
ar kito socialinio sluoksnio atstovams. Net ir ten, kur esama 
bent kokių charakterio pėdsakų, visų pirma jis pabrėžė ne 
žmonių individualumus, o juos vienijančius bendrumus, žvel- 
gė įžmogaus idėjinę veiklą, nenukrypdamas nuo publicistikai 
būdingos nuostatos —- per asmenybę išreikšti visuomeninius 
siekius. Čia derėtų prisiminti, kad į panašią schemą įtelpa ir 
„Pragiedrulių“ veikėjai. Romano autorių domina ne jų indivi- 

dualieji bruožai, o juos jungiančios bendrybės. Sakysim, Gus- 
tis ar senasis Niaura apibūdinamas kaip „gyvas visų para- 
Paprastai publicistikos kūriniuose, net ir stambesniųjų žan- 
rų, turimas vienintelis veiksmo dalyvis - pasakotojas, kuris 
dažnai sutampa su autoriumi, tad juose nėra, M. Bachtino žo- 
džiais, estetinio vyksmo bei transcendentinio judesio"*. Vis dėlto 
retsykais Vaižganto tos rūšies kūryboje ir labiausiai kelionių 
apybraižose pasirodo nuportretuotų žmonių, įgaunančių litera- 
tūriniams veikėjams būdingo savarankiškumo. Tokia, pavyz- 
džiui, tampa apybraižos „Amerikoje“ motina, laukianti žinių iš 
savo vaikų, atsidūrusių už Atlanto, toks jos sūnus ir Niujorko 
žydas smuklininkas, primityviai apgavęs apybraižos pasako- 
toją. Bet ir čia Vaižgantas neindividualizuoja savo veikėjų. „Ne- 
pasakomai puikus tipas, kokį tik vieną sykį tokį gryną teturėjau 
laimės matyti“, — taip jis apibūdina atskirą apybraižos „Ame- 
rikoje“ žmogų, ir šis apibūdinimas galėtų tikti daugeliui jo 
apybraižose bei apskritai publicistikoje sutinkamų į veikėjus 
gravituojančių žmonių. Tipizacija, remiantis kokiu nors vienų 
realiu prototipu, yra pagrindinis apybraižos ir, matyt, publi- 
cistikos metodas. Būdami tipiški, žmonių likimai čia netampa 
fabulos grandimi ir teiškyla chronologinėje pasakojimo tėkmėje. 
Vaižganto publicistikoje nelengva rasti reljefiškiau aprašytą bei 
sukonstruotą charakterį. Tenkinamasi paprastai vienu kitu jo 
štrichu, nors kartais pakanka ir minimalaus jų kiekio, kad 
žmogaus paveikslas rastųsi ryškus ir gyvas. Priminti pakaktų 
V. Mickevičiaus-Kapsuko portretą, kurį Vaižgantas sukūrė ra- 
Šydamas jo nekrologą, išgirdęs klaidingą žinią apie šio žino- 
Miausio lietuvių revoliucionieriaus ir bolševiko mirtį. 
Veikėjams portretuoti ir charakteriams kurti grožinėje lite- 
ratūroje plačiai vartojama draminė forma. Vaižganto prozoje 
ši forma svarbi, nors labai plačiai eksploatuojama ji nebuvo“, 


" M. Baxruu, Jcmemuka ca06echoz0 meopuecmea, M., 1979, p. 20-22. 
S A. Vaitiekūnienė, op. cit., p. 277. 

„Nupasakodamas tautos ir tėvynės dalykėlius, nevartoju dia- 
logų, nei kitų beletristinių priemonių“, - rašė jis laiške J. Lindei- 
Dobilui“*. Dialogas iš tikrųjų nėra dažnas Vaižganto publicis- 
tinėje kūryboje. Net jo kelionių apybraižose, kur šiai pasako- 
jimo formai reikštis erdvės esama, atrodytų, ne kuo mažiau 
negu beletristikos žanruose, dialogams tenka tiktai apie trys 
procentai teksto. 

Tačiau dialogai pastebimi ir minimose apybraižose, ir ki- 
tuose jų autoriaus publicistikos darbuose. Aptinkama gerokai 
dialogizuotų, o kartais net vien dialogais pagrįstų straipsnių. 
Žymių mastu dramine forma parašytas feljetonas „Galia-spek- 
takliai“, šaržuojantis Petrapilio Lietuvių seimą. 

Iš ankstyvųjų ir vėlesnių XX a. pirmosios pusės lietuvių 
publicistų dialoginę pasakojimo formą Vaižgantas yra vartojęs 
plačiausiai. Tuo nesunku įsitikinti pervertus minėtų laikų 
svarbiausius lietuviškos publicistikos (V. Kudirkos, Bitės, J. Bi- 
liūno, A. Smetonos ir kt.) puslapius. Juose dialogas labai retas 
ar visai nesutinkamas (pvz. J. Biliūno publicistikoje). 

Dialogą bei trumpas jo atkarpas Vaižgantas dažniausiai 
vartoja aprašymui sustiprinti ar pasakojimui pagyvinti. Kar- 
tais tai būna nuasmeninto pokalbio nuotrupos, kuriomis sie- 
kiama išsamesnio temos informatyvumo ir kurios telpa pasa- 
kotojo kalbos rėmuose. Tokių informacinę funkciją atliekančių 
dialogų yra ne tik apybraižose, reportažuose, bet ir straips- 
niuose, net korespondencijose. Bevardžiai dialogai tesudaro 
aprašymo foną: 

Publika, išvydusi neregėtai suktą parašą ant turkų laivo vėliavos, 
ėmė šaukti, kieno tai būtų. 

- Žydų...- pasigirdo iš kažin kur, ir visi prapliupo juoku (R 8, p. 84); 

- Panele, važiuosi Kaunan į moterų seimą? 

- Ką? Į kunigų sumanytąjį susirinkimą? Ne! <...> 

Kitur šneka kitokia, irgi trumpa, be karščio. 

- Pone, susirinkime pasišnekėtų apie moterų susivažiavimą. 


4 Vaižgantas laiškuose Dobilui, „Lietuvos aido kultūrinis priedas“, 
1939, Nr. 194. 

- Tai ką čia šnekėsi? Prišnekės ir pačios. Klegesio bus, kaip žąsis 
Virbalin vežant... (R 7, p. 158). 

Publicistinė raiška nėra dėkinga dialogams, kuriais būtų 
ryškinami konfliktai ir charakteriai. Straipsnį „Sokratas apie 
žmonių atstovus“ Vaižgantas sukonstravo vien iš dialogų. 
Tačiau dviejų veikėjų - Sokrato ir Glaukono - pašnekesyje, 
nepertraukiamoje replikų grandinėje, susikryžiuoja tik idėjos. 
Net ten, kur kalba veikėjai, dialogas netampa jų charakteri- 
zavimo priemone. Apybraižoje „Amerikoje“ kurdamas vienos 
dorovingos motinos paveikslą, Vaižgantas pateikia nemažai 
jos socialinę padėtį apibūdinančių duomenų (gyvena pas sve- 
timus, neturi jokio turto, krūva vaikų), bet kalbėdama pati 
savo charakteristikai ji mažai ką tepasako. Tad padaryti šitai 
imasi pasakotojas, paskubėdamas paaiškinti: 


Ir nė vieno žodelio apie savo skurdą, nė vieno pasiskundimo, kad 
ją apleido. Amžinai tas pats motinų atsidėjimas savo vaikams, ji bus 
pasiruošusi paskutinį kraujo lašelį dėl kūdikio išlašinti, ir padarys tai, 
nemislydama apie atlyginimą jai (R 8, p. 123). 

Toje pat apybraižoje yra ir emocingesnių, gyvą žmonių 
šneką imituojančių dialogų, kurie paprastai užsimezga be 
išsamesnio šnekančiųjų apibūdinimo ir sudaro įspūdį, jog 
reiškiamas beasmenis kalbančiųjų jausmas: 

-— Tai kiekgi Barbė ima... - klausia per dantis. 

- Iš pradžių ilgai nežinojusi, kas pradėti be kalbos, be mokėjimo 
miestiškai apsisukti. Paskui gavusi darbo už 6 doll. per nedėlią, pas- 
kui už 7, o dabar uždirbanti net 8. Ką ji ten dirba, neišmanau (R 8, 
p. 117). 

Į jų kalbą natūraliai įsiterpia vertybinė pasakotojo orien- 
tacija: 

Vargšai nabagai, kad jie žinotų, kaip jų „kankuliacijos“ šlubuoja, 
tai pasigailėtų savo išleistų mergelių, jei jos dar nerado sau draugo — 
gyventi padėjėjo (R 8, p. 118). 

Vartojama Vaižganto publicistikoje ir kita draminė pasa- 
kojimo forma — monologas. Šios rūšies jo darbuose monologi- 
nį kalbėjimą apskritai galima laikyti vyraujančiu. Tai lėmė 

keletas veiksnių: pati publicistikos meno prigimtis, Vaižganto 
kaip autoriaus ir pasakotojo atviras ir betarpiškas santykis su 
adresatu, pagaliau jo turėta pamokslininko bei paskaitininko 
ir viešo kalbėtojo dovana. Nemažai Vaižganto publicistinių 
darbų yra straipsniais virtusios įvairiomis progomis sakytos 
kalbos ir įvairioms auditorijoms skaitytos paskaitos, kurių 
tekstus „monologino“ gyvas kalbėtojo ir paskaitininko kon- 
taktas su klausytojais. Toks kontaktas ar gal adresato jutimas 
būdingas ir „nepaskaitiniams“ jo publicistikos tekstams, nors 
klausytojai čia tėra menami. 

Literatūrinio kelio pradžioje gana sėkmingai išbandęs dra- 
maturgo plunksną, klasikinį monologą Vaižgantas vartojo ir 
publicistikoje. Geras pavyzdys čia galėtų būti žemės reformos 
tema rašytas jo straipsnis „Kam pirmiausia žemės duoti“. 
Sukonstruotas jis iš kelių monologų. Išdėstydami savo po- 
žiūrius bei motyvus, juos pasako pretendentai į žemę ir per- 
teikia straipsnio pasakotojas. Visus šiuos monologus jungia 
viena ir ta pati tema — žemės reikalai, bet jie sakomi jau ne 
autoriaus, o veikėjų, juntama jų individualizuotos kalbėsenos 
užuomazgų. Iliustracijai pora tokių monologų. 

-Iš nebeatmenamų laikų mūsų šeimyna gyvena šitame kalne. Mes 
dirbame 13 dešimtinių. Mūsų išaugo trys vaikai, kaip ąžuolai. Valio- 
tume išdirbti trissyk tiek. Padargų mums yra, sėklų yra, dvi karvi 
melžiame, arklys valytas žvilga. Esame, be to, amatninkai. Turime 
pinigų. Galėtume pirktis žemės. Tik nelaimingas tas prisirišimas prie 
aukštakalnio. Kaip pripratome pro langą žiūrėti į trijų mylių tolį, taip 
dabar net trošku, kur į pakalnę nusileidus ar lygumose esant. Leiskite 
mums šią, ne kitą vietą iš dvarininko išsipirkti ar iš valdžios gauti. 
Valdžiai ir valstybei iš mūsų tučtuojau bus naudos. Mes įsigyvenę, 
jokios pašalpos nelaukiame, bet tik nagus užkabintume už žemės, jau 
ir gyvi ir vaisingi (R 11, p. 34-35). 

- Tamsta, tamsta... tss... kad ponas negirdėtų. Šiemet mums reikia 
kontraktai imti. Tik „kr. damokretas“ kunigėlis sako: „Neimkite, dar 
dairykitės, bene pripažins jums tos žemės savastimi“. Tai kaipgi ma- 
nai? Esi iš Kauno. Kas gi ten girdisi: ar valdžia jau padirbo projektą ir 
mus, bežemius nuomininkus, žeme apdalyti? Dar ne? Ji teruošia žemė 
kareiviams? Tuščias dalykas! Ag didžiuma dabartinės mūsų kariuome- 
nės tai dvarų ir ūkininkų bernai. Ko jie pabėgo savanoriais? Tėvynės 
gintų? Kaipgis? Pabėgo, kad jiems žemė knisti nusibodo (R 11, p. 35). 

Tokias iliustracijas būtų galima pratęsti. Panašia monologine 
forma, tik nepalyginti emocingesniu tonu, parašyta didžioji 
dalis kelionių apybraižoms skiriamo jo išvykos į panemunės 
aprašymo „Vieną dieną Nemajūnuose“. Autoriaus ir pasakoto- 
jo monologas čia nukreiptas į labai efemeriškai regimą kelio- 
nės bendrą, o iš tikrųjų labiau panašu, jog sakomas sau pačiam. 

Monologai Vaižganto publicistikoje kartais įgauna vidinių 
monologų prasmių ir formų. Tai autoriaus ir pasakotojo dva- 
sinių būsenų atspindžiai, randami tuose straipsniuose bei 
apybraižose, kuriuose dominuoja jo paties išgyvenimai. Vi- 
diniam monologui artimu būdu Vaižgantas dažniausiai išreiš- 
kia savo emocijas atsidūręs gamtoje, paveiktas joje patiriamų 
įspūdžių. Tokių monologinio pasakojimo protrūkių daugiau- 
sia jo kelionių apybraižose, kur gamtos vaizdas yra natūralus 
ir neretas keliaujančio pasakotojo stebėjimų objektas bei emo- 
cinių ar estetinių išgyvenimų žadintojas. Tose apybraižose šio 
tipo monologinio pasakojimo tekstų esama nemažai. 

Vartojo Vaižgantas kalbamą monologo formą dar vienu 
atveju - reaguodamas į jį skaudinusius įvykius ar nepaprastas 
gyvenimo situacijas. Čia pokalbyje su savimi jis paprastai itin 
sujaudintas, retoriškas ir ekspresyvus, kaip, sakysim, 1918m. 
straipsnyje „Oi, kiek ilgėtasi!“, kur išsakomi jo išgyvenimai, 
negalint grįžti iš Skandinavų į nepriklausomai būčiai kylantį 
savo kraštą, ir tų pat metų „feljetonėlyje“ „Aš mylėjau Lie- 
tuvą...“, matant šiai būčiai augančią grėsmę: 

Nyku. Štorme jauti Europą, jos karą; jauti, kaip tu esi niekai šitame 
ištisų tautų sūkuryje, kaip niekam nėra laiko tavimi interesuotis ir 
tūpintis tavo likimu. Ar tu vietoje nyksi noksi, ar pargrįžęs tėvynėn 
krūvą raštų dovanosi, ką gi visa tai nusvers bendroje pasaulio iširu- 
tėje? Ir nuo tos minutės darosi tau dar šalčiau neg nuo žvarbaus vėjo 
(R 10, p. 15). 

O, ne! Aš ne empirėjų srities gyventojas, aš ne svajotojas; mano 
širdis ne medžiaga, skiriama sudegti savo paties ugnyje, savo paties 
Pajėgomis sukurtoje. Aš esu gyva esybė, visiškai reali. Kūnų pasaulyje 
aš užimu tam tikrą vietą, ir tos vietos man reikia nemaža, kai pasi- 


duoda šen ar ten, kur pavaro mane neramioji dvasia. Aš esu - Laisvės 
teikalingas (R 10, p. 151). 


71 


Šie ir anksčiau cituoti fragmentai gana poetiški, gal net kiek 
neįprasti publicistiniam tekstui. Tačiau per visą Vaižganto 
publicistiką jų būtų galima prirankioti ne tiek jau mažai. Gro- 
žinių jo kūrinių poetiką charakterizavusios A. Vaitiekūnienės 
manymu, daugelis jų galėtų būti laikomi lyrine epika ir epine 
lyrika“. Iš tiesų, lyrizmas Vaižganto prozoje, ypač „aukštaitiš- 
koje“ „Pragiedrulių“ dalyje, apsakyme „Rimai ir Nerimai“, 
apysakose „Dėdės ir dėdienės“, „Nebylys“, nesunkiai pastebi- 
mas ar nujaučiamas. Jis savitas, „vaižgantiškas“, tolimas senti- 
mentalumui ir melancholijai, gal net racionalus ar refleksinis'“. 
Jo šaltinis yra ne tiek gyvenimą linkusi poetizuoti „deiman- 
čiukų ieškotojo“ Vaižganto prigimtis bei poetiški jo išgyveni- 
mai, kiek lyrinio interpretavimo prašančio ar reikalaujančio 
vaizduojamojo objekto diktatas ir vaizduojančiojo suprasta 
būtinybė jam paklusti. Kitaip sakant, lyrizmas Vaižganto pro- 
zoje daugiau imituotas, sukurtas, negu išgyventas. 

Poetiškumas Vaižganto publicistikoje tesireiškia epizodais, 
kurių ištisinė gija nesusieja. Čia daugiausia lyriški ar palyrinti 
visi pasakotojo monologai, kuriuos jis sako reikšdamas, saky- 
sim, gamtos akivaizdoje patiriamus įspūdžius: 

Nieko nebegalima beišskirti, kur regratis — tas pats jūros ir dangaus 
mėlynumas. Ir jūra — pilna salų salelių. Na, taip gražu, kaip... Trakų 
ežere. Dar gražiau ir fantastingiau. Pone Die, iš kurgi čia salos, kad jų 
pirmiau nebuvo? Ak, tai tik atskirų debesėlių - avių šešėliai ant van- 
dens... Jie išnyks. Tegu sau. Ar man ne vis viena? Juk aš negyvensiu 
tose salose. Teliekie gi jos man atmintyje - salos! Ir ačiū joms, kad man 
atminė - Trakų ežerą: ar yr kam dabar juo džiaugtis? (R 8, p. 208). 

Tikrai aukštaitiška mano aistra - vandenai ir kalnai — platybės ir 
aukštybės. Aš jų ilgėjaus iš pat mažens. Plaukioti laiveliu ežere, taš- 
kytis pakrašty man taip malonu, kaip ir laukinei antei. <...> Jūra mane 
alpinte alpindavo, ir aš taip jos pasiilgdavau, kad retkarčiais imdavau 
ir nuvažiuodavau be jokio kito reikalo dieną antrą parymoti įsižiū- 
rėjus į platybes. Ir visai buvau laimingas, kai teko perbristi pats Atlan- 
tas ten ir atgal (R 8, p. 374). 


5 A. Vaitiekūnienė, op. cit., p. 275. 
6 J. Ambrazevičius, Vaižgantas, K., 1936, p. 43. 

Tokio pat tipo yra dvasiniais išgyvenimais virtusios mo- 
nologinės jo refleksijos visuomeninę prasmę turinčiomis te- 
momis (straipsniai „Oi, kiek ilgėtasi!“, „Nepriklausomybės 
paskelbimo belaukiant“). Tik šiuo atveju jo lyrizmas užda- 
resnis, susiliejęs su kūrinių poetiškumu apskritai, jų tekstų 
pakilumu ir retorika. Pasakojimas Vaižganto publicistikoje yra 
XX a. pradžios prozai, tradicinei ir modernėjusiai, būdingos 
struktūros. Jame komponuojamos, jungiamos ir derinamos 
grožinei kūrybai įprastos naracinės formos, natūraliai, laisvai 
nuo vienos jų pereidinėjama prie kitos. Bet su autoriumi pa- 
prastai sutampantis pasakotojas čia visiškai, galima būtų pa- 
sakyti, neproziškai, atviras, daug atviresnis negu savo paties 
beletristikoje. Jis lengvai keičia kalbėjimo toną, iš objektyvaus 
pereidamas į subjektyvų, iš loginio svarstymo į vaizdinį apra- 
šymą. Visų spalvų spektru atspindintis autoriaus asmenybę ir 
kūrybinę individualybę, Vaižganto publicistikos pasakojimas 
judrus, dinamiškas ir polifoniškas. Tokį jo charakterį lemia ne 
vien pamatinės pasakojimo formos. Be jų, svarbus vaidmuo jo 
struktūroje tenka autoriaus ir pasakotojo vertybines nuostatas 
išreiškiantiems teksto elementams - digresijoms, intarpams, 
komentarams, apibendrinimams, pagaliau gausiai vartoja- 
moms įvairių šaltinių citatoms, tarp kurių autorių matomi 
autoritetingiausi lietuvių literatūros ir kultūros žmonės, kaip, 
sakysim, A. Jakštas, Maironis, A. Vienažindys, Žemaitė ir t.t. 

Publicistiniai Vaižganto kūriniai, pirmiausia, žinoma, apy- 
braižos, pakankamai siužetiški ar net fabuliški. Antra vertus, 
ir tuose iš jų, kurių centre yra įvykis ar atsitikimas, fabulinius 
Pasakojimo elementus žymiu mastu yra pakeitę nefabuliniai, 
apibendrintos išvados, tikslus ir detalus aplinkos aprašymas. 
Gebėjimas derinti enciklopedinių žinių gausumą ir literatūrinį 
Pasakojimo pobūdį leido Vaižgantui išvengti sauso, mecha- 
niško referavimo. Nesitenkinęs tik kanoniška apybraižininko 
Pozicija, jis visada ieškojo „nuosavo matymo kampo“, leido sau 
saikingą išmonės dozę. Apybraižose „Prancūzijoje“ ir „Itali- 
joje“ dominuoja abstraktusis, enciklopedinis pradas, gausu 

nuorodų į tų šalių kultūros realijas. Tačiau literatūrinė raiška 
vietomis čia tokia sugestyvi, kad abstraktaus retorinio dis- 
kurso konstrukcija darosi nebežymi. Istorinės žinios apie Ita- 
liją, likusią autoriui „neįspėjama paslaptimi“, sumyšta su sub- 
tilia tos šalies gamtos grožio pajauta, palydima autentiškų 
asociacijų bei digresijų: 

Kyli aukštyn į kalną, o tau rodos, grįžti į šiaurę, namo. Aš roman- 
tiku deduos ar mane kas jūsų deda, bet nesu sentimentalus. Vis dėlto, 
išvydęs mūsąjį berželį, nusišiepiau, anot to, kaip gelžėlę radęs; kad 
nebūč traukiamas lyg ant kartuvių, būčiau iššokęs ir meiliai paglostęs 
nekaltai baltą, lygią, švelnią jo tošį (R 8, p. 417). 


Tiesioginis pasakotojo sąlytis su aprašoma aplinka, savęs 
kaip natūralaus jos dalyvio įvedimas suasmenina apybraižos 
tekstą. Objektyvios realybės kontūrus blukina subjektyvių 
pojūčių, įspūdžių ir perspektyvų kaita: 

Ir liko ilgesys. Puikiausiuose miestuose, Ženevoje, Paryžiuje, pa- 
siilgimas - kalnų dykumos, kur jausmai nevaržomai siaučia ir ta kryp- 


timi, kurią pats sąmoningai duodi, o ne tą, kurią miestai su aukštąja 
savo kultūra mestinai primeta (R 8, p. 384). 


Vaižganto apybraižose mėgstamos retrospekcijos į praeitį 
liudijo, kad jų autoriaus mąstymas nebuvo „izoliuotas, ab- 
straktiškas tarsi imanentiškas jo dvasios veiksmas, bet nuola- 
tinis bendravimas su išviršiniu pasauliu, kaip ir koks auto- 
dialogas su pačiu savim arba su su kažkokiu fiktyviu bendru 
<...>“17. Jomis čia buvo pabrėžtas aprašomo įvykio reikšmin- 
gumas, jos žymėjo autoriaus pastangas sustiprinti vertinimą, 
pateikti vertybių skalę kaip atsvarą lietuviams, traukiantiems 
į Ameriką. 

Eskiziškai žvilgterėjus į pagrindines Vaižganto publicisti- 
koje aptinkamas pasakojimo formas (informacinį referavimą, 
aprašymą, dialogą, monologą), galima teigti, kad pasakojimas 
naracinių formų požiūriu nėra tolygus. Vargu ar rastume bent 
vieną „gryną“ jo publicistikos kūrinį, kuriame dominuotų kuri 


7 V. Mykolaitis, Juozas Tumas-Vaižgantas, „Židinys“, 1928, Nr. 3, p. 202. 

nors viena tų formų. Priešingai, Vaižganto pasakojimui dau- 
giau būdingas mozaikiškumas. Visos jo publicistikoje vartoja- 
mos formos sumišusios viena su kita arba papildo viena kitą. 
Bet kokios apimties ir bet kokio žanro darbuose Vaižgantas 
jungė įvairius pasakojimo būdus. Tai buvo išskirtinis jo kalbė- 
jimo bruožas, vyravęs ir publicistinėje, ir grožinėje kūryboje. 

Sakyta, kad Vaižganto straipsniuose ir korespondencijose 
dominuojantį informacinį pasakojimą kelionių apybraižose 
keičia gausūs ir įvairūs aprašymai. Dėmesys krypsta į tuos, 
kurie, pasakotojo išlaisvinti iš faktografiškumo ir informaty- 
vumo, įgauna estetinės žiūros ir transformuojasi pagal pasa- 
kotojo vaizduotės impulsus. 

Labiausiai beletrizuoti Vaižganto apybraižose gamtos apra- 
šymai. Juose daug vyksmo, nėra šalto, objektyvaus konsta- 
tavimo, visur vienaip ar kitaip dalyvauja pasakotojas su savo 
emocijomis. Nors yra įkomponuoti į didesnius tekstus, šie 
aprašymai gali būti savarankiškais vaizdeliais. Lyrinę impre- 
siją, pavyzdžiui, implikuotų apybraižos „Amerikoje“ skyrelio 
„Bremerhaven. Išvažiavimas“ žuvėdrų epizodas. Gamtos gai- 
valo sukeltas estetizuotas išgyvenimas čia savaip atsvėrė ir 
kiek ironišką pasakotojo žvilgsnį į aplinką, leido jam pereiti 
nuo empirinio aprašinėjimo prie metaforizacijos. Baimė, ilge- 
sys, tuštumos jutimas susipina į lyrinę susimąstymo ir vizijų 
tonaciją. Publicistika, pasak teoretikų, artima grožinei kūrybai 
savo asociatyvumu, siužeto vaidmens ignoravimu, vaizdo ir 
minties derme, išskirtine autoriaus pozicija'*. Gamtos vaizdus 
persmelkiančios ambivalentiškos emocijos, jo kalbėjimo into- 
nacijų kaita ir harmonija yra specifinis minėtos Vaižganto 
apybraižos teksto bruožas. Gamtos vaizdas, įgavęs metaforinę 
prasmę, čia iškilo kaip kontrastas pasakojamųjų įvykių su- 
maiščiai. Detalumas ir emocinė nuotaika susijungia į vienumą, 
regimasis vaizdas pereina į atsiminimų ir lyginimų plotmę, 
Žuvėdros darosi savotiškas mediumas tarp esaties ir praeities: 


5 L Konocos, Nosmuka ouepxa, M., 1977, p. 45-46. 

Pamilau tave, žuvėdra, už tavo gyvybės galybę, už tavo nuvaldy- 
mą nepaprastų savo viekų. Už kelių šimtų varstų tu mus apleidei. 
Gailėjaus. Tariaus, ir tu nebeįveikianti tuštaus tolumo. Bet, grįždamas 
rudenį, ir vėl mačiau tave nebe už kelių šimtų, tik už pusantro tūks- 
tančio varstų nuo krašto. Tu įveiki jūrą ir audrą. Tu nežinai baimės, 
nežinai ribų savo valiai, nežinai kliūčių savo neramiai dvasiai lėkti, 
galvą apsukus, tu visur jautiesi vienodai. Tu turėtumei būti pilnos 
laisvės simbolas (R 8, p. 75). 

Reportažiškai perduotas kelionės į Krymą aprašymas „Į 
saulę, į saulę!“ sustiprintas vaižgantiškomis kūrybinės vaiz- 
duotės pagavomis, pasikartojančių vaizdu, lydinčiu pasako- 
toją. Toks vaizdas ar leitmotyvas, struktūrinantis pasakojimą, 
yra saulė. Į ją kreipiamasi kaip į kelionės bendrą, ji paklūsta 
autoriaus nuotaikos judėjimui, jo minčių dinamizmui: 

Išeini oran, ant galvos tau kaip karčia verčia kas piktas, įnirtęs sau- 
lės spindulius. Saulė siunta iš viršaus, šviesa ir karštis smarkiai kren- 
ta, juda, nerimsta. Ar tai ne audra? Saulės audra, kaip yra magnito 
audra (R 8, p. 200). 

Saulės motyvas koreliuoja su tos pačios stichijos reiškiniais: 
kalnais ir jūra. Išvedama simbolinė vertikalė, kurianti savotišką 
kraštovaizdžio hierarchiją. Panašų modelį galima rasti ir „Pra- 
giedruliuose“, kur gamtiškasis polius - aukštumos, kalvos, me- 
džiai ir piliakalniai — išsidėsto vertikaliojoje kūrinio plotmėje. 

Tekstą struktūrinantis leitmotyvas Vaižganto publicistikoje 
dažnai tampa simboliu. Feljetonu autoriaus vadintas straipsnis 
„Ei, jaunuomene, kilk lig debesų!“ parašytas kaip vienos emo- 
cijos siužetas, saulės gyvybinių galių pagarbinimo fragmentas. 
Jo emocinę slinktį sukuria emfatinė nuotaika. Saulės motyvas 
integruoja visą kūrinį, įgaunantį eilėraščio proza intonaciją. 
Saulė - metaforizuota, ji tampa dvasinio tobulėjimo ženklu: 

Nei sparnelių, nei mašinų, kurie kūną pakylėtų ir nublokštų ant 
pat saulės. A, tai kūnas viso kaltas? Imkis, Laume, savo dalį! Marink 
kūną tamsumoje! Aš priemonę naują randu: pasliuosavęs dvasia kilti 
ir pasiekti - Idealą, Saulės aukštį, josios rūmą ir dar aukščiau - pati 
Dangų!.. (R 12, p. 21-22) 

Leitmotyvo funkciją Vaižganto kūriniuose atliko ir pasi- 
kartojantis žodis ar sakinys, prisiminimų nuotrupa, citatos 
fragmentas. 

Vaizduodamas gamtą, Vaižgantas dažnai renkasi personifi- 
kaciją. Stipriausiai beletrizuotuose jo publicistikos gamtos 
vaizduose vyksmas skleidžiasi pasakotojui pažįstamoje aplin- 
koje. Tie vaizdai nėra tik jo išgyvenimų fonas — jie patys įeina 
įšių išgyvenimų srautą kaip lygiaverčiai komponentai. Vargu 
ar buvo teisus J. Ambrazevičius, įžvelgęs Vaižganto kūryboje 
gamtos mistikos". Šalia gamtos ar net joje čia visada stovi 
žmogus - reflektuojantis, svarstantis, ieškantis nusiraminimo. 
Gal dėl to, kaip sakė V. Mykolaitis, ir meniško literatūrinio 
peizažo toje kūryboje sunku būtų aptikti, nes jį nuolat ardo 
„Žmogaus gyvenimo reminiscencijos“2. 

Apybraižoje „Vieną dieną Nemajūnuose“ nėra aiškios 
veiksmo trajektorijos, fiksuojami vizualiniai įspūdžiai. Tačiau 
joje Vaižgantas sukuria savotišką dvigubą tekstą, kuriame 
pateikiama objektyvi informacija apie išorinį pasaulį ir kartu 
rodomas pasakotojo reagavimas bei suinteresuotumas. Tokiu 
vaizdiniai transformuojasi į meninį žodį: Atsisėdau aukštame 
kriaušiuje ir rašau, rašau nė nepajudėdamas (R 8, p. 453). Pasa- 
kojimo subjektyvizacija mažina ribą tarp adresanto ir vaiz- 
duojamojo objekto, o šiuo atveju pasakotojas rodo ir patį kū- 
rybos procesą. Fiksuojami gamtos reiškiniai koegzistuoja su 
patirtais ir jau seniai pradingusiais praeities vaizdais. Nebėra 
pasakojimo judėjimo viena kryptimi. Kitados ir dabar susitinka, 
praeitis išgyvenama kaip dabartis. Pasakymą, priklausantį 
praeities laikui, ir dabartį žymintį diskursyvaus sakymo aktą 
jungia būtojo ir esamojo laikų kaita. Prasmingai realizuojamas, 
Bachtino žodžiais, laiko ir erdvės chronotopas?! (šiapus ir 
anapus Nemuno; diena, vakaras, naktis), pasiekiama pasako- 
tojo refleksijos ir nepakartojamų gamtos ženklų dermė. Nu- 
jaučiama miesto ir gamtos opozicija. Pasakotojui maloniausias 


* J. Ambrazevičius, op. cit., p. 153. 
* V. Mykolaitis-Putinas, Naujoji lietuvių literatūra, K., 1936, p. 392. 
* M. BaxTuu, op. cit., p. 224. 

„ištrėmimas gamtos prieglobstin“, tad jis traukiasi iš miesto 
kaip svetimos ir priverstinės erdvės, kurioje težiūrime į vieną 
punktą, į tuos vienus kelius kvadratinius centimetrus, ar tik sau po 
kojų, kai kur skubinamės (R 8, p. 450). Žmogus paklūsta tikslin- 
gam gamtos ritmui: diena siejama su veikla ir dinamizmu, 
vakaras (naktis) nuteikia svarstymams, meditacijai. Šiuo paros 
metu ir randasi stipriausios refleksijos, kuriose atsikartoja 
A. Baranausko „Anykščių šilelio“ intonacijos: 


Ak, kokia naktis. Mieste mes buvome pamiršę, kad toki esti. Ištisas 
majestotas, pradedant nuo nakties preliudijos —- uodų; Trumputė 
pavasario nakties tyla ūmai ir visai netikėtai praplyšta, ligi tik švisteli 
patys pirmieji aušros spinduliai, ne, ligi tik praskysta dar visai nez- 
naimiai nakties tamsa <...> (R 8, p. 450, 451). 

Sukcesyvi pasakojimo tvarka (vienas įvykis slenka paskui 
kitą) Vaižganto apybraižose atkuria dabarties laiko judėjimą 
viena kryptimi. Veiksmas tęstinis, o įvykiai, epizodai dėstomi 
chronologiškai. Dažniausiai pasakojama pirmuoju asmeniu: 
čia pasakotojas yra konkretus asmuo, dalyvaujantis veiksme 
ir kartu pasakojantis apie jį savo vardu. O kaip teigiama lite- 
ratūros teoretikų, „esminė pasakojimo pirmuoju asmeniu ypa- 
tybė yra ta, kad jis siekia atrodyti ne išmone, o tikru istoriniu 
dokumentu“, kad jo dokumentiškumą paremia ir tai, jog apy- 
braižose vyraujantis pasakotojas veikėjas naudojasi pasako- 
tojo autoriaus privilegijomis - komentuoja ir aiškina įvykius 
bei herojų poelgius“. 

Pasakojimas - savotiška meninė konstrukcija, materializuo- 
jama pasakotojo ir personažo pavidalais. Pasakojimo pobūdį 
lemia stilius, t.y. tai, kas ryškiausiai reprezentuoja pasakojimo 
savitumą. Tiek grožinio, tiek ir publicistinio kūrinio stilių kuria 
kalba. Vaižganto publicistikos pasakojimo stiliaus ir kalbos 
aptarimas leidžia geriau suvokti jo meninio žodžio savitumą, 
stiliaus daugiasluoksniškumą ir vaižgantišką kalbos struktūrą. 


2 K. Hamburger, Die Logik der Dichtung, Stuttgart, 1977, p. 246. 
3 EK. Stanzel, Theorie des Erzūhlens, Gėttingen, 1989, p. 243. 


Kalba ir stilius 


Žodis ir frazė, leksikos spalvos ir intonacijos yra pamatinės 
svarbos literatūrinio teksto raiškos elementai. Jie svarbesni 
negu žanrinės pasakojimo formos, nes žodžiais ir sintaksinė- 
mis jų kombinacijomis „užpildomos“ pastarųjų konstrukcijos, 
iš jų, tarsi materialios medžiagos detalių, pastatomas lite- 
ratūros kūrinio statinys. Kalba, anot D. Saukos, suėmusi į save 
įvairias patirtis, yra objektyvybė, pastūmėjanti individualybę 
viena ar kita kryptimi!. 

Būdami susiję su moksline ir grožine kalba bei moksliniu 
ir grožiniu stiliumi, publicistikos kalba ir stilius įgauna jų 
abiejų ypatybių: objektyvaus, logizuoto informatyvumo ir 
subjektyvaus vaizdingumo bei ekspresijos. Vaižganto pub- 
licistikoje tokia jungtis ir dermė akivaizdi. Tačiau svarbiausia 
joje tai, kas individualu, kas geriausiai reprezentuoja auto- 
riaus asmenybę. Vaižganto publicistikos kalbą ir stilių cha- 
takterizuoja savitos leksinės formos bei sintaksinės intona- 
cijos. Jos atitinka konkretų ar abstrahuojantį ir kartu vaizdinį 
autoriaus mąstymą, lemiantį galiausiai kalbinę ir stilistinę 
šios publicistikos raišką, kurioje dominuoja subjektyvumo ir 
individualumo pradai. 


' D. Sauka, Jurgis Savickis, V., 1994, p. 136. 

Žodyno ištakos 


Publicistas nekuria ypatingos tik šiai raštijos sričiai tin- 
kančios kalbos, o naudojasi tuo žodžių arsenalu, kuris jau yra 
sukurtas. Jo, kaip ir rašančiojo beletristinius kūrinius, kalbą 
lemia įprastinė šnekamosios kalbos leksika, jos fonetinės, se- 
mantinės, gramatinės formos. Tačiau būdama daugiafunkcinė, 
publicistikos kalba įgauna ir mokslinės bei grožinės kalbos 
bruožų. 

Kaip ir kitų rūšių kūrinius, savo publicistinius darbus, 
pradedant pačiais pirmaisiais, Vaižgantas rašė bendrine lie- 
tuvių kalba. Nuo jos normų jis neišvengė, o neretai ir nevengė 
nukrypimų, - vartojo archajiškas ir tarmiškas formas, sko- 
linius, naujadarus, dialektizmus, neįprastą žodžių tvarką. Ta- 
čiau tokie nukrypimai ir netaisyklingumai nėra jo kalbos vaiz- 
dą ardantys svetimkūniai. Vaižganto kalba, nors ir patyrusi 
kalbininkų kritikos, suvokiama kaip fenomenas - nepralenk- 
tas ir sunkiai pralenkiamas, pats nepralenkiantis nebent K. Do- 
nelaičio, jo žodžio sodrumo ir originalumo. 

Vaižganto raštų kalbai teikta chrestomatinio pavyzdžio 
prasmės, mokytis iš jos raginti rašytojai, ir ne vieno jų, pačių 
prisipažinimu, mokytasi. Šių raštų leksika ir frazeologija yra 
vienas dosniausių šaltinių lietuviškosios leksikografijos te- 
zaurui - Didžiajam lietuvių kalbos žodynui. Vaižganto kalba 
žodinga, gausi leksinių sluoksnių bei tipų, gyvajai šnekai 
būdingų pasakymų, vaizdi, ekspresyvi, dinamiška, — o kiek- 
vienas taikliai parinktas žodis jau prilygsta vaizdui ar poezijai. 
Tokius jos savumus yra iškėlę ir konstatavę visi bent kiek 
atidesni Vaižganto tyrinėtojai - V. Mykolaitis-Putinas, J. Amb- 
razevičius, V. Zaborskaitė, A. Vaitiekūnienė. Tačiau, nors ir 
gavusi aukštą pripažinimą, Vaižganto raštų kalba nėra susi- 
laukusi specialesnės studijos, kurioje lingvistiniu ar stilistiniu 
aspektu būtų pabandyta nusakyti jos pobūdį, labiau konkre- 
tizuoti jos vaidmenį rašytinės bendrinės lietuvių kalbos rai- 
doje, nustatyti, ką ji reiškė lietuviško literatūrinio stiliaus 

brendimui ir sklaidai. Pasitenkinta konstatavimu, kad Vaiž- 
ganto, kaip ir J. Biliūno, Maironio, Žemaitės, A. Vienuolio, 
V. Krėvės, indėlis toje srityje buvo labai didelis? 

Nusistovėti spėjusi Vaižganto raštų kalbos samprata iš es- 
mės atremta į beletristinės jų dalies analizes ir interpretacijas. 
Tai visiškai natūralu. Nors ir sudarydama tik šeštą ar septintą 
dalį rašytojo literatūrinės kūrybos, beletristika ją reprezen- 
tuoja, visapusiškiausiai įkūnija jos bruožus. Bet nėra bereikš- 
imės ir kitos jo darbų rūšys — publicistika, literatūros istorija ir 
kritika, epistolografija. Kiekvienos jų tekstai teikia Vaižganto 
kalbos charakteristiką patvirtinančių, o neretu atveju ir pra- 
plečiančių, detalizuojančių, turtinančių duomenų. Labiausiai 
tuo atžvilgiu išsiskiria publicistiniai raštai. 

Vaižganto kūrybinės biografijos chronologija sutapo su isto- 
rinės reikšmės lietuvių kalbos tarpsniu —- bendrinės kalbos 
atsiradimo ir susiformavimo metais. Susijusi su Mažosios 
Lietuvos raštų ir A. Schleicherio, F. Kuršaičio gramatikų teo- 
rijomis, atremta į vakarų aukštaičių kauniškių šnektą, įsikūni- 
jusi „Aušros“, „Varpo“, „Tėvynės sargo“ puslapiuose, augusi 
imanentiškai ir ugdoma, bendrinė lietuvių kalba baigiantis 
trečiajam XX a. dešimtmečiui pasiekė išsamų gramatinį ir es- 
tetinį pavidalą, pasidarydama universalia rašytinio bei žodi- 
nio visuomenės susižinojimo priemone, literatūrinei kūrybai 
visokeriopą medžiagą teikiančiu šaltiniu, pagaliau tapdama 
„gražia“ savo formų sklandumu ir tikslumu. Tokią ją paliko 
1930 m. iš gyvenimo išėjęs J. Jablonskis, savo 1901, 1911 ir 1919 
metų normatyvinėmis gramatikomis bei kitais darbais jai su- 
teikęs kanonines formas ir pelnytai laikomas jos kūrėju. Vaiž- 
gantas, būdamas bendrinės lietuvių kalbos tapsmo amžinin- 
kasir liudytojas, buvo ir vienas jo dalyvių, savo darbais dėjęsis 
prie spartesnio šio proceso vyksmo. Lietuvių kalbos istorikai 
toje srityje jam, tiesa, nėra pripažinę kokių nors žymesnių nuo- 
pelnų, tačiau jų neabejotinai galima pastebėti ir konstatuoti — 


2 Žr J. Palionis, Lietuvių literatūrinės kalbos istorija, V., 1979, p. 255. 

jis laikomas bene pirmuoju rašytoju, kuris sąmoningai gilinosi 
į lietuvių kalbą“. 

Lietuvių kalbos - bendrinės, raštų, šnekamosios — ugdymas 
Vaižgantui per visą jo veiklą buvo gyva aktualija, ir atrodytų 
ne vaižgantiška, jeigu į ją, kaip ir į kitas tautinio, kultūrinio, 
visuomeninio bei valstybinio gyvenimo aktualijas jis nebūtų 
reagavęs. O reagavo ir atsiliepė įvairiais būdais. 

Kalbos reikalai Vaižgantui rūpėjo, galima sakyti, nuo litera- 
tūrinio darbo pradžios. „Tėvynės sarge“ jis anonsavo rank- 
raščiu tebebuvusią pirmąją J. Jablonskio gramatiką, o 1901 m. 
išspausdintą tuoj pat recenzavo „Žinyčioje“. Recenzentas pasi- 
rodė esąs pakankamai reiklus ir kompetentingas. Pabrėžęs šios 
norminamosios gramatikos svarbą, Vaižgantas vis dėlto kri- 
tiškai vertino kai kuriuos jos autoriaus siūlymus, nevykusius 
terminus. Oponuodamas nesirėmė, o ir negalėjo remtis moks- 
linėmis teorijomis. Pagrindinis argumentas, kuriuo jis įro- 
dinėjo savo teiginius, buvo žmonių šnekos, aukštaičių ir že- 
maičių tarmių leksikos ir morfologijos, faktai. Prieš Pirmąjį 
pasaulinį karą ne viename periodiniame leidinyje, kurį pats 
redagavo ar kuriame bendradarbiavo, Vaižgantas paskelbė 
nemažai kalbos kultūros tipo straipsnių. Juose ragino neteršti 
kalbos svetimybėmis, ypač rūpinosi lenkintojų suslavintų lie- 
tuviškų antroponimų ir toponimų autentiškų formų atkūrimu 
(str.: „Kaip reikia rašyti lietuviškus vardus?“, „Mokinkimės 
lietuviškai rašyti!“, „Nekeiskime senoviškų vardų vietų“ ir 
kt.). Be išsamesnių, platesnes kalbos problemas aptariančių 
straipsnių, Vaižgantas yra paskelbęs trumpų pastabų bei rep- 
likų rašybos, žodžių darybos, žodžių reikšmių ir vartosenos 
klausimais („Kas tai yra „guoga“?, „Ksiądz“ ar „kunigas“?, 
„Tuberkulozas - krumslinė?“, „Dar, dar, dar ir dar“). 

Vaižganto domėjimasis lingvistinėmis problemomis maty- 
ti ir iš jo korespondencijos su J. Jablonskiu, A. Dambrausku, 


* V. Vitkauskas, Pastabos dėl Vaižganto raštų kalbos, „Gimtasis žodis“, 
1989, Nr. 8, p. 31. 

K. Būga. Kalbiniai interesai jį ypač susiejo su pastaruoju. K. Bū- 
ga aiškino Vaižganto prašomų žodžių etimologijas, o šis savo 
ruožtu jam siuntė retesnių, tarmėse vartojamų žodžių Di- 
džiajam lietuvių kalbos žodynui. K. Būgos nuostatos prak- 
tiniais kalbos klausimais buvo artimos Vaižgantui, mėgusiam 
kalbinę laisvę, ne visada linkusiam griežtai laikytis gramatinių 
normatyvų. Po K. Būgos mirties paskelbtame straipsnyje „Kas 
gi dabar daryti su Būgos žodynu?“ pagrindiniu kriterijumi, 
kuriuo turėtų remtis tą darbą tęsti ėmesi kalbininkai, Vaiž- 
gantas laikė būgiškąjį kalbos fakto ir jo konstatavimo rašte ar 
gyvojoje kalboje svarbos supratimą. Jis pritarė tezauro tipo 
žodyno kūrimo idėjai ir oponavo tiems, kam pakako žodyno 
tik „praktikai“. 

XX a. pirmaisiais dešimtmečiais vis stabilesnės bendrinės 
kalbos formos imtos realizuoti tradiciniais ir modernių formų 
literatūros kūriniais, nauja teksto stilistika, gausiais vertimais. 
Vaižgantas ir tada neliko nuošalėje: kalbos gerinimo temos 
nepamiršo savo literatūrinėse recenzijose, įsijungė į trečiojo 
dešimtmečio viduryje vykusią polemiką tarp kalbininkų ir 
rašytojų dėl „gramatiško“ ir „kūrybiško“ kalbos vartojimo. 
Nors ir netapęs visišku šalininku rašytojų, persiėmusių este- 
tinės lingvistikos teoretikų (K. Vosslerio, B. Crocės, L. Spit- 
zerio) mintimis apie nepamatuojamą kūrybos laisvę, jis stojo į 
jų pusę, gindamas J. Jablonskio sukritikuotą E. Kiršos „Vitolio 
raudos“ vertimą (str. „Dėl „Vitolio raudos“). 

Kalbinei rašytinių tekstų raiškai Vaižgantas daug dėmesio 
skyrė aiškindamas bei vertindamas grožines knygas, perio- 
dinius leidinius. J. Lindės-Dobilo, K. Puidos, I. Šeiniaus kūri- 
niuose jis nerado didesnių žodyną ar sintaksę turtinančių 
vertybių. Kalbos novacijos, nors ir turėjusios stilistinę kono- 
taciją, jo buvo priimamos kritiškai, kartais net laikomos „ne- 
reikalingu balastu“. Literatūroje meninio pasaulio indivi- 
dualumas, kaip žinoma, atsiskleidžia tik ypatingu, indivi- 
dualiu kalbos formų vartojimu, kuriuo, anot W. Kayserio, 
suvokiama kaip „daiktas“ tai, ko šiaip kalba nemėgsta 

suvokti*. Minėtų lietuvių literatūros modernizuotojų kalbą 
aptariančiam Vaižgantui gera yra viskas, kas nacionalu. Šiuo 
požiūriu jis išskyrė „Blūdo“ kalbą, pripažindamas ją „labai 
lietuviška, nes ji lengva ir gyva“. 

Artimumą gyvajai kalbai Vaižgantas laikė svarbiausiu lite- 
ratūrinio kūrinio kalbos brandumo ir gero stiliaus kriterijumi. 
Rašytojams jis siūlė orientuotis į M. Daukšos, S. Daukanto ir 
ypač M. Valančiaus veikalus, kurie esą lyg „kasyklės die- 
mentų“. Charakteringas jo duotas Žemaitės ir trijų ryškiųjų 
moterų rašytojų jos amžininkių kalbos vertinimas. Žemaitė, 
kuri, esą, gimė, augo ir brendo žemaite, iš mažens paveldėjo 
„Visą etnologinį žemaičių turtą“ — jų būdą, kalbos dvasią, žo- 
dyną, dėl to ir jos raštuose nėra svetimos įtakos. Tuo tarpu 
Lazdynų Pelėdos kalboje, kuri esanti turtinga ir taisyklinga, 
jaučiama svetimybės, o Bitės kalba jau ne „lietuvių“, bet griež- 
tai „lietuviška“, atliepianti tarptautinės kalbų kultūros dva- 
sią. Ir pagaliau Šatrijos Raganos kalba esąs „gyvas mišinys 
žemaitiško originalumo ir tarptautiško mokslingumo“ (VR 4, 
p. 122). 

Akivaizdu, kad recenzuodamas rašytojų kūrinius, Vaiž- 
gantas kalbą laikė ne stiliaus, o tik normatyvinės stilistikos 
objektu. Kalbinės jo pastabos, ypač konkretūs siūlymai vieną 
formą keisti kita, lietuviškesne, dažnai užkliūdavo profesio- 
naliam kalbininkui, netoleravusiam mėgėjiškų „eksperimen- 
tų“. Tačiau Vaižgantas rasdavo žodžių atsikirsti ir savo po- 
zicijai apginti: „Bet niekas neturi teisės neleisti nei man, nei 
kam kitam, recenzuojant literatūros veikalą padaryti pastabų 
ties vienu kitu pavartotos kalbos dalyku; veikalo kalba liks, 
kokia buvus, pastaba liks diskusijai, o visa to rezultatas - 
būsimam laikui“. 


* W. Kayser, Das sprachliche Kunstwerk, Bern und Mūnchen, 1961, 
p. 295. 


3 Lietuvių literatūros kritika, I, V., 1971, p. 554. 


* Žr. str. Kiek dėl atsitiktinių kalbos dalykų, „Lietuvos aidas“, 1929, 
Nr. 26. 

Vaižgantas turėjo pakankamai kompetentingo kalbos da- 
lykų žinovo autoritetą ir iš tiesų neprastai juos išmanė, nors 
kalbininku savęs nelaikė?. Neatsitiktinai jo pavardė randama 
tarp kalbos specialistų, kuriems teko atlikti visuomeninę ar 
valstybinę savo kompetencijos pareigą. Sakysim, kartu su 
K. Būga, J. Jablonskiu jis turėjo dalyvauti 1904 m. slavistų 
kongrese Petrapilyje (kilus rusų-japonų karui, kongresas ne- 
įvyko), 1916 m. tame pat Petrapilyje vykęs lietuvių mokytojų 
suvažiavimas jį įtraukė į komisiją rašybos problemoms spręsti, 
o 1921m. Lietuvos vyriausybė paskyrė į terminologijos ko- 
misiją. 

Suminėtieji faktai, o jų būtų galima pateikti ir daugiau, 
liudija Vaižgantą aktyviai dalyvavus bendrinės lietuvių kalbos 
kūrimosi procese. Turėti taisyklingą, turtingą, gražią lietuviš- 
ką kalbą buvo vienas pastoviųjų jo rūpesčių, nes į didžiąsias 
gyvenimo vertybes jis kėlė tautiškumą, o pastarojo stipriausiu 
pamatu ir pirmuoju ramsčiu laikė „prigimtąją kalbą“ (VR 12, 
p. 18). 

Lingvistinės sferos Vaižganto darbai yra specifiški ir spe- 
cifiniai, priklauso kalbos kodifikavimo ir kalbos kultūros sri- 
tims. Bet kad ir kiek būtų svarbūs bei simptomiški, visko, kuo 
Vaižgantas yra prisidėjęs prie bendrinės lietuvių kalbos for- 
mavimo ir ugdymo, jie neaprėpia ir neišsemia. Būtinai mi- 
nėtinų esama ir kito pobūdžio dalykų. Konstatuotina čia ne 
mažesnė, o galir didesnė Vaižganto literatūrinės bei kūrybinės 
veiklos apskritai reikšmė. 

Ilgiau ar trumpiau Vaižgantas yrą redagavęs aštuonis tau- 
tinės ir krikščioniškos minties periodinius leidinius. Visi jie 
(„Tėvynės sargas“, „Žinyčia“, „Vilniaus žinios“, „Viltis“, „Ry- 
gos garsas“, „Nepriklausomoji Lietuva“, „Tauta“, „Trimitas“) 
spaudai, atliko didelį pilietinio, kultūrinio, intelektualinio 
tautos ugdymo vaidmenį. Akivaizdi jų, ypač „Vilties“, kuri 


Lietuviškos kalbos gramatika, „Žinyčia“, 1900, Nr. 2, p. 59. 

skyrėsi „iš kitų ano meto leidinių gražia, taisyklinga kalba““, 
reikšmė bendrinės lietuvių kalbos raidai. Šią raidą minėti 
leidiniai veikė didesniu dėmesiu lingvistinėms problemoms 
ir pačių savo tekstų kvalifikuotos kalbos pavyzdžiu. Pasa- 
kytina, jog dažnu atveju ir žymiu mastu visa tai lėmė Vaiž- 
ganto - kūrybingo redaktoriaus ir gyvos kalbos dovaną tu- 
rinčio rašytojo - pastangos ir plunksna. Jis ne tik normino ir 
redagavo iš laikraščių bendradarbių gaunamus tekstus, bet ir 
nuolat stiprino žmonių kalbinę sąmonę, sakysim, sistemingai 
rašydamas apie lietuvių kalbos padėtį Vilniaus vyskupijos 
bažnyčiose ir viešajame gyvenime. 

Dar labiau pažymėtina Vaižganto raštų ir bendrinės lie- 
tuvių kalbos sąsaja. Ji abipusė. Tie raštai, atsirėmę į bendrinę 
kalbą, priklauso prie ryškiųjų ar gal ryškiausių jos literatūri- 
nio įsikūnijimo faktų, o kartu jie laikytini ir vienu svarbių 
veiksnių, skatinusių šios kalbos atsiradimą. Tautinių kalbų 
istorikai, fiksuodami jų virtimą bendrinėmis ar literatūrinė- 
mis kalbomis, paprastai nurodo ne tik gramatines normas 
joms suteikusius lingvistus, bet dažnai ir rašytojus, tas normas 
realizavusius klasikinės vertės literatūros kūriniais. Atlikęs 
tokį vaidmenį, sakysim, vokiečių kalbos istorijoje laikomas 
M. Lutheris, anglų — W. Shakespeare'as, rusų — A. Puškinas, 
lenkų - A. Mickevičius ir t.t. Lietuvių kalba analogiško vardo, 
galinčio stovėti greta J. Jablonskio, neturi. Konkretizuodami 
grožinės literatūros indėlį į bendrinės kalbos susiformavimą, 
jos raidos tyrinėtojai sumini ne vieną XIX a. pabaigos ir XX a. 
pradžios rašytoją, tarp jų, žinoma, ir Vaižgantą. Iš tikrųjų jis 
čia nurodytinas vienas pirmųjų. 

Bendrine kalba Vaižgantas rašė nuo pat savo literatūrinio 
darbo pradžios. Gimtąją rytų aukštaičių svėdasiškių šnektą 
raštu jis tėra pavartojęs kelete jau nepriklausomybės meto 
laiškų?, skirtų, suprantama, ne viešumai ir rašytų tarmiškai 


š L. Gudaitis, Platėjantys akiračiai, V., 1977, p. 41. 
s Žr. Vaižgantas, Laiškai Klimams, V., 1997, p. 63, 255, 272-273. 

žaidybiniais sumetimais. Nebeminint paskutiniuoju XIX a. 
dvidešimtmečiu į lietuvių literatūrą gausiai atėjusių rašytojų 
suvalkiečių, kalbėjusių ir rašiusių vakarų aukštaičių šnekta, į 
ja perėjo ir iš kitų Lietuvos kraštų kilę „Aušros“ bei poaušrinio 
meto rašytojai Vaižganto amžininkai. Išimtimi čia būtų galima 
nurodyti Žemaitę, rašiusią žemaičių tarme per visą pirmąjį 
savo kūrybos etapą, iš dalies ilgokai daugiau ar mažiau „že- 
maičiavusias“ Lazdynų Pelėdą ir Šatrijos Raganą. 

Visų rūšių lietuviškų raštų kalba brendo su bendrinės kal- 
bos augimu. Pradėjęs rašyti „Žemaičių ir Lietuvos apžval- 
goje“, kai dar nebuvo gramatiškai užfiksuotos šios kalbos 
normos, Vaižgantas nuosekliai tobulino savo darbų kalbinį 
lygi. O paskatų ir resursų augti užteko. Jų pakankamai teikė 
tiek iš šalies gaunami patyrimai bei pamokymai, tiek gal dar 
labiau meninių ir intelektualinių sugebėjimų turtinga jo pri- 
gimtis. Pats beletristas, Vaižgantas neabejojo, jog tik beletristai 
pajėgūs suteikti kalbai galutinį, tobulą ir išdailintą pavidalą, 
arba, kaip vaizdžiai yra nusakęs, nubraukti ir iššukuoti tai, ką 
įstengia padaryti mintuvų vaidmenį teatliekantys laikraš- 
tininkai ar net mokslo vyrai (R 10, p. 58). 

Vaižgantas publicistas neretai irgi tebuvo laikraštininkas ir 
parašė tiktai mintuvais apdorotos kalbos tekstų. Tačiau tokie 
tekstai nėra dažni. Jo publicistika, žiūrint jos visumos, pa- 
rašyta „nubraukta“ ir „iššukuota“ kalba, išduodančia aiškią 
beletristo plunksną. „Kūrėjai beletristai ir publicistai, - rašė 
Vaižgantas, - nelengvai nuo kits kito atskiriami, jei ir poetai 
kartais atstoja publicistą“"?. Apskritai imant, galima būtų pa- 
sakyti, jog publicistinė ir beletristinė Vaižganto kūryba kal- 
biniu aspektu kiek nors esmingiau nesiskiria. Jos artimos savo 
leksiniu ir sintaksinių pobūdžiu, ekspresyvumu ir vaizdin- 
gumu, autorinio individualumo dvasia, kuri, nors ir neleng- 
Vai nusakoma, nesunkiai pajuntama. Pastebimiau jas skiria 
nebent vienas dalykas. Kaip ir reikėtų laukti, publicistikos 


V Kūryba, „Lietuvos aidas“, 1932, Nr. 281. 

tekstuose gausiau vartojama intelektualioji leksika, abstrak- 
čios sąvokos, tarptautiniai žodžiai, moksliniai terminai. 

Rašydamas bendrine lietuvių kalba, Vaižgantas nenustojo 
buvęs aukštaitis rytietis. Iš kalbėjimo intonacijų, žodžių ir 
sakinių kylanti svėdasiškių šnektos aura, itin būdinga jo gro- 
žinei kūrybai, pakankamai ryški ir publicistikoje. Tarminis 
nuspalvinimas, žinoma, nėra išskirtinis Vaižganto raštų kalbos 
bruožas. Stipriau ar silpniau savo kūrinius taip yra paspalvinę 
ir kiti bendrine kalba rašę ano meto lietuvių rašytojai, sakysim, 
aukštaičiai rytiečiai J. Biliūnas, A. Vienuolis, dzūkas V. Krėvė, 
net aukštaitis vakarietis V. Mykolaitis-Putinas. Tačiau šiuo 
aspektu iš kitų Vaižgantą skiria jo kalbos, ypač ankstyvųjų 
kūrinių ir visų pirma publicistinių, savotiškas dvitarmišku- 
mas, kurio įspūdį kelia šalia aukštaitybių palyginti dažnokai 
vartojamos leksinės, kartais ir morfologinės bei sintaksinės 
žemaitybės. 

Sprendžiant iš raštų, Vaižgantas tarytum būtų buvęs dviejų 
šnektų — aukštaičių rytiečių ir žemaičių - atstovas. Ne kartą 
spaudoje gynęs gyvosios šnekos svarbą literatūroje, pirmumą 
jis atidavė ne kalbos vienalytiškumui, o jos įvairumui. Dėl 
tarminių žodžių maišymo, gausaus jų vartojimo Vaižgantui ne 
kartą teko susilaukti priekaištų. „Man <...> badydavo akis, - 
rašė jis,- kad aš iš žemaičių telšiškių ir aukštaičių ukmergiškių 
susidariau savotišką jovalą, mixtum compositum, ir nebejaučiu, 
jog tai nedera. Aš jų neklausiau, neklausau ir turbūt nebe- 
paklausysiu, nes tikrai tos mikstūros drumzlių nebematau, nė 
aistetinio neskanumo nebejaučiu“ (R 10, p. 60). 

Iš tikrųjų, į gyvąją tarminę žmonių šneką, kaip kalbos pa- 
vyzdžių ir išteklių teikiantį šaltinį, Vaižgantas orientavosi nuo 
pirmųjų iki paskutiniųjų savo kūrybinių žingsnių. Iš šio šalti- 
nio, gimtosios aukštaičių bei kunigaujant pažintos ir pramok- 
tos Žemaičių šnektos, jis pasiėmė storoką sluoksnį kalbinės 
medžiagos. Absoliuti jos dalis, suprantama, tenka leksikai, 
daugiausia daiktavardinei ir veiksmažodinei, reiškiančiai kas- 
dienės buities konkretybes. Kartu su dialektizmais iš gyvosios 

šnekos Vaižgantas ėmė ir tarmėse plačiai vartotas svetimy- 
bes - aukštaičiams įprastus slavizmus, žemaičiams daugiau 
būdingus germanizmus ir latvizmus. Svetimybių jo raštuose 
esama nemažai, yra jų užtektinai ir publicistikoje, ko gera, 
ypač ankstyvojoje, spaudos draudimo laikų, daugiau negu 
grožinėje kūryboje. Charakteringa, jog šiais laikais leidžiant 
bendrine kalba kūrusių XX a. pirmojo trisdešimtmečio ra- 
šytojų kūrinius, dialektizmus ir svetimybes aiškinantys žody- 
nėliai jau nėra reikalingi, tuo tarpu leidžiant Vaižganio raš- 
tus — jie pravartūs ar net būtini. Bet visa tai nereiškia, jog šių 
raštų autorius nepripažino ir nepaisė normatyvinės grama- 
tikos keliamų kalbos grynumo reikalavimų. Juos Vaižgantas 
buvo įsisąmoninęs ir suvokęs pakankamai tvirtai. Jei ne kiek- 
vienu, tai didžiuma atvejų svetimybes jis vartojo ne aklai pasi- 
davęs tarminės šnekos stichijai, o turėdamas visiškai aiškių 
stiliaus įtaigos siekiančių motyvų. Antai atsakydamas į daž- 
nus puristinius kalbininkų užsipuolimus, jis rašė: „Vis dėlto 
aš tikrai nebepasitaisysiu ir nebesusivaržysiu jokiomis griež- 
tomis taisyklėmis. Tai mane pateisins laisvės instinktas: jauti 
kažin kokią neva harmoniją ar tik lengvumą pavartodamas 
barbarizmą, ir jo nevengį; jauti, kad bus medinis „štyvas“ pa- 
sakymas, kai laikysies purizmo, ir jo nesilaikai“ (R 10, p. 60). 
Be abejo, Vaižgantas turėjo racijos - ir net prasilenkdamas su 
bendrinės lietuvių kalbos žodynu ar gramatika. Didžiausias lie- 
tuviškos leksikologijos autoritetas K. Būga, poleminiu straips- 
niu „Dėl Vaižganto „Pragiedrulių“ kalbos kritikos“ atsaky- 
damas šio romano kalbą kritikavusiam puristui 5. Dabušiui, 
matyt, neatsitiktinai pripažino daugybės romane pavartotų 
tarmybių ir svetimybių pagrįstumą". 

Būdama originalus ir kūrybiškas gyvosios šnekos įsikūni- 
jimas, Vaižganto raštų, tarp jų ir publicistinių, kalba yra žo- 
dinga ir spalvinga. Žodingumas ir vaizdumas - esminiai jos 


1 „Švietimo darbas“, 1920, Nr. 12, p. 43-48; žr. K. Būga, Rinktiniai 
raštai, II, V., 1959, p. 37-77. 

charakterį nusakantys bruožai. Pats Vaižgantas matė ir suvokė 
galįs pasakoti — rašyti ar šnekėti — žodingai ir vaizdžiai. Yra 
net nurodęs, iš kur viso to išmoko. Prisimindamas tėvus, se- 
seris ir brolius, išskyrė vyresniąją seserį bei jos šneką, kuri 
buvusi tokia sklandi ir turtinga, jog daugiau niekur ko nors 
panašaus nebetekę užtikti. Ir čia pat prisipažino: „Ko gera 
mano raštų kalboje rasite, tai bus ne mano, tik iš sesers Mar- 
jonos išmokta“*?. Ši vaikystėje eita kalbos ugdymo mokykla 
tikriausiai nebuvo bereikšmė, nors vargu ar ji lėmė Vaižganto 
raštų kalbos „gera“. Nusvėrė, matyt, labiau įgimto kalbinio 
jausmo dovana, kurios tų raštų autoriui neabejotinai pakako. 

Universali Vaižganto publicistikos semantika, kurios pla- 
tumas buvo nusakytas šio darbo pradžioje, reikalavo ir lek- 
sinio jos raiškos visapusiškumo, turtingo žodyno. Vaižgantas 
vykdė tą reikalavimą, publicistinius savo tekstus rašydamas 
iš tiesų žodinga kalba, tuo atžvilgiu jiems gal net suteikdamas 
išskirtinį bruožą. Ir be statistinio sisteminimo jo publicistikoje 
nesunkiai pamatoma įvairiausių žodžių gausa, atrodo, pakan- 
kama išsamiausiai leksikos rūšių bei tipų klasifikacijai. Šioje 
įvairumo ir gausos mozaikoje koegzistuoja konkreti, buitiška 
ir abstrakti, intelektualioji leksika, daiktinių ir sąvokinių rea- 
lijų pavadinimai bei terminai, normatyviniai bendrinės kalbos 
žodžiai ir tarmybės, lietuviška leksika ir tarptautiniai žodžiai 
ar svetimybės, daikto arba reiškinio pavadinimą tereiškian- 
tys, neutralūs įvardijimai ir ekspresyvūs realijų bei veiksmų 
vardai. 

Absoliuti dalis Vaižganto publicistikos leksikos, pavartotos 
tiesiogine ar neretai perkeltine prasme, randama dabartinių 
laikų bendrinės lietuvių kalbos žodyne. Antra vertus, žymus 
joje ir sluoksnis žodžių, kurie lieka už šio žodyno ar net nėra 
patekę į Didijį lietuvių kalbos žodyną. Tai aukštaitiški ir Že- 
maitiški dialektizmai, svetimybės, pirmiausia slavizmai, taip 
pat germanizmai, latvizmai, lotynizmai, pagaliau paties auto- 


2 Iš Vaižganto atsiminimų, „Mūsų senovė“, 1921, Nr. 2, p. 8. 

riaus leksiniai dariniai. Vartojami tikslingai, stilistiniais ir cha- 
rakteringais sumetimais, šio sluoksnio žodžiai teikia Vaiž- 
ganto publicistinių tekstų kalbos bei stiliaus savitumui vieną 
pastebimiausių bruožų. 


Stilių tipai 


Trišakėje literatūrinių stilių klasifikacijoje ar tipologijoje 
publicistinis stilius užima tarpinę padėtį, įsiterpia tarp dviejų 
kitų - mokslinio ir grožinio. Kuo nors specifiškai ypatingu jis 
nelaikytinas. Publicistinis stilius yra dviejų pastarųjų pagrin- 
dinių stilių derinys bei junginys, ir šią ypatybę nebent būtų 
galima palaikyti jo specifiškumu, nors, suprantama, labai są- 
lygiškai. 

Visi trys nurodytieji stilių tipai daugiavariančiai, reiškiasi 
skirtingais pavidalais, kuriuos lemia ne tik kūrinių rūšinė bei 
žanrinė priklausomybė, bet ir ne mažiau, o gal daugiau jų 
autorių individualybės. Pavidalų įvairovė ypač būdinga pub- 
licistiniam stiliui. Be žanrų gausos ir rašančiųjų asmenybinės 
raiškos, jai rastis daug reiškia šio stiliaus „kompiliacinis“ 
pobūdis, nes, derindami bei jungdami mokslinį ir grožinį 
stilius, publicistai turi aibes jų dozavimo variantų. 

Vaižganto publicistika parašyta dvejopu stiliumi: daugiau 
ar mažiau supublicistintu ir paekspresyvintu moksliniu bei 
pabeletristintu ir suekspresyvintu publicistiniu. Katrą iš jų 
būtų galima laikyti vyraujančiu, griežčiau nelengva pasakyti. 
Žiūrint tekstų kiekio, pirmenybė, matyt, tektų pirmajam, ta- 
čiau imant jų visumos vaizdinį bei emocinį tonalumą, lemia- 
mas vaidmuo vis dėlto tenka antrajam. 

Vaižganto publicistika išsiskiria ne tik tekstų ir žanrų bei 
pasakojimo formų gausa, bet ir stilistinės raiškos pavidalais. 
Pagrindiniais, tiesa, gali būti telaikomi du —- informacinis 
ir ekspresyvinis, tačiau kiekvienas jų turi savas variacijas. 
Vaižganto publicistikos stilius, kaip ir pasakojimas, sudaro 

vaižgantiškai vieningą ir kartu margą, gal net stichišką mo- 
zaiką, labai spalvingą ir dinamišką. 

Semantinis Vaižganto publicistikos lygmuo ganėtinai „aka- 
demiškas“. Humanitarinių, o kartais ir realinių mokslų sferai 
priklauso, kaip jau sakyta, didelės jos dalies darbų tematika 
ir problematika. Pozityvizmo ir scientizmo laikų augintinis, 
Vaižgantas buvo be galo imlus mokslinėms žinioms, jomis 
domėjosi, jų siekė pats ir stengėsi jas skleisti kitiems. Tai viena 
svarbiųjų jo, kaip švietėjo ir tautos ugdytojo, gyvenimo nuo- 
statų. Rašęs jis yra iš daugelio mokslo, pirmiausia visuomenės, 
sričių, gal net būtų geriau pasakius antraip - nedaug iš kurių 
nerašęs. Universitetinio išsilavinimo jam neteko įgyti, bet šį 
išsilavinimą kompensavo iš prigimties jo gauta universaliai 
skvarbaus ir įžvalgaus proto dovana. Tad mokslinių kompe- 
tencijų reikalaujančias socialines, ekonomines, kultūrines, tau- 
tines, istorines, politines ir t.t. problemas J. Tumas-Vaižgantas 
svarstė ir sprendė su sociologui, ekonomistui, kultūrologui, 
istorikui, politologui ir t.t. reikiamu kompetentingumu ir nusi- 
manymu, parodydamas nemenkų gebėjimų perprasti gyve- 
nimo reiškinius, juos analizuoti ir apibendrinti. N atūraliai jam 
radosi ir tų svarstymų bei sprendimų raiška, kurios formos jo 
publicistikoje reiškiasi gyva ir pakankamai intelektualia kalba, 
žodžiais, terminais ir formulavimais, menančiais mokslo vei- 
kalams įprastą kalbos stilistiką. 

Jei ir ne moksliniu griežta šio termino prasme, tai bent 
jam artimu stiliumi parašyta didelė dalis Vaižganto publi- 
cistinių darbų, visų pirma tie iš jų, kurie skirti klausimams, 
reikalaujantiems vienokio ar kitokio teorinio svarstymo ar 
logizuotos analizės. Šis stilius gali būti vadinamas ir kitaip - 
informaciniu, referatyviniu. Tai gal net vienas iš tipiškųjų ar 
„klasikinių“ publicistikos stilių. Be mokslinės problematikos 
straipsnių, jo sferai priklauso nemažai kitokio žanrinio ir 
teminio pobūdžio Vaižganto publicistikos tekstų — straipsnių 
buities tema, kronikinių ir informacinių aprašymų, kores- 
pondencijų. 

Apibūdinant prie mokslinio artėjantį informatyvų bei re- 
feratyvų Vaižganto publicistikos tekstų stilių, konstatuoti rei- 
kėtų tai, ką būtų galima pasakyti apie daugelio ano ir vėlesnio 
meto lietuvių publicistų darbų stilistinę raišką. Tipologiškai 
imant, Vaižgantas čia iš esmės nesiskiria ir nuo publicistų 
rašytojų, pavyzdžiui, V. Kudirkos, J. Biliūno, ir nuo publicistų 
„nerašytojų“, sakysim, A. Smetonos, J. Kubiliaus, M. Biržiškos. 
Matyt, neatsitiktinai jis, sudarinėdamas savo raštų biblio- 
grafiją, kelis „Viltyje“ spausdintus A. Sinetonos straipsnius 
prisiskyrė sau. Kalbamojo tipo stilius yra vienas visus pub- 
licistus siejančių vardiklių, kurį lemia jų darbams būdingos 
problemos ir rūšinė publicistikos prigimtis. Savo forma pub- 
licistika yra arčiau meno, turiniu — arčiau mokslo, pirmiausia 
humanitarinių jo šakų, ir pastarasis artumas dažnai parei- 
kalauja atitinkamos stilistinės raiškos. Tad glaustai - kas 
charakteringa tokiai raiškai atstovaujantiems publicistikos 
tekstams. 

Sisteminio aprašymo ar analitinio svarstymo reikalaujan- 
čios problematikos publicistinių Vaižganto darbų pasakotojas 
(ir kartu autorius) yra pastebimai objektyvizavęsis. Tai, be 
abejo, atsiliepė ir šių darbų stiliui — tiek leksiniam, tiek sin- 
taksiniam jo lygmeniui. 

Moksliniame stiliuje ekspresijos, šnekamosios kalbos into- 
nacijas paprastai nusveria referatyvinė funkcija“. Kadangi 
mintis reiškiama nebe vaizdais, o loginėmis kategorijomis, tai 
žodžiai vartojami tiksliai apibrėžtomis reikšmėmis. Mokslinis 
stilius eksploatuoja įprastines kalbos priemones, nesvetimas 
ir kitiems stiliams, bet turi ir specifinių, tik jam būdingų. 
Akivaizdžiausia jo leksikos lygmens ypatybė yra dažnoki 
tarptautiniai žodžiai, įvairūs abstraktai bei terminai, žodžių 
Vartojimas tiesiogine, nominatyvine, reikšme, vaizdinės bei 
emocinės leksikos vengimas. 


S K. Būhler, Sprachtheorie, Jena, 1934, p. 24; B. Buworpapos, Cmu- 
Aucmuka. Teopua noamuneckol peuu. Iosmuka, M., 1963, p. 6. 

Neutralioji ir abstrakčioji leksika, kuria reiškiamos visuo- 
meninio, politinio, kultūrinio gyvenimo, mokslo, technikos, 
ekonomikos realijos, aptinkama visų žanrų Vaižganto kūri- 
niuose. Publicistiniams jo darbams ši leksika būdingiausia. Jos 
įvairovę ir diapazono platumą rodo net, sakysim, tokia nedi- 
delė žodžių grupė: 

Agitacija, akcija, altruistiškai, audiencija, balansas, biudžetas, ce- 
lebransas, civilizuoti, deficitas, demagogija, difuzija, diplomatas, 
direktoriumas, entomologas, harmonija, inkvizicija, internaciona- 
listas, ironija, konservatizmas, konvencija, korifėjas, kreditas, koa- 
keris, licencija, memorandumas, mikrologas, militarizacija, negli- 
gencija, nekonsekventumas, nihilizmas, opozicija, oratorius, para- 
doksas, prezidiumas, producentas, proklamacija, protestuoti, rautas, 
refleksija, rezoliucija, specialistas, tendencija, teologija, terorizuoti, 
tHronizuoti ir t.t. 

Mokslinis stilius bene dažniausias pirmaisiais keleriais Lie- 
tuvos nepriklausomo gyvenimo metais rašytuose Vaižganto 
straipsniuose, kuriuose jam teko svarstyti įvairiausius valsty- 
bės stiprinimo bei visuomenės ugdymo reikalus. Be reikiamo 
dalykiško, intelektualaus žodyno tokie svarstymai nebuvo 
įmanomi. 

Paprastai moksliniam stiliui būdinga ne tik atitinkama lek- 
sika, bet ir specifinė sintaksė. Tačiau peržvelgus bent jau sąly- 
giškai laikytinus mokslinio stiliaus Vaižganto straipsnius, 
vargu ar galima pasakyti, kad jie pasižymi kokia nors ypa- 
tingesne sintakse. Dažnai priešingai, menki sakinių ryšiai, 
minčių lūžiai suponuoja mintį apie jų artimumą šnekamosios 
kalbos sintaksei. „Linijinė grandinė“, kur vienas narys sukibęs 
su kitu tarsi grandys“, ekspresyvios natūros menininkui Vaiž- 
gantui buvo nelengvai pasiekiamas dalykas. Jo mintys netilpo 
į stereotipines sintaksines konstrukcijas bei gramatiškai tai- 
syklingus sakinius, todėl jis daug mieliau rinkosi „šokinėjanti“ 
stilių bei teksto sintaksinės struktūros staigų įvairavimą. 


4 J. Pikčilingis, Lietuvių kalbos stilistika, I, V., 1971, p. 318. 

Vis dėlto kalbamąjį stilių menančių Vaižganto tekstų sin- 
taksinė raiška nėra be savo ypatumų. Tuose tekstuose retesnės 
retorinės figūros, tenkinamasi loginėmis perifrazėmis. Juo- 
se dažni iliustraciniai išskaičiavimai, papunkčiui pateikiami 
duomenys, faktai bei teiginiai. Komplikuotesnėms mintims 
reikšti Vaižgantas turėjo vartoti sudėtingesnius sakinius, ypač 
su jungiamaisiais žodžiais kad, jog, kuris, jeigu, tačiau. Akcen- 
tuodamas vieno ar kito aptariamo dalyko svarbą, nemažą 
vaidmenį jis teikė pasyvo ir beasmenėms konstrukcijoms: 

Nedaugeliui porų traukinių vaikščiojant, stočių tarnų su m a- 
žinta irantjų pačių sukrauta pareigos, kurios šiaip jau nebūtų 
jiems privalomos <...> (R 11, p. 237); Projektuojama, ligi tik pa- 
gerės finansai, tiesti šie nauji gelžkeliai (ten pat). 

Siekdamas loginio temos dėstymo nuoseklumo, Vaižgantas 
dažnai vartojo apibendrinamuosius sakinius pastraipos pra- 
džioje, pvz.: 

Pirmiausia grynai mokslinė klausimo pusė (R 11, p. 239); Tretį paly- 
ginimą pasiimkime iš nesenos istorijos (R 10, p. 194); Pirmiausia dėl 
paties valstybės vardo (R 10, p. 210); Štai ir antras paveikslas, kad 
mums, tikriemsiems lietuviams, priseina kovoti ne tiek su tikraisiais 


lenkais, su kuriais kur kas lengviaus susitaikinti, bet su jų sukvailin- 
tais lietuviais <...> (R 7, p. 147). 


Moksliniam stiliui artimuose straipsniuose Vaižgantas vie- 
nodai gerai norimą mintį išsako ir trumpais, vos iš kelių žodžių 
susidedančiais sakiniais, ir komplikuotais periodais. Tezinis 
mintijimas, logizuoti svarstymai juose ima viršų. Pasakotojas, 
tarsi „slėpdamasis“ už jų, vengia vertinimo, nedemonstruoja 
savo šališkumo. Objektyvaus kalbėjimo pavyzdį galėtų iliust- 
ruoti kiek ilgesnė citata iš straipsnio „Teisė ir tesėjimas“, kur 
Vaižgantas aptaria teisę kaip sąvoką ir kalba apie jos pritaiky- 
mo realiame gyvenime galimybes: 

Teisė, kaip filosofinė sąvoka, lyg pati save apibrėžia; rodos, ji visa 
pati savyje telpa, nieko jai nepridėsi, neatimsi. Tačiau praktikoje bet 
kuri teisė yra žymiai siaurinama. Teismo praktikoje, sakysime, yra net 
priežodis: summum jus - summa injuria; aukščiausioji teisė (bene bus 
tikriau, griežčiausioji) yra didžiausia neteisybė, skriauda; Dėl teisės 

visaip kovojame. Blogiausia tam dalykui priemonė - tai materialinis 
ginklas. Jis tam dalykui yra per nedelikatnas: laiku nesustoja ten, kur 
tikrosios ar tik pasapnuotosios teisės riba. Ją pasiekęs braunas gilyn, 
jau į svetimos teisės sritį. Materialinis ginklas tik dvasinės teisės 
dalyko profanacija. Teisė kitaip teisinama, ilgu laiku ir didžia išmin- 
timi; teisinama ne vienų teisininkų specialistų, juristų, tik visų visuo- 
menės narių. Teisių išlyginimas yra tad kooperacija visos valstybės 
(R 11, p. 250, 251). 


Grynųjų, logizuota kalba, griežta terminologija grindžiamų 
mokslinių straipsnių Vaižganto publicistikoje nėra daug. Daž- 
nesni, K. Župerkos žodžiais tariant, nepakankamai terminolo- 
gizuoti, perifrastinės išraiškos, ekspresyviai nuspalvinti šio 
tipo tekstai“. Tai pagrįstų ir paties Vaižganto minėto straips- 
nio pradžia: 

Atsiprašau už kinematografinį paskaitos praminimą;: jis per daug 
turiningas, ir aš, ne teisininkas specialistas, netesėsiu duoti teisei 
mokslinės precizijos. Bet kad tai ne teisių kodifikacijai skiriama, tik 


lengvam pašnekesiui, mano, feljetoninko, kompetencijos tam dalykui 
užteks (R 11, p. 250). 


Tokią poziciją, suprantama, lėmė ne tiek įvairūs aptaria- 
mieji objektai, kiek autoriaus kalbėjimo maniera. O ji buvo 
panaši ir aktualias visuomenės gyvenimo problemas nagrinė- 
jančiuose, ir kitokio pobūdžio Vaižganto darbuose. 

Kalbant apie Vaižganto publicistikos stilių apskritai, dera 
paminėti tokias retorines figūras, kurios nesunkiai aptinka- 
mos ir moksliniu, ir beletristiniu stiliumi parašytuose tekstuo- 
se. Čia bus išvardytos minties figūros — retorinis kreipinys, 
retorinis klausimas ir retorinis sušukimas, kurios be savo pa- 
grindinės intelektinės funkcijos laikomos minties grožio bei 
ekspresijos priemone“. Peržvelgus įvairiažanrę Vaižganto 
publicistiką, galima tvirtai pasakyti, kad retorizmų nestokoja 
bet kokio pobūdžio Vaižganto publicistinis tekstas, gal jų kiek 
mažiau rastume „Tėvynės sarge“ publikuotuose straipsniuose. 


5 K. Župerka, Lietuvių kalbos stilistika, V., 1983, p. 103. 
* R. Koženiauskienė, Retorika, V., 1999, p. 328. 

Retorinis kreipinys: a) apostrofa, b) adhortacija, c) optacija: 


a) Vytautai Didisai, Apvaizdos Vyre! 

Prieš penkius šimtus metų Tu savom kojom mindei šiuos štai 
akelius, kuriais dabar triumfalinėje eisenoje atvyko Tavo atvaizdas; 
ad valio garsi Lietuvos praeitis, mūsų stiprybės šaltinis!7; Rimties 
Caraliau, nuramink mūsų aistras arba pakreipk jas į ramios kultūros 
larbą!!? 

b) Ne, balandėli darbininke! Teka Amerikoje turtai pinigai per ta- 
"o ūsus ir barzdą, tik visa nelaimė, kad ne į tavo burną, tik į kapita- 
isto nasrus. Gali tu gražiai laižytis, vis tai matydamas, bet labai sotus 
iebūsi, o turtingas nė to tiek. Nepasikliauk tad Amerikos pinigin- 
;umu, jei panorėsi kuomet ir pats ūmai pinigingas tapti! (R 8, p. 108); 
rumanęs tad ūmai praturtėti, nepasikliauk vienu savo kūno vieku, 
et rūpinkis kokio amato pramokti. Kitaip darydamas užsivilsi, nes 
r pramoningiausios šalys ne patį žmogų auksu užmoka, bet jo suge- 
ėjimą (R 8, p. 112). 

c) Tegu Dievas laimina tokią idėjingą p.Bialiko ir jo bendrų dar- 
vuotę!'*; Gerbiamieji Lietuvos artistai, švelnioji tautos dalis! Sursum 
orda, einant savo pareigas! Tegaubie kiekvieną jūsų žingsnį Dievo 
lvasia, Aukštybių dvasia?“; Taigi organizuokimės ir organizuokite vi- 
a, kas tik tai kovai pritinka (R 11, p. 370). 


Vaižgantas itin mėgo retorinius klausimus, kurie dažniau- 
iai atliko vieną funkciją: jais buvo sutelkiamas dėmesys į 
"ieną ar kitą svarbų objektą. 

Retorinis klausimas: a) interrogacija, b) subjekcija: 

a) O nepripažinimas de jure ar toks jau smūgis, kad net rankos 
eiktų nuleisti? (R 11, p. 67); Ar verta moterims nuliūsti, kad jos kol 
as ne visuose parlamentuose gauna rinkimų teises? (R 11, p. 255); 


Vejaugi mūsų jaunimas tiek nekritiškas, kad etikos ir estetikos mo- 
ytųsi rinkoje, ne bažnyčioje ar universitete??! 


' Iš Vytauto Didžiojo kelionės po Lietuvą, „Lietuvos aidas“, 1930, 
Nr. 163. 


' Vytauto Didžiojo tilto pašventinimo proga, „Lietuvos aidas“, 1930, 
Nr. 9. 


* Apie Ch.N. Bialiką, „Lietuvos aidas“, 1930, Nr. 213. 
! Teatras - meno šventykla, „Lietuvos aidas“, 1930, Nr. 218. 


Pasikalbėjimas su kun. J. Tumu-Vaižgantu per jo jubiliejų, „Naujoji 
vaidilutė“, 1929, Nr. 7-9, p. 161. 

b) Vartojant subjekciją, paprastai į iškeltą klausimą čia pat 
atsakoma?. Vaižgantas ypač mėgo klausimo ir atsakymo si- 
metriją. Apie ją kaip vieną iš teksto komponavimo elementų 
galima kalbėti aptariant Vaižganto meninės kalbos stilių. 

Ko gi jiems trūksta? Ne maisto, ne drabužių — jais šiaip taip apsi- 
rūpinę. Jie stinga vidaus šilimos?3; Ar tai tik vienur kitur įvyksta? Ne! 
Visur, bet kurioje vietoje, bet kam: ištikimam katalikui ir skandinavui 
protestantui“. 

Retorinis sušukimas - eksklamacija - dažniausiai eina kartu 
su kreipiniais, skatinimais, rečiau reiškiamas frazeologiniu 
posakiu, aforizmu ar sentencija: 

Dieve, kaip ten tuščia aplink, kaip nyku, kaip ilgu patekti vėl į 
žaliuojančią, į gyvenimo pilną antai pakalnę! <...> Vezuvijaus kalne 
aš pats jaučiaus demonu, kuriam rodoma iš aukštybių karalystės ir 
visi jų monai. Ir mane suėmė neaiškus ilgesys. Ko? Viešpatauti, lais- 
vintis, nardytis tose gamtos grožybėse kaip nardos paukščiai? (R 8, 
p. 419); Še tau, boba, pyrago! Jau naktis, temsta, darosi šalta, viešbu- 
čiuose nė vienos vietos. Ką gi daryti? (R 8, p. 201). 

Referatyviniu ir informaciniu, arba moksliniu, stiliumi pa- 
rašyti Vaižganto publicistikos tekstai stilistiškai gryni anaiptol 
ne visi. Išsiskiriančių tokiu grynumu tarp jų, be abejo, yra. 
Nurodyti būtų galima, sakysim, lingvistinės ir istorinės prob- 
lematikos straipsnius, kurių ne vieną gal net labiau derėtų 
skirti ne publicistikos, o mokslo darbų kategorijai. Vis dėlto 
vyrauja ne jie. Vaižgantas visur buvo ir liko vaižgantiškas. 
Visų rūšių savo kūrinius jis rašė nepaisydamas ar mažai tepai- 
sydamas stiliui diktuojamų žanrinių reikalavimų. Tokių ne- 
paisymų nestokojo ir iš esmės moksliniu stiliumi parašytieji jo 
publicistikos tekstai. Analitiškas ir objektyvus, jų autorius bei 
jo alter ego pasakotojas ir čia, atlikdamas istoriko, lingvisto, 
sociologo, t.y. mokslininko, vaidmenį, nepamiršo esąs meni- 
ninkas ar bent publicistas, raiškos priemonių dažnai pasitel- 


2 R. Koženiauskienė, op. cit., p. 344. 
3 Ramiosios nakties sulaukus, „Jaunoji karta“, 1929, Nr. 12. 
4 Ten pat. 

kinėdamas iš grožinio stiliaus arsenalo. Paįvairintas vaiz- 
dingaisiais žodžiais bei retorizuotais sakiniais, kalbamųjų jo 
darbų pasakojimas, šiaip jau logizuotas ir objektyvus, įgyja 
pastebimų ar net ryškių ekspresyviojo stiliaus bruožų, spal- 
vingumo bei dinamizmo. O ne kartą, ėmęsis mokslininko 
plunksnos vertų problemų svarstymo, Vaižgantas rašė ne tiek 
moksliniu, kiek vienokiu ar kitokiu mastu pabeletristintu sti- 
liumi, prisipažindamas, jog pastarasis yra jam natūralesnis ir 
parankesnis. Anksčiau jau cituotas šitoks jo prisipažinimas ne 
vienintelis. Galima čia būtų nurodyti, sakysim, paskaitinį 
straipsnį „Iš lietuvių karo metų psichikos“. Po pakankamai 
moksliškos šio straipsnio įžangos (joje pavartota daugiau kaip 
dvi dešimtys įvairių mokslo sričių terminų, dvi lotyniškos 
citatos iš Biblijos) jo autorius pareiškia lietuvius apibūdinti 
mėginsiąs ne „mokslingai“, ojam lengvesniu „feljetono būdu“ 
ir toliau pereina į paekspresyvintą publicistinį stilių. 

Vaižganto publicistikoje pavartotos vaizdinės bei retorinės 
priemonės gausios ir įvairios. Jų arsenalas, matyt, ne kuo men- 
kesnis negu pavartotųjų grožinėje jo kūryboje, o pasakotojo 
asmenybės raiškos retorizmų jame gal net daugiau. Stiliaus 
savitumas pasiekiamas plastinėmis ir akustinėmis priemo- 
nėmis, kurias sustiprina hiperbolės, gradacijos, kontrastai ir 
kitos dinamizmą kuriančios figūros*. Parašęs ne vieną straips- 
nį, skirtiną meninei publicistikai, Vaižgantas jai neatstovauja 
diduma publicistinių savo darbų. Tačiau jie, nors ir nepreten- 
duojantys į meninius, aiškiai sukurti menine, rašytojo belet- 
risto, plunksna. Šios plunksnos liudijimų jo tekstuose esama 
apsčiai, ir jie pirmiausia iš stiliaus srities. 

Lyginamajai iliustracijai pateiktos dvi ištraukos: pirmoji, 
paimta iš staipsnio „Visuomenės lekės“, santykinai atstovauja 
grožiniam stiliui, antroji - iš paskaitinio straipsnio „Iš lietuvių 
karo metų psichikos“ —- moksliniam stiliui. 


5 J. Ambrazevičius, Vaižgantas, K., 1936, p. 184. 

Juo prisižiūrim pabėgėliams iš Žemaičių į Rygą, juo juos pažįstame 
išsiteiravę, - juo, mums rodos, jie mums panašesni į žirnius, vandeniu 
apipiltus. Tik vanduo čia — karo vilnis. i 

Karo vilnis smarki ir ūmi. Kad šliūkštelėjo į Žemaičių žemę: Ra- 
seinių, Telšių ir Šiaulių apskritis, tai tūkstančius žmonių-žirnių pa- 
gavo ir nešė nešė. Tik ne visus vienodai toli. Vieni tuojau nugrimzdo 
čia pat, savo parapijoje, tik kiek pasisukę nuo mūšio. Kiti tolėliau — 
antroje parapijoje. Kiti antrame apskrityje, o kiti net antroje, trečioje 
gubernijoje, Mintaujoje ir Rygoje. 

Ko gi pilni būdami žemaičiai iš savo žemės nebėgo arba netol 
tebėgo? Turtų. Kas daugiau turėjo arklių, galvijų, tas toli su jais 
nepabėgo - gavo sustoti; karvė nesparčiai tepakepėstuoja, o ir pašerti 
ji dažnokai reikia. 

Viena antra karvele vedinas nusivarė toliau. O kas ir nuo to buvo 
liuosas, tas it vėjo nešamas pelas lėkė skrido, kol atsidūrė pačiame 
pajūry. Kad ne vanduo, būtų skridęs į pat Švediją. 

Rygon galvas atitrūkę vėl ne vienodo svarumo. 

Vienus karo vilnis išplovė, kaip jūra iš pat dugno plauna sunkų 
gintarą: savo svarumu ir ūmumu. Bėgo jie it akis išdegę, išsigandę 
karo baisybių: ugnies, mirties ir nelaisvės. Bet atsijokėję, apsidairę, 
prabuvę savaitėlę, nugrimzdo (R 9, 99-100). 


Žmogaus sielos dugno jokie psichologai dar nėra iškakėję, destis 
pasiekę, nors tūkstančiai jų iš tos srities semiasi siužetus savo apy- 
sakoms ir mėgina duoti psichologinių analizių. Ir niekados ta sritis 
nebus iškakėjama, nes ji gyva, nuolat evoliucionuoja, mainantis gyve- 
nimo momentams; ypač žymių atamainų duoda, ištinkant nepap- 
rastoms gyvenimo valandoms, kada to nei pats subjektas, nei jo 
observatoriai to nesitiki. <...> 

Tai vienas daugelio konvenansinių paradoksų ar prietarų. Jei žmo- 
gus per ilgesnį laiką vienodai elgės tomis pačiomis, vienodomis aplin- 
kybėmis, tai dar nereiškia, jog jis mokės lygiai vienodai savo stilių 
išlaikyti ir kitokiomis aplinkybėmis. Be to, dažniausiai mes tik štin- 
kame žmogų taip, ne kitaip pasielgsiant, girdėdami jo paties pareiš- 
kimus žodžiais. Kas drąsiai ir karingai kalba ar iš namų neina be 
revolverio kišenėje, to dar negalime būti tikri, jog lygiai drąsiai puls 
priešą. Kas balsiai moralizuoja kitus ar pruderiškai piktinasi men- 
kiausiu drąsesniu ir tikresniu žodeliu, to dar maža, kad būtume tikri 
jo jausmų pagrindo skaistybės ir švarybės. Ir antraip, daug kas defi- 
niuojama, nieko nevyniojant medvilniu, tačiau visai nesusitepant 
savo širdies (R 11, 441—-442). 


Straipsnio „Visuomenės lekės“ ištraukoje vyrauja neilgi 
sakiniai, paprastai būdingi šnekamajai kalbai. Vientisinių saki- 

nių čia dvigubai daugiau negu sudėtinių (12 ir 6). Sudėtiniai 
sakiniai pasiskirsto taip: prijungiamieji - 4, sujungiamasis - 1, 
mišrusis — 1. Išsiskiria konkreti vaizdingoji leksika. Minties 
jėga ir ritmiškumą sukuria vaizdingi žodžiai ir frazės: šliūkš- 
telėti, tepakepėstuoja, galvas atitrūkę. Šioje ištraukoje daug pa- 
straipų. Atrodo, kad autorius siekia veikti adresatą ne kuriamo 
vaizdo visuma, o jo detalėmis, tarp kurių, o tuo pačiu ir saki- 
nių nėra griežtų ryšių. 

Straipsnio „Iš lietuvių karo metų psichikos“ ištraukoje pir- 
miausia į akis krinta leksikos ir sintaksės ypatumai, būdingi 
moksliniam stiliui. Pavartota nemažai įvairių mokslo sričių 
terminų ir sąvokų: psichologas, observatorius, paradoksas, siu- 
žetas, evoliucionuoti, moralizuoti, definiuoti, abstrakčiosios lek- 
sikos: siela, subjektas, skaistybė, švarybė. Esama retai sutinkamų 
ir specialaus aiškinimo reikalingų žodžių: konvenansinis (gero 
tono), štikti (spėti), pruderiškai (apsimestinai dorai). 

Šioje ištraukoje dominuoja ilgi, vieną ar kelis veiksma- 
žodžius ar jo formas turintys sakiniai. Vartojami įvairių rūšių 
sudėtiniai prijungiamieji sakiniai: iš 8 sakinių — 6 sudėtiniai 
prijungiamieji, kurie paprastai pabrėžia dėstymo logiškumą. 
Akivaizdus sudėtinių dalyvinių, padalyvinių ir pusdalyvinių 
aplinkybių vartojimas. 

Talpiausiai Vaižganto stilių yra apibūdinęs J. Ambrazevi- 
čius, pavadindamas jį veiksmažodiniu, dinaminiu, akustiniu, 
plastiniu, konkrečiu, subjektyviu, apibendrinamuoju*. Šios jo 
stilių nusakančios kategorijos čia taikytos pirmiausia grožinei 
kūrybai, visiškai tinka ir publicistikai, kurioje stilistinės raiš- 
kos originalumas ne ką mažiau ryškus. 

Kiekvienas bent kiek atidesnis Vaižganto kūrybos tyrinė- 
tojas yra pabrėžęs jo kalbos žodingumą ir vaizdingumą. Tai 
akivaizdi ir jo publicistikos savybė. Vaizdingosios leksikos 
klodas joje ne ką menkesnis negu grožiniuose kūriniuose. Sa- 
vo straipsniuose, korespondencijose, apybraižose Vaižgantas 


* Žr. ten pat, p. 176. 

realizavo dvi kalboje vyraujančias išgales: ekspresyviąją ir 
intelektualiąją. Ekspresyviosios pagrindas - veiksmažodis. Iki 
J. Savickio lietuvių literatūra daugiausia energijos sėmėsi iš jo. 
Ne išimtis buvo ir Vaižgantas. Perkeltine reikšme vartojami jo 
posakiai taip pat atsiremia į veiksmažodį: 

Iš nustebimo mano akys dviem cibuliais išlindo iš kaktos 
(R 10, p. 196); Skaitai žmogus ir pečiais glamžai, atmindamas, jog 
kai tik dėl kitatikių nepakentimo ėmė irti visa Lenkų valstybės galybė 
(R 10, p. 180); Varšuvos seimas, žinoma, buvo išmintingesnis už tuos 
pusgalvius, kuriems endekija galutinai protus išėdė <...> (R 10, 
p. 161); Skaitai ir pakaušį draskais: negerai esti bet kuriai valdžiai, 


kaijoms bet kokie akiplėšos arogantiškai kaišioja vizitines savo korte- 
les <..> (R 10, p. 246). 


Vaižganto publicistikos stilistinį platumą rodo įvairiopi 
sinonimai. Iš jų vertingiausi paprastai tie, kurie, būdami artimi 
savo reikšme, skiriasi jos atspalviais“. Įvairius reikšmės at- 
spalvius geriausiai atspindi stilistiniai sinonimai. Vaizdingieji 
ir ekspresyvūs veiksmažodžiai užima ypatingą vietą Vaižgan- 
to publicistinių kūrinių sinonimikoje. Veiksmažodžių, dau- 
giausia keliančių vizualinį įspūdį, sinonimikos turtingumą 
būtų galima pailiustruoti veiksmažodžio eiti sinonimų eile: 
atkaršti, bindzinti, kėblinti, krutėti, nešintis, prasmukti, siūti, švyt- 
ruoti, šlubčioti, traukti, žingsniuoti. 

Vaizdingųjų veiksmažodžių atsiranda emocingiausiose 
Vaižganto tekstų vietose, kur pasakotojas kalba pirmuoju as- 
meniu: 

Kaipgi: Lietuvoje gyvenimas verda kunkuliuoja, jos liki- 
mas ruošiamasi spręsti, o aš, jos patriotas, garbintojas ir mylėtojas, 
stoviu nuošalyje (R 11, p. 10); Tik kaip tik tuo metu pasibaigė mano 
oktava ir aš, galvą nuleidęs, parbindzinau namo „iš motutės“ 


(R 11, p. 13); Vos beužlervojau ant aukšto į savo kambarį <...> 
(R8, p. 376). 


Be veiksmažodžių neišsiverčiama apibūdinant įvairius vi- 
suomenės gyvenimo reiškinius išorinėmis Žmonių elgesio 


7 Žr. J. Kabelka, Kristijono Donelaičio raštų leksika, V., 1964, p. 15-16. 

detalėmis, kurios kelia nuolatinio judėjimo ir nuotaikos kai- 
tos įspūdį: 

<...> kaip tie alkani vokietukai ar pusantravokiečiai Lietuvos mity- 
bose veikiai šėrėsi, tuko, raudonavo (R 10, p. 214); <...> 
kada tuščias, bet skaistus džiaugsmas kutena širdis, verste verčia 


kits kitam šypsotis, svavalyti ir vaikiškai katučių ploti bet kurį 
dalyką išvydus (R 8, p. 435). 


Viena iš mėgstamų Vaižganto stiliaus ypatybių - vaizdo 
detalių konkretizavimas. Veiksmo, būsenos ar reiškinio įvai- 
rovė išsakoma vieno pagrindinio žodžio - veiksmažodžio — 
variantais: 

Plaudė Kauną, dviejų upių santeklį, tvanai, siautė ūžė gaisrai 
<...> (R 10, p. 98); Sakysime, keista, kad Virbalyje, kur nuolat virė 


kunkuliavo žmonių, kaip Užpalių Krokulėje vandens, dabar vos 
keletas žmogėnų bedūlinėja (R 10, p. 17). 


Būdami labiau niuansuoti, tokie veiksmažodžių deriniai 
paryškina frazės skambumą ir ritmą, sutelkia dėmesį ties vie- 
na išskirtine ypatybe ar veiksmo būsena. 

Vaižgantas puikiai jautė ne vien semantinį veiksmažodžių 
svorį, bet ir jų fonetinį skambumą. Taikliai jo vartojami gar- 
siniai, onomatopėjiniai veiksmažodžiai (ypač gamtos aprašy- 
muose), nuo kurių žymia dalimi priklauso vaizdo dinamišku- 
mas. Dinamizmą stiprina ir gretimai pavartoti sinoniminiai 
veiksmažodžiai: 

Zuja bėginėja paukštytės po žolėtą pievą, skraidžioja 
šaudo ore gaudydamos musytes (R 8, p. 453); Gražumėlis slėnių, 
per kuriuosjis raitos, vingiuoja, primena mums pačią Palmyrą 
(R 8, p. 427-428); Iš užančių Nemunui verčias kunkuliuoja 
daugybė šaltinių (R 8, p. 428). 

Viena iš priemonių vaizdo ir veiksmo dinamiškumui su- 
kurti yra veiksmažodžio laikų sinonimika. Vaižgantas mėgsta 
vartoti būsimojo laiko formą vietoj praeities laiko: 


Užkliudei neklystamą, Dievo leistą valdžią, šers tau per kailį 
administracija; skirs tau šimtus ir tūkstančius pabaudos <...> (R 10, 
p. 219). 

Vengdamas kalbos monotonijos, tų pačių žodžių kartojimo, 
Vaižgantas rinkosi įvairias frazeologijos rūšis. Štai sakinyje 
„Kai abidvi galinės šakos kone tiesios, ypač nuo Kauno lig 
jūros, vidurinis straipsnis, vasarių šiaurės dalis, vingiuota, lyg 
palaidai pamestas sukrus siūlas“ (R 8, p. 427) šakos sinonimu 
eina žodis straipsnis, nors atskirai paėmus šie žodžiai ir nėra 
sinonimai. 

Kiekviena su bendrine kalba prasilenkianti forma pateisi- 
nama tik tada, kai tekste ji įgyja tikslingą prasmę. Tai sričiai 
priklausytų gausiai Vaižganto vartotos svetimybės. Dauguma 
jų visuomenės ir politinio gyvenimo realijas žymėję žodžiai, 
kurie buvo įėję į aprašomojo laikotarpio žmonių šnekamąją 
kalbą. Tačiau neretai svetimybės vartojamos ir stilistiniais 
sumetimais: 

Vokion svietelis plaukia šių dienų kultūros pasižiūrėtų, tech- 


nikos pasimokytų <...>; Italijon ne mažiau svieto iš viso pasaulio 
plaukia ne tais vienais tikslais (R 8, p. 420). 


Šiuo atveju pavartojus žodį žmonės, mintis netektų gyvumo 
ir ironiško niuanso. Todėl, matyt, ir K. Būga daugelį Vaižganto 
vartotų svetimybių pateisino stiliaus sumetimais: „Svietas, be 
abeja, yra svetimas žodis, bet tai dar nereiškia, kad jo tam 
tikrais atsitikimais neturėtų teisės vartoti liaudies gyvenimo 
piešėjai rašytojai. Tokiuose liaudies pasakymuose stereotipuo- 
se, kaip antai šitie: jūra svieto plaukia, svieto pereiva „valketa“, 
rašytojas, kursai tariasi esąs gyvenimo tikrenybės kopijuo- 
tojas, neturi teisės pakeisti svietą žmonėmis ir pasauliu. Taigi, 
tam tikrais atsitikimais ne tiktai galime, bet ir turime vartoti 
aiškią žodyno svetimybę“?. 

Išlaikant veikėjo kalbėsenos individualumą, taip pat varto- 
jamos svetimybės. Apybraižoje „Amerikoje“ dvi kaimo mote- 
rėlės, besidžiaugdamos iš Amerikos gauta nuotrauka, sam- 
protauja: 


3 K. Būga, op. cit., p. 37. 

— Pon Die mieliausis.. O kas gi čia? Ką tai reiškia? — <...> Jupelė 
graži. 

- Ir ši fotografija esanti labai brangi, ir visos veselijos atsieiną 
nesvietiškai brangiai <...> (R 8, p. 116-117). 


Mėgdžiodamas veikėjų kalbėseną, ją suliedamas su savo 
pasakojimu, svetimybes Vaižgantas vartoja ir savo sakinyje: 


<..> už dvi grivini pamaldinsiu ubagėlius ant tos pat 
intencijos, kapeiką atiduosiu antai šlubei Uršei.. pirksiu naujus ška p- 
lierius <...>-kaip pablūdusi kalbėjo senutė, žiūrėdama man 
stačiai į akis ir vis nepataikydama įsprausti man rublinę <...> (R 8, 
p. 125). 


Apskritai ten, kur atsiranda bent kokie veikėjo pėdsakai, 
specialus žodynas, kurio pagrindas būna dialektizmai ar tarp- 
tautiniai žodžiai, vartojamas kaip to veikėjo kalbos tipizavimo 
ir individualizavimo priemonė. Apybraižos „Amerikoje“ epi- 
zode senutė, paklausta kaimynės, ką rašo jos duktė iš užjūrio, 
atsako: 


- Ką gi rašys daugiau: tebesako „Tegu bus pagarbintas“, tebeprašo 
„Ant amžių amžinųjų“ atsakyti. Kloniojasi visiems dėdėms ir 
tetutėms, draugams ir draugėms, taigi turbūt ir tau, Onele. O sekas, 
matyt, gerai, nes jau ir ištekėta. Žiūrėk, kokį poltretą-porto- 
grafiją atsiuntė (R 8, p. 116). 


Kaip jau buvo anksčiau sakyta, Vaižganto publicistikoje 
gausu dialektizmų. Stilistiniame kontekste labiau išsiskiria 
tarminės sintaksinės formos — einamieji vidaus vietininkai, 
siekiniai, nominatyvinės konstrukcijos su bendratimi: 


Nuėjo klėtin prie aruodo (R 9, p. 99); <...> jų akys ne šaltas 
veidrodžio stiklas <...>, tik sietuva, kur įspūdžiai gremzda pačian jų 
du gnan ir ten padaro reakciją (R 10, p. 77); Jie jau sėdas stalan 
su grafais ir kunigaikščiais (R 10, p. 396); <...> buvo padaryta labai 
graži ir labai didžia minia pirmoji procesija naujų kapinių švęstų 
(R9, p. 39); Šoko Taryba gelbėtų ir derėtųs, už kiek paleis <...> 
(R 10, p. 149); Tai pačių naujųjų laikų gailestingumo darbai - bėg- 
ti gelbėtų žmogaus, kurs netikėtai prie darbo susižeidė <...> (R 7, 
p. 393); <...> kad lengviau būtų galima buvę suvaldyti nepaklus- 
niosgiminės <...> (R9, p. 21); <...> prieš žmonių piktą valią galima 
ir reikia išstatyti savo gera valia (R9,p. 22). 

Tropai, meninės detalės - dažniausios vaizdingumą kurian- 
čios priemonės. Epitetų, atskleidžiančių subtilų santykį su 
vaizduojamaisiais dalykais, Vaižganto publicistikoje nedaug. 
Juos keičia vertinamieji pažyminiai, kuriais daugiausia apibū- 
dinami tautai ir jos kultūrai nusipelnę žmonės. Pvz.: 

Gera širdimi jį minime už lengvą, teisingą jo širdį, už ne- 
paprastai pavyzdingą kunigavimą, už gilų jo tikėjimą ir uolų 
maldingumą (R 7, p. 184); Aukšti, galingi vyrai. Veidai tau- 
rūs, formingi, lyg būtų aukštos kilties (R 8, p. 414). 


Vaizdumu ir ekspresyvumu tie epitetai nepasižymi: tai tėra 
ordinariškas žmogaus gerųjų savybių nusakymas. Bet vaizdai 
ir charakteristikos Vaižganto kūryboje, kaip teigia V. Myko- 
laitis-Putinas, išsiskiria dideliu reljefingumu, kontūringumu 
ir daiktingumu?. Publicistiniai jo darbai, kuriuose dominuoja 
konkrečioji leksika, šitai akivaizdžiai patvirtina. Ypač tai bū- 
dinga gamtos aprašymams, kur autorius, remdamasis regi- 
mybe, tarsi nesąmoningai pateikia skaitytojui improvizuotą 
vaizdą: 

Betgi čia girios visiškai pasibaigia. Prasideda Ukrainos, arba Ma- 
žosios Rusijos, dausos, arba stepės. Nebesimato ne tik paaugusio 
medžio, bet nė neūžaugų krūmokšlių. Niekas reginio nebepaįvairi- 
na - nei kauburėlis, nei lomikė, nei pievokšlis, nei upelis. Lygu lygu 
per šimtus varstų. Tik kur ne kur žemė sukritus ar įsprogus siaurais 
plyšiais, dvišakai, trišakai išsikėtusiais. Lyg milžino delno tarpu- 
pirščiai (R 8, p. 191). 

Konstatuojant, jog Vaižgantas savo publicistikoje ne itin 
eksploatuoja epitetus, to nebūtų galima pasakyti apie me- 
taforas. Pastarosios — vienos iš efektyviausių literatūrinės 
išraiškos priemonių — čia aptinkamos dažnai. Iš emocinio įspū- 
džio kilęs vaizdas ar palyginimas vartojamas tam, kad būtų 
geriau atskleidžiama iškelta idėja. Vargu ar Vaižgantas sąmo- 
ningai kūrė vaizdingas metaforas. Anot amerikiečių lingvisto 
G. Lakoffo, metafora yra ne tik kalboje, bet ir mąstyme. Kalboje 


2 V. Mykolaitis-Putinas, Literatūros etiudai, K., 1937, p. 83. 

ji yra dėl to, kad mūsų mintys, sąvokų sistema ir pažinimas 
yra metaforiški“. Literatūrologijoje nurodomi, pavyzdžiui, 
tokie galimi metaforizavimo atvejai: a) nuo konkretaus prie 
konkretaus; b) nuo konkretaus prie abstraktaus; c) nuo ab- 
straktaus prie abstraktaus*!. 

Nedideliu asociatyvumu tepasižyminčių metaforų pagrin- 
das - gausumą reiškiantys veiksmažodžiai: Pro šalį risčia trimis 
eilėmis plaukė vežimai pusketvirtos valandos (R 9, p. 103); 
Prašymai upe plaukė į visas įstaigas, į generalgubernatorijas, 
ministerijas, į patį Jo Didenybę (R 9, p. 50). Veiksmažodinėmis 
metaforomis apibendrintai Vaižgantas nusako veikėjų būse- 
ną ar nuotaiką: Karas taip vienodai storai apdumblino visų 
sluoksnių ir padėjimų žmones <...> (R 10, p. 71); O visiems šiuro 
kailiai, ėmė baimė, kad priešininkai neimtų ryti kits kito<...>; Gy- 
venimo sučiurintas savo motinos sieloje maudytis maudos, 
visa nedora plaunas**; Ir kaipgi lengva esama išskelti iš lietuvių 
sielos (dūšios) puikų doros ir garbės spindulį! (R 7, p. 61). 
Dažnai jo metafora sudaroma iš konkretaus ir abstraktaus 
daiktavardžio (karo viesulas, laiko šalna, kalbos pienas), rečiau iš 
abstraktaus daiktavardžio ir veiksmažodinio dalyvinio jun- 
ginio (Jaunėja, sveiksta visas gyvenimas, kaip mirties nepakirstas 
ligonis; R 12, p. 459). 

Panašumo pajutimas yra bendras praktinio ir mokslinio 
diskurso stimulas, kuris padeda kurti metaforas“. Vaižgantas 
nevengia išplėstų metaforizuotų frazių, kurios sudaro saki- 
nio — metaforos pagrindą: 


* G. Lakoff and M. Johnson, Metaphors we live by, Chicago and Lon- 
don, 1980, p. 151. 


* R. Kocourek, The Status of English Metaphorical Terms, „Applications 
andimplications of current LSP research“, II, University of Bergen, 
1994, p. 527. 


32 Motina - savo šeimos vidurkis, „Bangos“, 1932, Nr. 18, p. 539. 


H. ApyTronoBa, Memagopa u Ouckypc, in Teopua memacopo:, M., 1990, 
p. 9. 

Pereitas dešimtmetis, kada iš anarchijos nebuvo galima nesusikru- 
vinus išeiti, man rodos Dantės skaistykla, kur teko mums raitytis iš 
svetimųjų glėbio, piktiems, seilėmis apsitaršiusiems, paraudusiom 
akim, kad net skaisčiojo pasaulio nesimatė (R 12, p. 458); <...> kol 
nepaims viršaus pažangininkai, - tol Lenkijos, drauge dabar ir Lie- 
tuvos, proletariatas gali visas savo geresnės ateities viltis sukrauti į 
dvaro jaują ant ardų ir džiovinti jas savo troškimais (R 10, p. 165); 
<...> taip ir miestai šviesą beria tolimiausiems sodžių nuošaliams savo 
gyslomis - spausdiniais (R 10, p. 166); Gryvasis mokslas, tryškęs iš 
Vilniaus universito, užvaisė Daukanto sielą <...> (R 10, p. 174); Darbų 
volai ritinos ant Kastuko, kaip štai jūros bangos, o jis neatlyžo <..>3 


Nejučiom prieš akis iškyla jo grožinės kūrybos metafori- 
zacija. Sakysim, „Pragiedruliuose“ metaforiškas ne vienas 
skyriaus pavadinimas („Meilės audros“, Zapadnikų audros“), 
to pat tipo ir šio romano antraštė. 

Prie metaforų šliejasi palyginimai, kurių Vaižganto pub- 
licistikoje gausu. Dažniausiai vartojami žmones, jų savybes 
nusakantys palyginimai. Asmenų psichinė būsena, jų elgsena 
beveik visada lyginama su aiškiais ir konkrečiais reiškiniais: 

Visi pikti it širšės, it šeimininkės, bičių geliamos (R 9, p. 12); Lie- 
tuvis <...> liuosas, kaip jo miškų stumbras, drąsus ir narsus it lūšis 
<...> (R9, p. 46). 

Palyginimas paprastai konstruojamas taip, kad lyginamasis 
dalykas pasakomas pirmiau už tą, su kuriuo lyginama. Nors 
dvinarių lyginimų su jungtukais lyg, it, kaip daugiausiai, tačiau 
retsykiais Vaižgantas pavartoja ir trinarę išraišką turintį paly- 
ginimą: 

Lietuvaitė baili ir jautri, kaip mimozos augmenėlis, kurs tik pūste- 
lėjus savo lapelius suglaudžia; kaip ežys žvėrelis, kurs tuoj visas 
kamuoliuku susiriečia; kaip sližiukas, kurs tuoj savo ragelius į kietą 
kiautą įsitraukia (R 10, p. 78). 

Šiuo atveju lietuvė (tema) panaši į augmenėlį, žvėrelį, sli- 
žiuką (vaizdas) savo bailumu, jautrumu (lyginimo pagrindas). 

Pasitaiko iš liaudies frazeologijos perimtų idiominių paly- 
ginimų: 


3 Aa. Kastą Meškauską palydint, „Lietuvos aidas“, 1932, Nr. 178. 

Buvo galima laukti, jog tie reikalavimai bus kaip kibirkštis į para- 
ką, jog minia sprogs (R 8, p. 15); <...> gyvoje kalboje nė vienam 
žemaičiui tas vardas neperlindo per gerklę, niekas to žodžio neištarė 
(R 10, p. 160). 

Apybraižų „Vieną dieną Nemajūnuose“, „Nemunu“, „Pran- 
cūzijoje“ centre - gamtos vaizdai ir jų sukeliamos refleksijos. 
Vaizduodamas gamtą, Vaižgantas pasitelkia personifikaciją. 
Nemunas vadinamas žmogui būdingomis savybėmis: nera- 
mus, gudročius, pavydelninkas, talentingas. Pasakotojas girdi 
plonutytį kūdikišką šunyčio pasiskundimą, o vištą, padėjusią 
kiaušinį, lygina su gimdančia moterimi. Gamtoje, kaip ir žmo- 
nių pasaulyje, vyksta ta pati kaita. Toks gamtos sugyvinimas 
ir sužmoginimas padeda pasakotojui, miesto žmogui, pasiekti 
harmoniją su savimi, pasijusti sudedamąja vientiso pasaulio 
dalimi: 

Matydamas tokius atskirus kalnus ir aplink juos žaliuojančias 
ganyklas, aš visai užsimiršau jau esąs miestelėnas, aukštas ir senas, - 
pasijutau tebesąs „ganytojas“ — laukuose, ne miestuose, pasijutau 
belipaąs daug daug aukščiau neg į Popšutės kalną <...> (R 8, p. 375). 

Svarbus stilistinis vaidmuo tenka meninei detalei. Ją pasi- 
telkus „galima lakoniškai apibūdinti žmogų, charakterizuoti 
jo aplinką, išsamų peizažą pakeisti gamtos vaizdo blyksniu, o 
kūriniui suteikti daugiaprasmiškumo projekciją““. Vaižganto 
publicistikoje detalė irgi atlieka įvairią paskirtį, būna ir minties 
perdavimo, ir išraiškos priemonė. Būdinga čia būtų jo nekro- 
loginis straipsnis apie V. Mickevičių-Kapsuką. 

Šio bolševikų veikėjo paveikslui sukurti Vaižgantas parinko 
taupių, bet iškalbingų ir įsimenančių štrichų. Paveikslas ran- 
dasi iš aprašomųjų išorinio pobūdžio detalių: Mažutis, liesutis, 
stačiais plaukais, smulkiu, gražiu, tyru, tikrai lietuvišku veideliu 
(R 10, p. 384). Trumpais eliptiniais sakiniais apibūdinamas jo 
gyvenimas: Dešimts metų kalėjimo. Džiova. Pabėgimai. Sugavi- 
mai. Katorga. Sibirija (R 10, p. 386). Vaizdingomis detalėmis 


* J. Sprindytė, Lyrizmas šiuolaikinėje lietuvių prozoje, V., 1989, p. 157. 

Vaižgantas plečia šio veikėjo paveikslą. Ypač išskiria ir pa- 
brėžia jo akis. Akių motyvas pasikartoja keletą kartų. Didelės, 
labai gražios ir labai ryškios akys kalba apie žmogaus rimtumą, 
jo darbų ir siekių fanatizmą. Tai mąstytojo, kentėtojo akys, 
kuriose atsispindi jo sielos turinys — kai skausmas veržte veržės 
jam per akis ir skaudino kitus (R 10, p. 384-385). Vaižgantas čia 
išveda paralelę tarp žmogaus fizinių savybių ir jo veiklos 
tikslingumo: idėjai buvo atsiduota ne tik mintimis, bet ir kūnu. 
Kaip yra pastebėjęs Z. Kuzmickis, Vaižganto mėgtoji vaiz- 
davimo priemonė — paralelė —- buvo meistriškai pritaikoma 
remiantis arba analogija, arba kontrastu“““. Ir kai pasakotojas 
pamato jo aprašomą veikėją po daugelio metų iškankintą li- 
gos, patyrusį kalėjimų skonį, jo žvilgsnis vėl krypsta į akis: 
Akys dar didesnės, bet nebe neramios (R 10, p. 387). Per akių 
metonimiją Vaižgantas apibūdina savo veikėją: 

Tokias akis aš sykį tebuvau matęs, lankydamas ligonį, kurs buvo 
inkstus, krisdamas aukštinelkas nuo arklio, atkrėtęs. Ir antrą kartą, 


Aro 


buvo abi kojas nupjovęs (R 10, p. 384). 


Negalima nepaminėti Vaižganto kelionių apybraižų „Ita- 
lijoje“ bei „Prancūzijoje“, kur, taikliai panaudojant stilistinę de- 
talę, išvengiama ilgų aprašinėjimų, komentarų, ekskursų į tų 
šalių istoriją. Didybe ir sena praeitimi dvelkiantiems dalykams 
Vaižgantas randa subtilią išraišką. Emocinis santykis perduo- 
damas atitinkama leksika, deminutyvinėmis formomis. Štai 
kaip Vaižgantas aprašo susitikimą Romoje su popiežiumi: 

Bemačiau simpatingą kunigą senelį geru, giliai sielvartingu vei- 
deliu, lyg silpną kūnu <...> Paprasčiausias kunigėlis, altoriaus tarnas, 


bet taip man buvo artimas, kad ėmė noras vienam paimti tą nedidelį, 
kūdutį asketą ant savo rankų ir išnešti (R 8, p. 409). 


Gausioje ir daugiažanrėje Vaižganto publicistikoje varto- 
jamos įvairios stilistinės pasakojimo intonacijos. Informaty- 


3 Z. Kuzmickis, Kūrybinė Vaižganto dvasia, „Vairas“, 1933, Nr. 8, 
p. 174. 

vusis, arba referatyvinis, pasakojimas papildo aprašymą ar 
vaizdą. Betarpiškumas ypač jaučiamas kelionių apybraižose, 
kur pasakojami paties autoriaus įspūdžiai, dažnai kalbama 
pirmuoju asmeniu. Visa tai, suprantama, lėmė sintaksės įvai- 
rumą. Vaižgantas vartoja ir trumpus, vos iš vieno ar kelių 
žodžių susidedančius sakinius, ir sudėtingus periodus. Tai 
siejasi, svarbiausia, su jo publicistikos pasakotojo (ir autoriaus) 
individualybės atvirumu ir subjektyvumu. O stiliaus tyri- 
nėtojų pastebėjimu, kai adresantas perteikia savo subjektyvų 
požiūrį į reiškinius ar faktus, sakinio ilgio varijavimo ampli- 
tudė apima ir trumpus, ir labai ilgus sakinius?. 

Svarbus Vaižganto publicistikos stiliaus bruožas - pasa- 
kojimo ritmas, kurį suformuoja prasminių akcentų išsidės- 
tymas, specifinis minties rutuliojimasis. Sakinių konstrukcijos, 
poetinės sintaksės priemonės, sakinių jungimo būdai turi ne- 
mažos reikšmės ritmikos ir intonacijos dinamikai. Prozoje 
intonacija paprastai reiškiama skiriamaisiais ženklais, kurie 
skaldo sakinius į intonacinius vienetus. Šnekamojoje kalboje 
intonacija išreiškiami prasminiai emociniai niuansai. To sie- 
kiama ir bet kokiame kūrinyje. 

Dauguma Vaižganto publicistinių darbų prasideda ramiu 
pasakotojo balsu ir neritmizuota sakinio slinktimi, kuri pasi- 
reiškia konstatuojamaisiais sakiniais: Sodžiaus padėjimas dabar 
kai kur keblesnis neg miesto (R 10, p. 71); Apaštalų sostas jau 
paskyrė Vilniui vyskupą (R 10, p. 97). Straipsnių įžangose vy- 
rauja trumpi sakiniai arba parataksinis sakinių jungimo bū- 
das. Kartais kūrinio pradžia atrodo atsieta nuo tolesnio įvykių 
dėstymo. Tokiais atvejais į pirmą planą iškeliama bendresnio 
pobūdžio išvada ar pasvarstymas: 

Nuo žvaigždžių susibūrimo tokion ar kitokion eilėn priderąs žmo- 
nių ar net viso pasaulio likimas. Nuo mūsų partijų susibūrimo lygiai 


gražiai turėjęs priderėti ir Lietuvos, jei ne viso pasaulio, likimas (R 11, 
p. 10). 


7 Žr. A. Bitinienė, Eunkciniai stiliai: sakinio ilgis ir struktūra, V., 1997, 
p. 135-137. 

Straipsnių pabaigos savotiškai kontrastuoja pradžioms. 
Paskatinimo, raginimo ar pamokymo kupinas tonas išduoda 
autorių mėgus ir vartojus oratorinio meno elementus. Iš reto- 
rikos tyrinėtojų nurodomų oratoriui būtinų kalbos ypatybių — 
taisyklingumo, tikslumo, glaustumo ir individualumo? — Vaiž- 
gantui būtų labiausiai taikytina paskutinioji. Jo publicistikos 
ir apskritai raštų bei kalbos retorika susijusi su jo asmeniu, 
veiklos ir profesijos ypatumais. Jis ne kartą tikino esąs „apsi- 
gimęs kalbėtojas“, kaip dvasininkas reguliariai sakė pamoks- 
lus, kuriuose religinis turinys toli gražu ne visada buvo svar- 
biausias, skaitė paskaitas įvairioms auditorijoms. Vaižganto 
publicisto vartojamų skatinamųjų sakinių reikšmė dažnai bū- 
na apibrėžta -jais kalbėtojas reiškia savo emocinį nusiteikimą: 

Į Vilnių, į Vilnių, inteligentai ir darbininkai! (R 11, p. 122); Taigi sur- 
sum corda! Eikime į savo sostinę tokiomis iškeltomis galvomis, tokia 
spindinčia pilietiškumo aureole apgaubti, kad naujieji piliečiai palenk- 
tų savo galvas ne prieš galybę, tik prieš mūsų dorybę! (R 11, p. 127) 

Būdingas tokio kalbėjimo pavyzdys būtų straipsnių ciklas 
„Su šauliais“, kur Vaižgantas bene kiekvieną straipsnį baigia 
kvietimu, raginimu ar kreipimusi. 

Atviras jausminis Vaižganto reagavimas į aprašomus įvy- 
kius nulėmė jo kalbėjimo stilių, kuriam ekspresijos taip pat 
netrūko“. Su ramiu, kartais net sausoku minčių dėstymo bū- 
du koreliuoja skaitytojams, o kartais ir sau pačiam skiriami 
retoriniai sušukimai bei kreipiniai, kuriais išsakoma jausminė 
pasakotojo afektacija: 

Jūs, vilkai medžiotojai, plėšriosios veislės žmonės! Liaukitės! Tegu 
sau visi gyvi esti, ką tik Dievas leido gyventi! (R 8, p. 445); Dievuli tu 
mano, kokių „pirotechnikų“ esama šiltųjų kraštų kalnuose! (R8, p. 377); 
Išvysk, Vaižgante, Naujapolį, ir numirk! (R 8, p. 416). 

Paprastai ritmines dominantes prozos kūriniuose lemia 
įvairūs kalbos lygmenys: gramatinių formų ar žodžių kartoji- 


38 Žr. II. Conep, Ocnoebi uckyccmea peuu, M., 1992, p. 303. 
38 Žr. J. Toločkaitė, Vaižganto raštų stilius, „Jaunoji Lietuva“, 1936, 


Nr. 6-7, p. 356. 

mas, fonetiniai sąskambiai. Ramus, neskubus intonacijos ban- 
gavimas juntamas Vaižganto apybraižose, kur autorius savo 
mintis dėsto naudodamas parataksinį sakinių jungimą ir gau- 
sius išvardijimus. Ir tik tada, kai pasakotojas išeina į „viešu- 
mą“, atvirai reiškia savo asmenybę, ritmas intensyvėja, reali- 
zuojamas kreipinių, tų pačių kalbos dalių kartojimu, ilgesnių 
ir trumpesnių sakinių kaita: 


Stoviu ant pat galo garlaivio, jau visai ant vandens, tik labai aukš- 
tai nuojo. Jūra rami, jokių vilnių <...> Štai jau ir nieko nebesimato, tik 
didelis, didelis skritulys vienodai žalio vandens. Ir vėl baimė ir 
nerimas apima. Staiga pajunti, koks tu dabar būtumei beviekis, jei 
staigiai tos laivo lubos, ant kurių stovi, persiskirtų sulūžusios. Į ką 
tad ištiestumei rankas į oro erdvę sušukdamas: „Gelbėkite!“? Nieko 
niekur... Vanduo. Oras. 

<...> Rodos, skęsdamas kaip griebtumeis kokios plūdurojančios 
lentelės, taip paskutinį kartą žvilgterėtumei, paskutinį sudiev tartu- 
mei jiems, nes jie vieni tave telydi į tą šaltą grabą, savo liūdnu čirš- 
kimu jie vieni tegieda tau reguiem <...> tesako tau sudiev ant amžių 
(R8, p. 74). 


Vis tik savo jausmus, išsiliejančius „trūkčiojančiais“ saki- 
niais, Vaižgantas atskleidžia ne taip jau dažnai. Jis ne tiek 
perteikia emocijas, kiek jas aprašo, reflektuoja. Todėl jo emo- 
cionalumas nėra „praskiestas sentimentalumu, bet dažniau- 
siai pasūdytas jumoro ir sąmojaus druska“*?. Emocinės būse- 
nos pasikeitimą parodo juoko atspalvį turintys elementai, 
kurie išreiškia autoriaus gebėjimą pažvelgti į situaciją iš kitos 
pusės. Savo vidinius išgyvenimus Vaižgantas dažnai palydi 
sąmojingais palyginimais: 

Prigimtis rimo, rimo ir mano siela. Tik prigimtyje ėmė dygti gėle- 
lių, darytis medžių pumpurai, o mano siela vis tebebuvo užšalusi, 
bergždžia. Jaučiau, jog laikas kai kam dygti, ir dvasios gyvybės pajėga 
turi atsigaivelėti, tik negali, kol nenukils savon vieton, Lietuvon. Kada 
gi tai bus? Prigimtis liepia tuojau kilti, kaip vištai perėti, o jai nelei- 
džia. Tupinėja, kvaksi, aplink graibos, šapelius dėlioja, nors žino - tai 
ne gūžtai (R 10, p. 16). 


* V. Mykolaitis-Putinas, op. cit., p. 47. 

Pažvelgus į Vaižganto publicistikos tekstus, matyti, kad jie 
suskaidyti į daugybę pastraipų. Tai kalba apie vaizdų kaitos ir 
naujos minties formavimosi dinamiką. Pačių pastraipų sudėtis 
labai įvairi: ją gali sudaryti ir vienas periodas, ir keletas sava- 
rankiškų sakinių. O, pavyzdžiui, straipsniuose „Laukiamoji 
diena“, „Tuščia jos“ Vaižgantas pasikėsina į pasakojimo sklan- 
dumą, suardydamas įprastines pastraipas. Būdingiausia pas- 
traipa šiuo atveju — vienos ar trijų eilučių. Kartais ją tesudaro 
vienas sakinys, kuris savo ruožtu sutrumpėja net iki vieno 
žodžio: 

Ten svajojo rasią aukso krūvą ir visai nesuvaržomos asmeninės 
laisvės. 

Ten nuvykus, rodės, pasisuks Fortūnos ratas į dešinę. 

Nabagai! (R 9, p. 124). 

Skyrybos ženklai (kableliai, brūkšniai, kabliataškiai) su- 
skaldo sakinį į sintagmas. Sakinio ir jo dalių melodika skirtin- 
ga, dažniausiai kapota. Kartais atrodo, kad Vaižgantas nesu- 
valdo jį užplūdusio įspūdžių ir įvykių srauto ir fiksuoja visa, 
ką pakeliui randa“*!. Tada neišvengiama minties atsišakojimų. 
Pasak V. Mykolaičio-Putino, iš tų šuolių į periferiją ir atsiran- 
da įspūdingiausi Vaižganto stiliaus elementai“*. Pavyzdžiui, 
sakinyje Darbininkas godžiai, matyt, nieko nemintydamas, 
pripuola lūpom vrie indo briaunos ir, akis pastatęs į lubas, 
palengvo, bet neantlyždamas, neantsileisdamas, 1t pin- 
tis vandenį, lyg ir negurkšniuodamas, traukia į save 
šaltą skystimą iki paskutinio lašo (R 8, p. 131) gausu patikslinančių 
ir konkretinančių intarpų. Žinoma, jie nesutrikdo sakinio rit- 
mo. Šiek tiek kryptelėjusi į šoną, mintis įgyja naujos infor- 
macijos ir toliau teka ankstesniu ritmu. Nebus suklysta 
pasakius, kad Vaižganto publicistikos sintaksė artima šne- 
kamosios kalbos sintaksei: sakiniai nėra „sukibę“ vienas su ki- 
tu, vyrauja staigūs minčių lūžiai, netikėta kaita, pramaišiui 


* V. Katilius, Vaižganto stiliaus pagrindai, „Varpai“, 1944, p. 90. 
2 V. Mykolaitis-Putinas, Naujoji lietuvių literatūra, K., 1936, p. 394. 

vartojami sudėtiniai parataksiniai ir hipotaksiniai bei vien- 
tisiniai sakiniai. 

Pasakojimo ritmikai, jos kaitai didelės įtakos turi retorinės 
figūros. Ypač svarbūs pakartojimai, kuriais iškeliamas daiktų 
ar ypatybių gausumas, nusakoma veiksmo trukmė, intensy- 
vumas*. Vaižganto kalbos ritmui būdingesni ne fonetiniai, o 
leksiniai, semantiniai ar sintaksiniai pakartojimai. 

Ritminę-sintaksinę intonaciją jo publicistikoje padeda su- 
kurti gausiai vartojamos tautologijos. Jos pačios paprasčiau- 
sios, tiesiog perimtos iš šnekamosios kalbos, yra būdinio ir to 
paties veiksmažodžio deriniai: 

Jūra mane alpinte alpindavo <...> (R 8, p. 374); Dideli ir 
maži intakai, senupių daubos <...> kapote sukapoja aukštus 
Nemuno krantus (R 8, p. 426); Kimšte prisikimšus žmonių 
aplink paminklą, pirmas prabilo <...> (R 8, p. 10); Nemunas neprašo, 
tik pats siūlyteė siūlo turto ir daug jo <...> (R 8, p. 427); Upė čia 
turi akmens patiesalą, kai kurji gauna griūte griūti perakmenų 
užtvarus slenksčius <...> (R 8, p. 427). 

Patekusios į kūrinio kontekstą, tautologijos įgauna naujų, 
konotacinių prasmių, iš kurių pagrindinė — siekimas sustip- 
rinti veiksmo ir judesio intensyvumą. Vertinamajam santykiui 
nusakyti vartojama, nors ir nedažnai, įvardžio ir priedėlio 
tautologija: Jie, tie namogalai,į gatvę nežiūri, tai tiesa <...> 
(R 12, p. 533). 

Pasakojamajame tekste kartojant tą patį žodį, akcentuoja- 
mas jo svarbumas, o, antra vertus, sintaksinis suglaudimas 
ekspresyvina tekstą ir pabrėžia veiksmo tęstinumą: 

Ir stovėjo stovėjo, kaklą kaip vėzdą aukštyn iškėlusi, akių 
nuo manęs neatitraukdama (R 8, p. 453); Žiūrėjo ir žiūrėjo 
visos keturios, žąsinas ir žąsys (R 8, p. 454). 

Vaižganto publicistiniuose darbuose aptinkamos ne tik dvi- 
narės, bet ir trinarės sintaksinės konstrukcijos, kurias dažniau- 
siai sudaro vienarūšės sakinio dalys ar laipsniavimo figūra: 


8 J. Pikčilingis, Lietuvių kalbos stilistinė sintaksė. Kalbos figūros, K., 
1969, p. 40. 

Vakarų krante per visą šimtą kilometrų nerasi jokios gyvybės: nei 
žmogaus, nei gyvulio, nei augmens (R 8, p. 437); Jai daryti kažin 
kodėl nebereikia jokių autoritetų, nei mokslo, nei tam tikro pasi- 
ruošimo, nei gyvenimo prityrimų (R 11, p. 14); Visad kitoks, 
visad iš naujo tirtinas sieloje, gilumoje, visad gyvas aikštėje, 
nevienodas nė per vieną mylią (R 8, p. 427); Iš jūros eis gai- 
vinančio oro, per jūrą plauks praturtintojai pirkliai, jūroje 
ieškos ir ras pavargę sveikatos ir džiaugsmo“*; Religija šaukia -tai 
nusidėjimas, medikai šaukia - tai beprotybė, tikrieji darbininkai 
šaukia - regi, tai iš per gero būvio <...>“. 

Taip randasi teksto emocionalumas, kuris „imanentiškai 
užprogramuotas pačioje triadų prigimtyje“. 

Emocionaliuose Vaižganto publicistikos tekstų epizoduose 
pasirodo anafora ir epifora. Anafora, būdama konstruktų pra- 
džioje, pagilina ritminį motyvą. Štai apie Kauno teismo rūmus, 
Vaižgantas sako: Jie viso Kauno pažiba ir garbė. Jie gražūs ir 
majestotingi <...> (R 12, p. 534). Arba kalbėdamas apie aplinkos 
ir žmogaus santykius, jis nevengia pakartojimų: 

Aplinka daro žmogaus būdui įtakos ir net jo paviršę pakeičia. 
Aplinka kultūrina ar žiaurina*. 


Mėgsta Vaižgantas daiktavardžio ir įvardžio simetriją: 


O, ilgesy! Tu vienas tegali mus išvaduoti iš kasdieninių gyve- 
nimo vortinklių. Tu gi esi pats įkvėpimas. Tu gi pradžia bet kurios 
kūrybos“. 

Vartojant klausimo ir atsakymo simetriją, taip pat remia- 
masi anafora: 

Kas tada tars priešingą žodį? Ta liaudis, kuri yra okupuojan- 


čiųjų terorizuota, įbailinta, kad į kailį nekliūtų? Ta liaudis, kuri 
tebėra pirmame kultūros laipsnyje, tebesitenkina vienais gyvuliniais 


“* An. Kastą Meškauską palydint, „Lietuvos aidas“, 1932, Nr. 178. 
“S Pabūkime sveiki, „Lietuvos aidas“, 1932, Nr. 18. 


“ Žr. V. Ramonaitė, Ritminė-sintaksinė „Parduotų vasarų“ simetrija, 
„Literatūra“, 1979, XXI(1), p. 25. 


7 Augmenija kultūrintoja, „Lietuvos aidas“, 1930, Nr. 271. 
8 Ramiosios nakties sulaukus, „Naujoji karta“, 1929, Nr. 12, p. 2. 

reikalais - prikimšti pilvą, nesušalt, ir gana? Ta liaudis, kuri dar 
nesiekia politikos paslapčių ir sumesti negali, kur jai bus norsgi 
materialiniu atžvilgiu geriau? Ta liaudis, kuri buvo atpratinama 
nuo visa ko lietuviško, net nuo savo pavardžių, kurios absurdingai 
yra kraipomos vienoj tik Vilniaus žemėj <...>? (R 10, p. 401). 


Kartais Vaižganto vartojama išplėstinė anafora, kuria iš 
dviejų pusių, kontrastiškai, charakterizuojamas reiškinys: 

<..> žiūrėkite į veidus tų, kurie auklėja gėles - kokie jie 
ramūs, švelnūs, nekalti. Žiūrėkite dabar į veidus tų, kurie 
kruviną mėsą kapoja - tie žiaurūs, šiurkštūs, net galvažudiški“. 

Vienas būdingesnių Vaižganto pakartojimų yra toks, kai 
kartojamosiomis frazėmis ne tik pabrėžiama pagrindinė saki- 
nio mintis, bet ir parodoma jos eiga, perėjimas iš vieno sakinio 
į kitą, o žodžio aktualizacija, be kartojimo, paremta ir varija- 
vimo principu. Pvz.: 

Miela malonu dabar matyti, kaip mūsų inteligentai nepa- 
liaujamu srauju upeliu teka atgal į Lietuvą tėvynę. Miela malo- 
nu jausti, kaip kas dieną tvirtėja viltys, jog visai išsiteksime savo- 
mis pajėgomis aptarnauti atstatomosios nebepriklausomos valstybės 


įstaigas. Miela malonu atsikirsti tiems, kurie ne taip senai 
dar mums yra tarę <...> (R 10, p. 66). 


Kartojimas Vaižgantui atlieka ne vien retorinę, bet ir struk- 
tūrinamąją funkciją. Jis manifestuoja motyvą, kuris tekste yra 
pats svarbiausias. Štai straipsnyje „Nerimo laiko ramioji nak- 
tis“ Vaižgantas 10 kartų pavartoja frazę: Vilnius neramus, bolše- 
vikai čia pat. Iškelta kiekvienos pastraipos pradžioje, ji didina 
laukimo įtampą ir nežinią, kurią dar labiau sustiprina gausūs 
retoriniai klausimai, atskirų žodžių ar frazių kartojimai. Sti- 
lizuodamas šnekamąją kalbą, Vaižgantas siekia artimesnio 
santykio su skaitytoju. Orientuojantis į adresatą, ardomi sin- 
tagminiai ryšiai, kuriamas suskaidytas tekstas: 


Vakarų divizijon esą sudaryti lenkai komunistai. Tai kaipgi? Stver- 
tis ginklo? Kokio? Šautuvėlį nusitverti ne taip jau sunku, pasišnibždėjus 


3 Augmenija kultūrintoja, „Lietuvos aidas“, 1930, Nr. 271. 

su vokiečiais. Ir stveriamasi; <...> Kokia nauja „Dievo rykštė“ senajai 
kapitalistinei Europos kultūrai išplakti visus juos veda? Ar tik senojo 
patricijų Rymo sukilę plebėjai, kurie temoka apmaudą griežti, griauti 
ir mušti, tik nemoka savo buities pagerinti? O jei moka gerinti, tai ką 
tai reiškia neturčių diktatūra? (R 10, p. 144, 145). 


Tarsi banguojanti šio straipsnio pasakojimo intonacija tai 
kyla, tai leidžiasi, jo ritmika nejučiomis prasiskverbia į skaity- 
tojo sąmonę. 

Straipsnyje „Tuščia jos!“ Vaižgantas keletą kartų gradaciš- 
kai kartoja tą pačią frazę, kurią praplečia toliau einantys klau- 
siamieji ir šaukiamieji sakiniai: 


Tuščia jos, tos kalbos: aš - rusų valdininkas! 

Tuščia jos, tos lietuvių kalbos: aš vedžiau svetimtautę žmoną! 

Tuščia jos, tos sodiečių kalbos: aš jau tiek ir tiek metų kaip vartoju 
kultūringesnę rusų ar lenkų kalbą! 

Tuščia jos, tos mano tėvučių kalbos: ar ji man duos duonos?! 

Tuščia jos, tos pradedamos dailinti kalbos: man tuojau reikia gražių 
ir sąmoningų frazių! 

Tuščia jos, tos litvomanybės! Aš ne toks: kai būtinai reiks, pavar- 
tosiu, o apaštalauti - ar mano dalykas? 

Tuščia jos, tos motutės maldų kalbos: ar su ja viena dūšios išga- 
nymą laimi? 

Tuščia jos, tuščia jos, tuščia jos (R 9, p. 125). 


Labiau įsimenamos ne atskirų žodžių reikšmės, o iš detalių 
kuriamas visumos įspūdis, įsibėgėjanti ir pabaigoje rami rit- 
minė banga: 


Kam lietuviui lietuviai, kad ne jie tarnysčių duoda? 

Kam lietuviui lietuvės, kad kitų tautų mergos veidu baltesnės, 
plaukais juodesnės? 

Kam lietuviui lietuviai, kad jų vos keturiose gubernijose terasi, O 
svietas taip platus? 

Kam lietuviui lietuviai, kad su jais tik apie ūkį ir virtuvę tepa- 
sikalbėsi? 

Kam lietuviui lietuviai, svajotojai apie debesų migdolus - apie 
tautybės rūmo atstatymą, kad ir be to platu jau kitų pastatytuose 
rūmuose? 

Kam lietuviui lietuviai, prasti žemės rausėjai, kailiniuoti bedaliai, 
kad dangus aukso yla teperveriamas? 

Kam, kam, kam? (R9, p. 125). 


118 


Vaižgantas, kaip jau buvo užsiminta, betarpiško kalbėjimo 
atmosferą sukuria remdamasis tais stiliaus elementais, kurie 
įprasti kasdieninei šnekai. Įvairūs žodelyčiai, intarpai jam 
padeda palaikyti kontaktą su skaitytoju: 

Pamėgink, kad geras, nepakeisti didesniu: susiaurėjus visos 
siūlės iširs (R 9, p. 28); Kuo tręšiama vynuogės, nežinau, nes nei 
gyvulių, nei jų mėšlo čia niekur nesimato (R 8, p. 196); Lietuvoje, 
brač, kitokių esama žmonių, nors ir jie Rusijos piliečiais skaitosi (R 7, 
p. 211); Ne taip manė apsišvietęs Mykulas, kurs mokėjo, tai pa- 
matysime, branginti savo tėvynę Lietuvą <...> (R 7, p. 231); Nuo 
šalčio, nuo netikusio, kaip mums rodės, važiavimo darėsi 
nebegera (R 8, p. 195). 


Sakytinei kalbai, turinčiai pašnekovą, kuris paprastai būna 
„ne tik akivaizdus, bet ir asmeniškai pažįstamas““, būdingi 
praleidimai, elipsės. Anot V. Mykolaičio-Putino, Vaižgantas 
taip rašo, kaip kalba ir mąsto?!. Tą mintį jis yra išsakęs ir pats 
dar savo literatūrinio darbo pradžioje: „Pirma eikite į žmones, 
permanykite jų būdą, laipsnį dvasios pakilio, ertybę proto, 
ypatingą mislies bėgi; tada rašykite dėl žmonių, tada supras 
jus ir džiaugsis“??. Ir ne tik išsakęs, o jos laikęsis, ją vykdęs. 
Todėl natūraliai, tarsi paimti iš gyvos šnekamosios kalbos, jo 
publicistikos tekstuose į pasakojimo tėkmę įsikomponuoja 
įvairiausi šios kalbos elementai, kaip, pavyzdžiui, eliptiniai 
sakiniai (Per vieną savaitę - trys gaisrai (R 9, p. 13); Ir šiaip jau 
miestai — tai dideli žmonių skruzdėlynai (R 10, p. 166); Tauta 
auklėti - ne vyžos pinti (R 9, p. 25)) ir kt. 

„Šnekamoji kalba yra perdėjimų - padidinimų ir sumažini- 
mų - kalba“,- teigė J. Pikčilingis“. Perdėjimas Vaižganto kalbo- 
je reiškiamas metaforiškais veiksmažodžiais ar sustiprinimais: 


2 10. JloTMaH, Yemnaa peub 6 UCMOopuKO-KynbMypKOli nepcnekmuse, in Ce- 
MOŪHMUKA HOMUKŪŲUU U CEMUOMUKA ycmuol peuu, TapTy, 1978, p. 116. 


1 V. Mykolaitis-Putinas, op. cit., p. 394. 

2 Negeistini apsireiškimai mūsų literatūroje, „Žinyčia“, 1900, Nr. 1, 
p. 132. 

S J. Pikčilingis, Lietuvių kalbos stilistika, IL, V., 1975, p. 80. 

Kūno drėgmei atpildyti ištisais viedrais geriame alų ir 
limonadą (R 8, p. 323); Ties Merkine, Alytum, Punia <...> kilpų 
kilpelės, ir kiek kilpų, kiek miestelių (R 8, p. 427); Minių mi- 
nios svečių suvažiavo iš visų kraštų (R 8, p. 9); Jau prieš 7 val. ryto 
pradėjo plaukti minios žmonių įblonius, ir 8 val. visas dide- 
lis laukas rodės tartum gyva jūra (R 8, p. 11); Reikalų reikalai, reikalų 
reikalai! Vienus patenkinai, kiti kalnais kalnais užgriuvo (R8, 
p. 101); Rašalo lieta kibirai,orezultatų jokių <...> (R 10, p. 224). 


Pasitaiko atvejų, kai perdėjimas tampa ištiso vaizdo ar dia- 
logo šerdimi: 

Mylėdami mane svetį, užukandos padavė pusę kiaušinio. 

Suvalgiau ir dairaus į šeimininkę. Ji suprato. 

- Duok, sako, ir antrą pusę - tegul privalgo. 

Suvalgiau ir vėl dairaus į šeimininkę. Ji susipranta. 

- Duok, sako, dar pusę -lai punta! 

Suvalgiau ir vėl dairaus į šeimininkę<...>. 

- Duok, sako, ir antrą pusę -lai sprogsta“. 


Iš šnekamosios kalbos atėjusios ir tokios išraiškos formos, 
kaip ištiktukai ir jaustukai: 

O girios paukščių tiūstėp ir trystėp nebetkam tinka girdėti 
(R8,p.449); Bliks kliks —ir užgeso ar tolyn pašoko (R9, p. 48); 
Ir bent pabaigoje agitacijos murkt į sūkurį (R 11, p. 10). 


Svarbus ir gal net savitas Vaižganto publicistikos stiliaus 
bruožas yra vaizdinės, konkrečios ir abstrahuotos raiškos der- 
mė, tai, ką V. Mykolaitis-Putinas pavadino dvasine abstrak- 
tinių dalykų apercepcija ir pajautine konkretinių bei mate- 
rialinių formų percepcija“. Pirmiausia tai, žinoma, autoriaus, 
kaip menininko ir sociologo, istoriko, politiko ir t.t., asmeny- 
binio pasireiškimo rezultatas, antra vertus, svarbios čia buvo 
ir šios publicistikos tekstuose liestos temos ir problemos, kel- 
tos visuomeninio bei politinio gyvenimo aktualijos, kurios 
vertė jį ir vaizduoti, ir reflektuoti. Ir reflektuotojas Vaižgantas 


4 Tegul privalgo, punta ir sprogsta, „Naujoji romuva“, 1931, Nr. 26, 
p. 630. 


5 Žr. V. Mykolaitis, Juozas Tumas-Vaižgantas, „Židinys“, 1928, Nr. 3, 
p. 199, 

būna neretai. Net jo kelionių apybraižose daugiau dominuo- 
ja ne vaizdais virtę pasakotojo įspūdžiai, o svarstymai, regi- 
mojo vaizdo interpretavimai. Pavyzdžiui, aprašydamas Ro- 
mos šv. Povilo baziliką, Vaižgantas ne tik gėrisi jos didingumu, 
bet ir leidžiasi į bendresnius samprotavimus: 

Menu gi reiškė savo dievų didybę egiptėnai, graikai, tie patys 
romėnai. Šieji šventyklomis reiškė ir šiaip jau kilnius nuotykius (Fo- 
rume brolius pasišventėlius), Egiptas savo Nilo geradarybes. Cia man 
tapo aišku, kad ir mūsų Nepriklausomybę pareikšti tėra galima šven- 
tykla, mistikos vieta, o ne paminklu, ne muziejum, ne stadionu ar kuo 
panašiu (R 8, p. 411). 


Perduodamas savo paties išgyvenimus, Vaižgantas neven- 
gia neapibrėžtų sąvokų (susigraužimas, nostalgija, dilimas, nyki- 
mas). Abstrakcijos, intelektualūs sugretinimai nėra svetimi 
publicistikos tekstams, neardo jų stilistinio vieningumo. Prie- 
šingai - jie paryškina pagrindinę pasakojimo intonaciją. 

Ryškiu Vaižganto publicistikos stiliaus bruožu galima lai- 
kyti kalbėjimą, balansuojantį ties ironijos riba, o neretai jį 
peržengiantį. Paprastai ironija apibūdinama kaip estetinė ka- 
tegorija ir specifinė minties reiškimo forma. Literatūros teo- 
rijoje ironija laikoma tropu, stilistine figūra. Stipriausia jos 
atrama - šnekamoji kalba. „Kalbėti ironiškai - tai kūrybiškai 
naudotis tomis stilistinėmis išgalėmis, kurių esama žodžio 
konotacijoje“““. Ironija apima įvairius teksto klodus. Savaime 
suprantama, kad didžiausias vaidmuo čia tenka pasakotojui. 

Nors įvairiuose Vaižganto publicistikos tekstuose ironi- 
jos prasmė, tonas, sąmojo laipsnis nevienodi, tačiau lengvai 
pašiepiantis ironiškas pasakotojo žvilgsnis lydi dažną įvykį ir 
su juo susijusį subjektą. Susipindama su „paekspresyvintu“ 
pasakojimo tonu, ironija kartais atsiveria „klasikiniu“ savo 
pavidalu, o kartais netikėčiausiu junginiu. 

Labiausiai eksploatuojamas paprasčiausias ironijos ti- 
pas - antifrazė. Kuo akivaizdesnė priešingybė tarp tikrosios 


5 J. Pikčilingis, op. cit., p. 305. 

ir kontekstinės žodžių reikšmės, tuo stipresnė ironija. Su tokia 
pašaipa Vaižgantas dažnai kalba, sakysim, apie Lietuvai ir 
lietuviams priešiškus lenkus, vadindamas juos „ponais“, jų 
suktumą „geranoriškumu“. Šiuo ironijos tipu sukonstruoti kai 
kurie apybraižos „Amerikoje“ skyrių pavadinimai: „Dollarinė 
laimė Amerikoje“, „Laisvės laimė Amerikoje“. 

Vienas iš ironizavimo būdų - neįprastas leksikos pasirin- 
kimas. Puošniais žodžiais įvardydamas jų neatitinkantį ob- 
jektą, Vaižgantas supriešina tariamąją ir tikrąją padėtį, sugre- 
tina skirtingą reikšmę turinčius žodžius: 

To lenkų broliškumo turime jau pilnas ausis pribirbtas (R 7, p. 368); 
Kun. Liubomirskių auka - puikus ir šviesus dalykas. Taip šviesus, kad 
nuojo tiesiog anka ir mirkčiodami neišdrįsta į tą šviesą pažiūrėti mūsų 
artimieji kaimynai <...> (R 7, p. 372); Pasilips soc. demokratas kalbėtų, 
tuoj iš minios atsikiša storą, kaip ožkos speniai, smilių (R 11, p. 15). 

Ironijos nusipelnė ne tik lenkai, kurių užmojai lietuvių 
atžvilgiu buvo per daug dideli, bet ir savieji. Vaižgantas pa- 
šiepė lietuvių nerangumą, lėtumą, atsakomybės savajam kraš- 
tui stoką, vadindamas juos „tešlomis“, „šikšnadūšiais“, „šiau- 
dadūšiais“, „smaladūšiais“, „kaimene avių be vado“. 

Ironiškai Vaižganto pavartojami ir kai kurie tarptautiniai 
žodžiai. Vieni jų, atsidūrę kontekste, netenka savo tikrosios 
reikšmės, kiti pritaikomi šnekamosios kalbos garsynui (mecena- 
sas, komposteliai, ramatikas, otelis ix t.1). Kartais ironizuojant kei- 
čiama specialiu terminu einančio žodžio stilistika: jis nebetenka 
tikrosios reikšmės, t.y. siekiama jį „nuterminti“, arba stilizuoti: 


Stebisi nabagai, kad tos taip jiems naudingos „kankuliaci- 
jos“ nenori pripažinti darbo davėjai, ir užsivilę, nusiminę, rankas 
nuleidžia. O buvo lengva neužsivilti, padarius šitokią negudriausią 
„kankuliaciją“,bet laiku, dar namie (R 8, p. 111). 


Vaižganto ironija niekada nepereina į piktą šaipymąsi ar 
sarkazmą. Priešingai, jo publicistikos pasakotojui daugiau 
būdinga užuojautos ir lengvos pašaipos kontaminacija. Sa- 
kysim, kelionių apybraižoje „Amerikoje“ aprašydamas susiti- 
kimą su moterėle, norėjusia jam atiduoti sūnaus iš Amerikos 

atsiųstus pinigėlius, jis ir gaili vaikams atsidavusios senutės, 
ir kartu ją šiek tiek pašiepia dėl per didelio patiklumo. 

Leksinis lygmuo neišsemia Vaižganto ironizavimo būdų. 
Feljetone „Galia - spektakliai“ ironija kyla iš priešingumo tarp 
ramaus pasakotojo tono ir situacijos neįprastumo, kurią su- 
kuria realūs ir nerealūs veikėjai (rūgščios minos, lordai, milor- 
dai, spikeriai ir kiti). 

Vienas iš Vaižganto publicistikos ironijos šaltinių, kaip minė- 
ta, buvo liaudies šnekamoji kalba. Tačiau tai dar daugiau susiję 
su paties jo individualybės literatūrine saviraiška. J. Grinius ir 
V. Mykolaitis-Putinas, kalbėdami apie Vaižgantą, akcentavo jo 
asmenybės ir kūrybos šviesumą. Vaižgantiška šviesa stipriau- 
siai srūva iš grožinės tos kūrybos dalies, nesvetima ji ir kitų 
rūšių kūriniams, taip pat publicistiniams. Vis dėlto nesunku 
pajusti, jog Vaižganto publicistika yra įgavusi kiek kitokią, 
savą, tonaciją, kurioje ryškiausiai išsiskiria ironiškos žiūros ir 
ironiško kalbėjimo dermė. Ji kyla iš autoriaus gebėjimo matyti 
įvairiapusę Žmogaus ir visuomenės būtį, kurioje apstu nega- 
tyvių reiškinių. Tiems reiškiniams įvardyti, aprašyti ir kvali- 
fikuoti Vaižgantas rinkosi ne vien tik pamokslavimą, barimą, 
tiesioginę apeliaciją, o ir ironiją. Pašaipus jo žvilgsnis, beje, 
neretai buvo nukreiptas ir į save patį. Pasak V. Mykolaičio, 
Vaižgantas „savęs nesigaili ir anaiptol nesistengia apsigaubti 
kilnumo aureole. Atvirkščiai, ant savo pečių jis dažnai užsi- 
krauna sunkią ir nemalonią žmoniškojo ydingumo naštą“*?. 

Būdingos visai Vaižganto kūrybai, ironija, autoironija, auto- 
kritika itin ryškios jo publicistikoje (pvz.: Atsiprašau, kad esu 
tiek nesąmoningas ir nemoku nieko geresnio nusitverti, prireikus 
dabartinis valstybinis mūsų darbas atvaizduoti, R 11, p. 70; Aš, 
žinoma, esu tikras istorijos nemokša, tai gal „šventvagiškai“ siek- 
telėjau į jos sritį, R 10, p. 315; Šiurkštus aš žmogus ir akiplėša, R11, 
p. 306 ir t.t.) ir yra tapusios jos autoriui savotišku pasaulio 
matymo būdu. 


7 V. Mykolaitis-Putinas, Literatūros etiudai, p. 47. 


Baigiamosios pastabos 


Vaižganto publicistikos - ir, žinoma, visų žanrų jo kūrinių — 
literatūrinė raiška yra ryškiai savita, vaižgantiška. Tą savitumą 
lėmė, svarbiausia, rašytojo individualybė, jo prigimties „už- 
programuotas“ charakteris, temperamentas, iš jos gauta fanta- 
zijos bei išmonės, metaforinio tikrovės matymo ir originalaus 
kalbėjimo dovana. Antra vertus, Vaižganto publicistikos raiš- 
ka nėra vien prigimtinių autoriaus bruožų rezultatas ir atspin- 
dys. Kuriantis žmogus, kaip apskritai kiekvienas homo sapiens, 
yra ne tik gamtos kūrinys, o ir laiko bei istorijos augintinis. 
Kalbėti čia reikėtų apie Vaižganto gyventų metų atmosferą, jos 
veiksnių lemtą jo literatūrinę mokyklą, joje išsiugdytas kūry- 
bines nuostatas. 

Bendriausiais bruožais imant, būtų galima pasakyti, kad 
bręsti ir veikti Vaižgantui teko dinamiškais istorinių procesų 
vyksmo laikais. Juos sudarančiais dešimtmečiais Europoje ir 
daug kur pasaulyje sparčiai modernėjo materialinė ir dvasinė 
žmonių būtis, demokratėjo visuomeniniai santykiai, švietimas 
ir kultūra, stiprėjo individo ir tautos identiteto teisinis supra- 
timas. Visose gyvenimo sferose vyko esminės permainos. Tech- 
nologijoje atsirado vidaus degimo variklis, keitęs garo variklį, 
filosofijoje - intuityvizmas, atmetęs pozityvistinę pasaulėžiū- 
rą, menuose ir pirmiausia literatūroje — tikrovę interpretuo- 
janti ir perkurianti romantinio tipo kūryba, neigusi ją atku- 
riančią ar imituojančią realistinę kūrybą. Nuo šių europinių ir 
žymiu mastu pasaulinių procesų, liudijusių naujausius laikus, 
nuošalėj neliko ir Lietuva. Novacinių permainų ir čia buvo ne 

mažiau negu kitur, o lyginant su kraštais, kuriems nereikėjo 
forsuotai įveikti istorijos primestų visuomeninės ir kultūrinės 
raidos atsilikimų, gal net daugiau ir aiškesnių. Didžiausia 
„Nhovacija“ - Lietuvos valstybės atsiradimas. Su juo susijusios 
kitos, dalinės, naujovių prasmę turėjusios permainos. Vaiž- 
ganto gyventais laikais Lietuvos istorijoje pirmą kartą atsirado 
daug kas: valstybinei būčiai pakankamos tautinės ir pilietinės 
brandos visuomenė, sparčiai tobulėjusi visoms gyvenimo sri- 
tims dėmesinga periodika, profesionalėję teatro, dailės, mu- 
zikos menai, reikiamą normų stabilumą pasiekusi bendrinė 
kalba, pagaliau — tai pabrėžtina specifiškai — naujųjų laikų 
lietuvių literatūra. Pastaroji formavosi įgaudama žanrinę, rū- 
šinę ir tipologinę sklaidą. Iki spaudos atgavimo srovinę jos 
diferenciaciją nužymi aušrininkų ir varpininkų atstovauta 
romantinė ir pozityvistinė ideologija bei nuostatos, po 1905m., 
tebeegzistuojant visuomeninio užsiangažavimo ir tikrovės 
formas imituojančios raiškos kūrybai, radosi egzistencines 
žmogaus problemas sprendžianti ir į sąlygines poetikos prie- 
mones pakrypusi proza bei poezija. Tokia buvo vidinės prieš- 
priešos bei polemikos saistoma Vaižgantą veikusi ir mokiusi 
lietuvių literatūra, kurios kontekste klostėsi estetinės jo pa- 
žiūros bei nuostatos. 

Su savąja literatūra Vaižgantas augte suaugęs įvairiopais 
ryšiais. Jis lietuvių literatūrą kūrė, ją veikė ir ugdė savo gro- 
žiniais, istoriografiniais, kritikos darbais, ir tuo pat metu pats 
buvo veikiamas joje vyravusių idėjinių ir meninių tendencijų 
bei madų. XX a. pradžioje pagal amžių ir literatūrinio darbo 
patirtį Vaižgantas jau priklausė vyresniajai lietuvių rašytojų 
kartai, tačiau tuo pat metu buvo daug kuo artimas tik ką į 
literatūrą atėjusiems rašytojams, kurie iškėlė jos atnaujinimo 
idėją, ieškojo kelių jai pagyvinti, meniniam lygiui pakelti!. 
Kūręs nuo pozityvizmo tradicijų tolstančią sudvasinto ir ro- 
mantizuoto verizmo prozą, jis nestojo į radikalių kovotojų su 


1 Žr. A. Vaitiekūnienė, Vaižgantas, V., 1982, p. 68. 

modernistais gretas. Vaižganto požiūris į modernizmą, am- 
žiaus pradžioje triukšmingai pasirodžiusį lietuvių literatūros 
scenoje, palyginti nuosaikus ir kompromisiškas. Jį šokiravo 
modernistų kūrybos ekstravagantiška, mintį dažnai temdanti 
forma, kuriai jis nepagailėjo kritikos, bet jam suprantamos liko 
jų programinės intencijos, kurioms buvo jei ir ne atvirai pa- 
lankus, tai pakankamai tolerantiškas. Šitai visiškai išryškėjo 
vėliau, trečiajame dešimtmetyje (gerai žinomas jo atsiliepimas 
apie S. Šemerio poeziją). Universaliam „protui-naujienai“, 
Vaižgantui modernizmas buvo nesvetimas savo kitoniškumu, 
novaciniais siekimais, dinamizmu ir ekspresija, fantazijos po- 
lėkiais, pastangomis žiūrėti į žmogų sub specie aeternitatis. Ypač 
jis reikšmino pirmųjų lietuvių modernistų dėmesį vadina- 
miems tautos dvasios ieškojimams, nes ta dvasia pasireiškian- 
tis meno kūrinio „lietuviškumas“ jam buvo itin svarbus jo 
vertės matas. Čia reikia pažymėti, kad ir Vaižganto kritikos 
darbai, kuriuose, šalia kitų, vertinami novatoriški lietuvių 
literatūros reiškiniai (K. Puidos, J. Lindės-Dobilo kūryba), savo 
forma gana moderniški, lyginant su ligi tol vyravusia pozity- 
vistinio tipo kritika, netradiciški. Kritinius vertinamų kūrinių 
aprašymus Vaižgantas palydi autobiografiniais pasipasakoji- 
mais, kultūrinėmis digresijomis, subjektyvių nuotaikų kaita. 
Literatūrinė Vaižganto mokykla, suprantama, nesiribojo lie- 
tuviškais raštais. Meninių nuostatų bei kūrybinio patyrimo jo 
mokytasi taip pat iš kitų literatūrų — ir ne mažiau, o, ko gera, 
daugiau. Visų pirma tai lenkų ir rusų literatūros, kurias, kaip 
lengviausiai prieinamas, jis geriausiai pažino, per jas, beje, 
dažnai plėsdamas pažintį ir su kitomis didžiosiomis pasaulio 
literatūromis. Šių pažinčių liudijimų nestinga visų žanrų jo 
kūriniuose, o gal daugiausia jų esama publicistikoje. Jos teks- 
tuose aptinkama dešimtys XIX a. ir šio šimtmečio pradžios 
bei ankstesnių laikų rašytojų, kurių raštai cituojami, įvairiais su- 
metimais ir aspektais nurodomi, primenami. Tarp jų kone visa 
lenkų ir rusų literatūrinė klasika - nuo A. Mickevičiaus, J. Sto- 
wackio iki B. Pruso, H. Sienkiewicziaus, nuo N. Gogolio, L. Tols- 

tojaus iki A. Čechovo, L. Andrejevo, o žiūrint plačiau —ne vienas 
iš didžiausiųjų pasaulinių vardų, tokių kaip A. Dante, M. Cer- 
vantesas, W. Shakespeare'as, J.W. Goethe. Plačiau arba nors 
probėgšmais susipažindindamas su išvardytų ir daugybės už 
jųstovinčių neišvardytų rašytojų kūriniais, Vaižgantas negalėjo 
likti nepatyręs vienokių ar kitokių sugestijų. Ir patyrė jų ne tik 
kaip beletristas?, bet ir kaip publicistas. Pastaruoju atveju lite- 
ratūros autoritetai jį mokė gyvenimo demokratizavimo bei 
humanizavimo siekių ir juoko - efektyvios meninės priemonės 
pasmerkti viskam, kas tiems siekiams stoja skersai kelio. 
Literatūrinė rašytojo mokykla paprastai lemia jo kūrybos 
tipą. Vaižganto kūrybą vienareikšmiškai tipologizuoti sun- 
koka. Susidurdamas su ne viena tų mokyklų, jos autorius 
kiekvienos jų buvo kuo nors sugestijuojamas. Realistinė mo- 
kykla jį mokė orientuotis į socialinio žmonių būvio problemas 
ir rašymą kasdieniška liaudies šneka, neoromantinė ir moder- 
nistinė skatino leistis į dvasinės žmogaus būties paslaptis ir 
netradicinių raiškos formų ieškojimus. Ištikimas pastovioms 
literatūrinėms vertybėms ir imlus naujovėms, Vaižgantas ne- 
teikė visiško prioriteto nė vienai šių „pasiūlų“. Jis buvo jų 
sintetintojas. Neatsisakė tradicijų ir neatmetė novacijų, o jungė 
jas abi, trečiuoju sintezės dėmeniu tapdamas pats, savo kū- 
rybine individualybe jai suteikdamas vaižgantišką savitumą. 
Romantinę pasaulėjautą laikęs svarbiausiu lietuvių bruožu, 
Vaižgantas ir pats save — tiek gyvenimiškąja, tiek kūrybine 
prasme - skyrė romantikams. Lietuvių literatūros istorijoje ir 
kritikoje jį vadinta ir romantikų, ir natūralistu, ir barokiniu ra- 
šytoju, ir integraliu realistu. Visus šiuos apibūdinimus yra re- 
ziumavęs B. Sruoga: „Tiesa tik toji: universalus Vaižgantas kaip 
viešpaties diena. Realizmas, natūralizmas, romantizmas ir dar 
dešimts -izmų kvadrate — visa tarytum chemiškai susijungia 
Vaižganto dvasioje organinėn vienumon<..>“*. B. Sruogos, tai 


2 Ten pat, p. 104. 
3 Lietuvių literatūros kritika, I, V., 1972, p. 294. 

pat V. Mykolaičio-Putino konstatuotas Vaižganto kūrybos 
sintetiškumas tapo jos tipologine samprata, kurios laikomasi 
vėlesniuose rašytojo tyrinėjimuose (V. Zaborskaitės, A. Vai- 
tiekūnienės, A. Radzevičiaus studijiniai darbai). Pagal šią 
sampratą Vaižgantas kūrė meninį pasaulį vadovaudamasis 
tuo pat metu tikrovės atkūrimo ir perkūrimo principais, imita- 
cinius, žemiškus šio pasaulio vaizdus siekė sudvasinti, pa- 
kylėti virš buities, nušviesti metafizinio regėjimo šviesa. Rea- 
listinio stebėjimo ir romantinės vizijos sintetiku Vaižgantą yra 
pavadinęs V. Kubilius“, šia glausta ir tikslia formule taikliai 
nusakydamas jo kūrybos esmę ir tipą. 

Aksioma virtusi Vaižganto kūrybos sintetiškumo tezė re- 
miasi iš esmės jo beletristika — vaizdais, apsakymais, apysa- 
komis, „Pragiedrulių“ epopėja. Čia šią tezę pagrindžiančių 
duomenų bei iliustracijų esama apsčiausiai. Bet ne vien čia. 
Nors ne taip akivaizdžiai, realaus ir „viršdaiktiško“ pasaulio 
regos sintetiku Vaižgantas reiškėsi ir rašydamas kitų žanrų 
kūrinius, neišskiriant nė epistolinių. Ir visų pirma, žinoma, 
kurdamas publicistiką, kuriai, kaip jau minėta, ne kartą net 
buvo linkęs teikti pirmenybę. 

Tipologiniu požiūriu Vaižganto publicistika artima jo gro- 
žinei kūrybai. Artima ji žymiu mastu tapačia „kovos dėl kul- 
tūros“ tematika ir, svarbiausia, minėtuoju realistiniu stebė- 
jimu, o kartais ir su juo sintetinama minėtąja romantine vizija. 
Bet Vaižgantą beletristą ir Vaižgantą publicistą labiausiai suar- 
tina grožinių ir publicistinių jo kūrinių literatūrinė raiška. 
Abiem atvejais ji realistinio tipo, beletristikoje romantinama 
ar poetizuojama, publicistikoje, kaip ir dera jos rūšinei prigim- 
čiai, „sausesnė“, ryškiau daiktiška. Akivaizdus jos „negrynu- 
mas“: beletristikos atveju joje gausu įvairiausių publicistinių 
pasažų bei nukrypimų, publicistikos - beletristinių skolinių ir 
perėjimų į grožinės kūrybos sritį. Apskritai ir vienu, ir kitu 
atveju šiai raiškai būdinga daugelis tų pačių literatūrinio teks- 


* V. Kubilius, Lietuvių literatūros istorija. XX amžiaus literatūra, V., 
1995, p. 95. 

to kūrimo būdų bei priemonių, ir tai paliudija Vaižganto pub- 
licistikos raiškos formų įvairovę ir turtingumą. 

Pagrindiniais savo parametrais Vaižganto publicistikos raiš- 
ka priklauso meninės raiškos tipui. Ji turi ir istorinį pavidalą: 
atstovauja vienai XIX a. pabaigos-XX a. pradžios literatūrinio 
stiliaus atmainų - atsinaujinimo ir modernėjimo tendencijų 
paliestam realistiniam stiliui. Neabejotina, jog Vaižganto pub- 
licistiniai darbai, bent jau didelė jų dalis, prilygsta grožinei 
prozai, tad aprašomi ir analizuojami tegali būti remiantis jos 
tekstų analizei taikomais principais. 

Šioje studijoje į Vaižganto publicistikos literatūrinę raišką 
pažiūrėta trimis pamatiniais prozinių kūrinių struktūros as- 
pektais — žanro, pasakojimo ir kalbos bei stiliaus. Visais jais 
tekstų analizė leidžia padaryti nemažai apibendrinančių išva- 
dinių pastebėjimų. 

Vaižganto publicistika išreiškė esminius lietuvių tautos 
interesus, kurių dominantės yra jos kultūrinė saviraiška, krikš- 
čioniškoji etika, laisva valstybinė būtis. 

Vaižganto publicistika įvairiažanrė. Joje randame visus tai 
raštijos rūšiai būdingus žanrus. Vaižgantas publicistas, kaip 
ir beletristas, kūrė į griežtas žanrines struktūras nepreten- 
duojančius tekstus. Publicistiniuose jo darbuose dominuoja 
hibridiški, publicistinį ir beletristinį kalbėjimą jungiantys kū- 
riniai, kurie dažnai priartėja ar net transformuojasi į gro- 
žinius žanrus —- apysaką, apsakymą, impresiją. Tad į Vaižgan- 
to publicistikos darbus, geriausiai reprezentuojančius paties 
autoriaus asmenybę ir individualybę, galima žiūrėti kaip į 
vieną didžiulį tekstą arba vaizdą, kuriame gausu XIX a. 
pabaigos-XX a. pirmųjų trijų dešimčių visuomeninio sąmo- 
ningumo atspindžių, dariusių įtakos tautos brendimui ir 
kultūrai. 

Vaižganto publicistikos pasakotojas atviras ir subjektyvus. 
Jis nėra vienaprasmis, nors ir reprezentuoja patį autorių. Ryškė- 
ja dujo tipai. Vienur, paprastai, korespondencijose ir straips- 
niuose, jis žiūri į viską, apie ką kalba, tarsi iš šalies ir sutampa 

su autoriumi ar būna jam labai artimas, kitur, ypač kelionių 
apybraižose, pats dalyvauja kūrinio įvykiuose, darydamasis 
pasakotoju veikėju. 

Be publicistikai specifiško informuojančio bei reteruojančio 
minties dėstymo, šios rūšies Vaižganto tekstuose yra pavar- 
totos visos pasakojimo formos — aprašymas, dialogas, mono- 
logas ir kartais jo atmaina, vadinama vidiniu monologu. Šių 
tekstų autorius ir pasakotojas, kaip ir savo grožinėje kūryboje, 
jomis operuoja laisvai, jas jungia, kontaminuoja, keisdamas 
kalbėjimo registrą natūraliai pereidinėja nuo vienos prie kitos. 

Vaižganto publicistikos kalba prilygsta jo grožinės kūrybos 
kalbai. Kaip ir pastaroji, ji realistinio tipo, atremta į gyvąją 
šneką, joje gausu įvairių gramatinių formų. Įvairiatipį jos 
žodyną sudaro daiktiškoji ir sąvokinė bei vaizdingoji ir neut- 
ralioji leksika, aukštaitiški ir žemaitiški dialektizmai, neretai, 
bet paprastai tikslingai, pavartojamos svetimybės. Natūralu, 
Vaižganto publicistikos kalbą veikė žanro kanonai, tad, lygi- 
nant su grožiniais raštais, ji dažnai „sausesnė“, pastebimi joje 
gausoki tarptautiniai žodžiai, įvairūs humanitarinių ir gamtos 
mokslų terminai. 

Rašydamas publicistinius darbus, Vaižgantas operavo dvie- 
jų tipų stiliais — moksliniu ir grožiniu. Šie stiliai jo publi- 
cistikoje vartojami „grynu“ pavidalu, jungiami ir sintetinami. 
Pirmasis būdingas straipsniams, antrasis — kelionių apybrai- 
žoms. Objektyviu, informaciniu ar referatyviniu stiliumi pa- 
rašyta, kiekybiškai imant, diduma Vaižganto publicistikos, 
tačiau visuminę jos tonaciją lemia grožinis stilius. Siekdamas 
kūrinio teksto estetinio ir emocinio įtaigumo, Vaižgantas pub- 
licistas nenusileido Vaižgantui beletristui. Pavartojęs jis yra 
turtingą arsenalą ekspresyviojo bei retorinio stiliaus priemo- 
nių - pradedant vaizdingu žodžiu, metafora, frazeologiniu 
posakiu ir baigiant ritminiu sakiniu bei ritmizuotu viso kū- 
rinio tekstu. Jo publicistikos stiliaus charakteristiką lemia 
gyvosios šnekos žodynu bei intonacijomis grindžiama daik- 
tiška, metaforizuota ir kartu intelektuali kalba, reljefiški vaiz- 

dai ir vaizdinės detalės, sakinio ekspresija ir retorika. Vaižgan- 
to publicistikos stilius laikytinas polifonišku bei sinkretišku ir 
skirtinas realistinės stilistikos tipui. 

Lietuviškosios publicistinės raštijos istorijoje Vaižgantas 
publicistas tebėra nepralenktas savo aprėptų temų ir spręstų 
problemų visuotinumu. Niekas nei prieš jį, nei po jo nepa- 
judino tiek lietuvių visuomenės, tautos ir valstybės gyvenimo 
skaudulių bei šviesulių, kiek jis, nors ir ne visada pasiekdamas 
analitinės minties gilumų. Dar ryškiau toje istorijoje Vaiž- 
gantas išsiskiria savo darbų formos pavidalais. Šiuo aspektu į 
jo publicistiką žiūrėtina kaip į tradicijų, naujovių ir „vaiž- 
gantizmo“ dermę. Romantizuoto realizmo terminas, taikomas 
Vaižganto grožinės kūrybos tipui nusakyti, gali būti pavar- 
totas ir jo publicistikai bei jos literatūrinei raiškai apibūdinti. 


Summary 


Literary expression of Vaižgantas“ social and 
political writings 


Study „Literary expression of Vaižgantas" social and politi- 
cal writings“ approaches this phenomenon from three funda- 
mental structural aspects of a piece of prose creation: genre, 
narration, language and style. On account of these, the text 
analysis suggests guite a few generalizing observations. 

Social and political writings of Vaižgantas' cover various 
subject. In this type of his works the following problems as 
culture, education, economy, politics, emigration, ethics of 
press and journalism, rights of Lithuanian language and 
others are discussed and solved. There arise abroad panorama 
of Lithuanian social and political events in several decades 
of last and present century: fight for press and Lithuanian 
schools, revolution of 1905, emigration, World War I, aims of 
Lithuanian independence and establishment of the State, Par- 
liamentary elections, enlargement of democracy and peri- 
peteias of its braking. 

Social and political writings of Vaižgantas" represent essen- 
tial interests of Lithuanian nation, where cultural self-expres- 
sion, Christian ethics, free state existence is predominating. By 
his articles Vaižgantas talked not only about meaning of po- 
litical and cultural freedom, but he also trained individual 
thinking of people, formed democratic life atmosphere, in- 
vited for tolerant controversy. 

His mind interaction and harmony expressed by social and 
political writings and fiction is a dominating form of the texts 
modelling in Vaižgantas“ creation, which settles literal expres- 
sion of his social and political writings. 

Being of multigeneric nature, Vaižgantas“ social and politi- 
cal writings encompass all characteristic genres that are ge- 
nerally revealed by a writer work of that type. Vaižgantas as a 
publicist, as well as a writer of belles-lettres frames the texts 
which showed no intentions of using rigid generic structures. 
Hybrid, embracing both types of texts and often extremely 
close or sometimes even transformed into the genres of fic- 
tion - a novelette, a short story, an impression, works prevail 
in his publicistic creation. Therefore, the works of Vaižgantas 
that represent his personality traits and dispositions best of all 
can be treated as one whole text or image with the abundance 
of reflections of the reasoning characteristic and influential to 
the development of the culture and maturity of the nation in 
the period from the end of the 19th centure to the 1930s. 

The narrator of Vaižgantas“ social and political writings is 
open, subjective and even though representing the author 
himself, polysemous. Two types of the narrator could be iden- 
tified. The first, freguently obvious in correspondence and ar- 
ticles, manages to distract himself from the narration, observes 
it from some distance but is in accord with the author or close 
to him. The other, especially in travelogues, directly and ac- 
tively participates in the describes events thus becoming a 
narrator-character. 

Alongside the narrative, as well as informative exposition of 
a thought, characteristic to social and political writings, Vaiž- 
gantas' works of this kind make a successful use of all forms of 
narration — description, dialogue, monologue and sometimes 
the latter's version, called inner monologue. Like in his fiction, 
the author of the texts and the narrator apply these forms easily, 
combine or contaminate them by changing the register of com- 
munication or naturally moving from one to another. 

The language of Vaižgantas“ social and political works could 
be egualed to the one of his fiction. It is real, based on the live 
speech, rich in vocabulary and grammar. The diversity of vo- 
cabulary results from material and notional, as well as figura- 
tive and neutral lexis, freguent dialectal language, abundant 
but exact use of foreign words. It is guite natural because 
Vaižgantas' language was influenced by genre canons and is, 
in comparison to the one of his fiction, often meagre, with a 
great number of foreign words and different terms specitic to 
humanitarian or natural sciences. 

While in the process of writing political and social works, 
Vaižgantas used both scientific and fictional types of style. 
They were applied in their „natural“ form, successfully com- 
bined and synthesized. The former is more freguentin articles, 
while the latter is more evident in travelogues. Though the 
major part of Vaižgantas“ works of that kind featuręs an objec- 
tive, informative or reporting style, the overall colouring is 
determined by a fictional style. Aiming at aesthetical and emo- 
tional suggestiveness of the text of a piece of work with the 
help ofa rich arsenal of diverse means of expressive and rheto- 
ric style - starting with a word, metaphor, idiom and finishing 
with a rhythmic sentence and a rhythmicised text of a whole 
piece — Vaižgantas-publicist was as successful as Vaižgantas- 
belletrist. 

On the typologic basis, Vaižgantas“ social and political wri- 
ting are proximate, to the greatest extent, to his fiction by the 
same themes, i.e. „the fight for culture“, and especially by the 
realistic observation or by a romantic vision usually synthe- 
sized with the former, both mentioned prior. However, it is 
the expression of Vaižgantas" fiction and social and political 
creation that draws Vaižgantas-belletrist and Vaižgantas-pub- 
licist together. In both cases itis realistic - in belles-lettres more 
romanticized and lyricised, while in the latter, as its generic 
nature demands, much plainer and more material. Obvious is 
its „impurity“: in case of belles-lettres, it reveals guite a few 

publicist metamorphoses and deviations, in case of social and 
political works — a variety of features loaned from belles- 
lettres, as well as different transitions to the sphere of fiction. 
Generally speaking, in both cases this expression presents a 
great many ways and means of creation of a literary text and 
testifies Vaižgantas' proficiency and skill in the choice of form 
diversity and expressiveness. 

Though in its scope the expression of Vaižgantas“ social and 
political writings should be ascribed to the type of artistic ex- 
pression but it also possesses a historic shape and represents a 
modification of the literary style of the turn of the century, i.e. 
the realistic style influenced by the tendencies of resurgence 
and modernism. As, without any doubt, Vaižgantas“ political 
and social creation, at least a great part of it, successfully rival 
his fiction works, its description and analysis are possible only 
with reference to the principles applied in its texts analysis. 

In the history of the Lithuanian literature of the type under 
discussion, Vaižgantas-publicist is far ahead by the universali- 
ty of embraced themes and dealt problems. Not a single wri- 
ter, before or after him, has succeeded to reach the hights of 
Vaižgantas" analytical thought, yet limited, by dwelling upon 
both sore needs and bright spots of Lithuanian society, nation 
and the state. Even more prominent in this time period is Vaiž- 
gantas' pattern of the form of his creation. In this aspect his 
social and political writings should be treated as a harmony of 
tradition, novelty and „vaizhganticism“. The term of romanti- 
cized realism, generally used to define the type of Vaižgantas“ 
fiction, can be readily applied to delineate both his social and 
political creation and its expression as well. 

